IOIG: Dhivehi kulhivaruge haassa baiveriyeh | Mihaaru\nއައިއޯއައިޖީ: ދިވެހި ކުޅިވަރުގެ ހާއްސަ ބައިވެރިޔެއް\nމޮރިޝަސް އިން މުހައްމަދު ހަމްދޫން\n19 ޖުލައި 2019 - 09:04 1 comment\nބައިނަލްއަގްވާމީ ގޭމްސްތަކާއި ކުޅިވަރު މުބާރާތްތަކުގެ ބޭނުމަކީ ހަމައެކަނި ކުޅިވަރުތަކެއްގައި ވާދަކޮށްލުމެއް ނޫނެވެ. އެއީ އެ ގައުމެއްގެ ކުޅިވަރު ކޮންޓިންޖެންޓެއްގެ ވަރުގަދަ އެކުވުމަކާ އެކު، ތާރީހަށްޓަކައި ރައްކާކުރަން ގަތައިލެވޭ އަގުހުރި ހިނދުކޮޅުތަކެކެވެ. މޮރިޝަސްގައި މިއަދު ފަށާ އިންޑިއަން އޯޝަން އައިލެންޑް ގޭމްސް (އައިއޯއައިޖީ) އިން ރާއްޖޭން މަދުވެގެން 15 މެޑަލް ހޯދަން އަޒުމް ކަނޑައަޅާފައިވާއިރު، އެކަމަށް ހިތްވަރު ހޯދެން އޮތީ މި ގޭމްސްއާ ގުޅިފައިވާ އެފަދަ މުހިއްމު ހިނދުކޮޅުތަކުންނެވެ.\nޗައިނާގައި 1973 ގައި ބޭއްވި ތުރީއޭ ގޭމްސްގައި ސައްޔިދު ހަސަނާއި ސީވީޑް އަހުމަދު ލަތީފް މެން ފަދަ ކުޅުންތެރިން ދިވެހި ކުޅިވަރުގެ ދަންމަރު ބައިނަލްއަގްވާމީ މައިދާނުގައި ރޯކުރި ނަމަވެސް، އެ ދަންމަރުގެ އަލި ގަދަވެގެން ދިޔައީ 1979 ވަނަ އަހަރު ބޭއްވި އައިއޯއައިޖީންނެވެ. އެއީ ރާއްޖޭގެ ބޮޑު ކޮންޓިންޖެންޓެއް ބައިނަލްއަގްވާމީ ކުޅިވަރު ހަރަކާތެއްގައި ބައިވެރިވި ފުރަތަމަ ފަހަރެވެ. އަދި މި ގޭމްސްއަކީ ރާއްޖޭގެ ވެސް ބައިވެރިވުމާ އެކު ފަށައިގަން ކުޅިވަރު މުބާރާތެކެވެ. ރާއްޖެ ފައުންޑިން މެމްބަރަކަށް ވުމުގެ ފަހަތުގައި ހުންނެވި ދިވެހި ކުޅިވަރުގެ ބައްޕަ މަރްހޫމް މުހައްމަދު ޒާހިރު ނަސީރެވެ.\n1979 ވަނަ އަހަރުގެ އިންޑިއަން އޯޝަން އައިލެންޑް ގޭމްސްގައި ވާދަކުރި ދިވެހި ކޮންޓިންޖެންޓުގެ މެމްބަރުން.\nފުޓްބޯޅަ، ބާސްކެޓްބޯޅަ، ވޮލީބޯޅަ، ބެޑްމިންޓަން އަދި ޓޭބަލް ޓެނިސް ޓީމު ހިމެނޭ ކޮންޓިންޖެންޓް ރިޔޫނިއަން އަށް ކުރި ދަތުރުގެ ކުރިން ކުޅުންތެރިން ހަމައެކަނި ފަރިތަކުރީ ކުޅިވަރުތަކެއް ނޫނެވެ. އުލާއި ސަމުސަލުން ކާނެ ގޮތް ވެސް މެ އެވެ. އެކަންކަން ދަސްކޮށްދެއްވުމުގައި އިސްކޮށް ހުންނެވި މައިޒާން އަލިމަނިކު (އަލިބެ) އަކީ މި ފަހަރު ދިވެހި ކޮންޓިންޖެންޓުގެ ހެޑް އޮފް ޑެލިގޭޝަނެވެ.\nޒަމާން ބަދަލުވެ، އެއީ މިއަދު ގޭމްސްއެއްގެ ކުރިން ކުރަން ހިޔާލަށް ވެސް ގެންނަން ޖެހޭނެ ކަމެއް ނޫނެވެ. މިއަދު ގޭމްސްގެ ކުރިން ކުޅުންތެރިން އަހުލުވެރިވާންވީ، މަނާބޭހާ މެދުގަ އެވެ. ބުރަ މަސައްކަތުން ހޯދާ މެޑަލް އަނބުރާ ނެގިދާނެ ފަދަ ކަމެއް ނުވަތަ ގައުމަށް ހުތުރުވެދާނެ ފަދަ އަމަލުތަކާ ވީހާ ވެސް ދުރެއްގައި ތިބޭނެ ގޮތްތަކަށެވެ.\nރައީސް ސޯލިހު ދިވެހި އެތުލީޓުންނާ މުހާތަބުކުރައްވައި ވާހަކަފުޅުދައްކަވަނީ. -ފޮޓޯ: ރައީސް އޮފީސް\nއޮލިމްޕިކް ކޮމިޓީން ގޭމްސްގެ އިންތިޒާމުތައް ރާވާފައިވަނީ މާޒީގެ އެފަދަ ކަންކަމާ މިއަދުގެ އެތުލީޓުންގެ ސިކުނޑީ ގުޅުވާލެނޭ ގޮތްތަކަށެވެ. އެގޮތުން 2015 ވަނަ އަހަރު އަދި މި އަހަރު ވެސް ކޮންޓިންޖެންޓް ފުރައިގެން ދިއުމުގެ ކުރިން ރައީސް އޮފީހުގެ ގޯތިތެރޭގައި ރައީސުލްޖުމްހޫރިއްޔާއާ ބައްދަލުކުރެއްވުން އޮތެވެ. އެކަން އެހެން ތަނެއްގައި ވެސް ބޭއްވިދާނެ އެވެ. އެކަމަކު ސީދާ ރައީސްގެ އޮފީހަށް އެތުލީޓުން ގެންނަވައި، އެގޮތަށް ރައީސް ބައްދަލުކުރެއްވުމުން އެތުލީޓުންނަށް ކުރެވޭ އިހުސާސާއި ތަޖުރިބާ ތަފާތުވާނެ އެވެ.\nދިވެހި ކޮންޓިންޖެންޓުގެ ކިޓު ވެސް ގޮސްގުޅެނީ ކުރީގެ ހަނދާންތަކާ އެކު އެވެ. ފަހަކަށް ދިވެހި ޓީމުތަކުގެ ކިޓުން ފެންނަނީ ރަތްކުލަ އެވެ. އެކަމަކު ދިވެހި ދިދައިގައި ދެން ހުރި ފެއްސާއި ހުދުކުލު މި ފަހަރުގެ ކިޓުން ވަރަށް ބޮޑަށް ރަމްޒުވެ އެވެ. ޓީމުގެ އޮފިޝަލް ކިޓަކީ ރަތް ޝީޝާޓެވެ. ޓްރެވެލިން ކިޓަކީ ފެހި ޓީޝާޓެކެވެ. ހުދުކުލައިގެ ޖެކެޓުގެ އަތްމަތިން ފާޅުވަނީ އަނެއްކާ ވެސް ރަތާއި ހުދެވެ. ބައިނަލްއަގްވާމީ މައިދާނުގައި ރާއްޖޭ އަށް ކުޅިވަރުގައި ކާމިޔާބު ލިބިދާނެ ކަމަށް ގަބޫލުކުރެވުނު، 1991 ވަނަ އަހަރުގެ ސާފް ގޭމްސްގައި ދިވެހި ޓީމު ބޭނުންކުރި ޖެކެޓް ސިފަވާ ފަރުމާއެކެވެ. މި ގޭމްސް އާއި މި އަހަރުގެ ސައުތު އޭޝިއަން ގޭމްސްގައި ބޭނުންކުރާ މި ކިޓަކީ، އެފްބީޓީން ސީދާ އޮލިމްޕިކް ކޮމިޓީގެ ފަރުމާއަކަށް ތައްޔާރުކޮށްދިން ކިޓެކެވެ.\nރާއްޖޭގެ ބީޗް ވޮލީބޯޅަ ކުޅުންތެރިން ކަމަށްވާ އާދަމް ނަސީމް (ކ) އާއި ޝިއުނާޒް ބޯޓުގައި. -- ފޮޓޯ: ނިޝާން އަލީ/އެމްއޯސީ\nމި އަހަރުގެ ގޭމްސްގައި ރާއްޖޭގެ އެންމެ އުއްމީދީ ތިން ކުޅިވަރަކީ އެތުލެޓިކްސް، ބެޑްމިންޓަން އަދި ޓޭބަލް ޓެނިހެވެ. މި ތިން ކުޅިވަރަކީ ވެސް ގޭމްސްގެ ތާރީހުގައި ވެސް ރާއްޖެ އަށް އެންމެ ކާމިޔާބު ތިން ކުޅިވަރެވެ. އެގޮތުން ރާއްޖެ އަށް ބައިނަލްއަގްވާމީ ކުޅިވަރުގައި އެންމެ ފުރަތަމަ މެޑަލް ހޯދައިދިނީ 1979 ވަނަ އަހަރުގެ ގޭމްސްގައި ބެޑްމިންޓަނާއި ޓީޓީންނެވެ. އަދި ރާއްޖެ އަށް މި ގޭމްސް އިން އެންމެ ފުރަތަމަ މެޑަލް ހޯދައިދިން އަންހެން ކުޅުންތެރިން ވެސް ނިސްބަތްވަނީ ޓީޓީ އަށެވެ. އެއީ ފުރަތަމަ ފަހަރަށް އަންހެން ކުޅުންތެރިން މި ގޭމްސް އަށް ދިޔަ ފަހަރު ކަމަށްވާ 2011 ގައި މެޑަލް ހޯދި މުއީނާ މުހައްމަދާއި ޖުމާނާ ނިމާލެވެ.\nއެތުލެޓިކްސްގެ ހަސަން ސާއިދު ވަނީ 2015 ވަނަ އަހަރުގެ އައިއޯއައިޖީގައި 100 މީޓަރު ދުވުމުން ރަން މެޑަލް ހޯދައި، ބައިނަލްއަގްވާމީ މަލްޓި ސްޕޯޓްސް ގޭމްސްއަކުން ރާއްޖެ އަށް ފުރަތަމަ ފަހަރަށް ރަން މެޑަލް ހޯދައިދީފަ އެވެ. މި ފަހަރު އެތުލެޓިކްސްގެ ސްޕްރިންޓް އިވެންޓްތަކުގެ އިތުރުން މިޑްލް ޑިސްޓެންސް އަދި ލޯންގް ޑިސްޓެންސް އިވެންޓްތަކާ މެދު އުއްމީދު ބޮޑެވެ.\nފުޓްބޯޅަ އަށް ބަލާއިރު ބައިނަލްއަގްވާމީ މެޗެއްގައި ރާއްޖޭން ޖެހި ފުރަތަމަ ގޯލް ކާމިޔާބުކޮށްފައިވަނީ 1979 ވަނަ އަހަރުގެ އައިއޯއައިޖީގަ އެވެ. ކޮމޮރޯސް އަތުން 2-1 އިން ރާއްޖެ ބަލިވި މެޗުގައި އެ ގޯލް ޖެހީ ވިކްޓްރީ ސްޕޯޓްސް ކްލަބުގެ ލެޖެންޑް މަރްހޫމް ޖޫލިއަޓް އަބްދުﷲ ރަޝީދު (ޖޫލޭ) އެވެ. އެ ފަހަރު ފުޓްބޯޅަ ޓީމުގައި ހިމެނުނު ހީނާ އަހުމަދު ސަލީމަކީ، އެ ފަހަރުގެ ކޮންޓިންޖެންޓުގެ އެންމެ ހަގު ކުޅުންތެރިޔާ އެވެ. މި ފަހަރުގެ ކޮންޓިންޖެންޓުގައި އޭނާ ހިމެނެނީ، ރާއްޖޭގެ ސްޕޯޓްސް ކޮމިޝަނަރުގެ ގޮތުގަ އެވެ.\nރާއްޖޭގެ ސްޕޯޓްސް ކޮމިޝަނަރު ހީނާ ސަލީމަށް (ވ) މޮރިޝަސް އެއާޕޯޓުގެ ސީނިއާ އޮފިޝަލުން މަރުހަބާ ދަންނަވަނީ. -- ފޮޓޯ: ނިޝާން އަލީ/އެމްއޯސީ\nމި ފަހަރު ވެސް، ފަހުން ހީނާ ބަދަލުވި ފަދަ ދިވެހި ކުޅިވަރުގެ ތަރިއަކަށް ވެދާނެ ފަދަ އުއްމީދީ ޅަ ކުޅުންތެރިން ކޮންޓިންޖެންޓުގައި ހިމެނެ އެވެ. އޭޝިއާގެ ހޯޕްސް ޓީޓީ މުބާރާތުން ދާދި ފަހުން ރިހި މެޑަލް ހޯދި ފާތިމަތު ދީމާ އަލީ އަކީ މިހާރު ވެސް ތަރިއެކެވެ. އުމުރުން 12 އަހަރުގެ ކުޅުންތެރިޔާ މި ފަހަރު ކުރިމަތިލީ ޗައިނާގައި ހެދި މަތީ ފަންތީގެ ތަމްރީންތަކަށް ފަހު އެވެ. އޭނާއާ މެދު ކުރެވޭ އުއްމީދުތައް ބޮޑެވެ. މީގެ އިތުރުން ކައިޓް ސާފިންގައި ވާދަކުރާ ޖޫނިއާ ދެ ކުޅުންތެރިން ކަމަށްވާ ޒަޔާން މުހައްމަދު ނާޒިމާއި ޒިޔާނަކީ ބައިނަލްއަގްވާމީ މާބޮޑު ތަޖުރިބާއެއް ނެތަސް އުއްމީދީ ދެ ސާފަރުންނެވެ.\nރާއްޖެއާ ތާރީހީ ގޮތުންނާއި ސަގާފީ ގޮތުން ގުޅިފައިވާ ކުޅިވަރެއް ކަމަށްވާ ސެއިލިން މި ފަހަރުގެ ގޭމްސްގައި ވެސް ވާދަކުރާނެ އެވެ. ސެއިލިންގައި ރާއްޖެ ތަމްސީލްކުރާ ހަމައެކަނި އަންހެން އެތުލީޓް ކަމަށްވާ އައިޝަތު ރިޒުނާ އަކީ، 2015 ވަނަ އަހަރުގެ އައިއޯއައިޖީގައި ވާދަކުރި އެތުލީޓެކެވެ.\nދިވެހި މީޑިއާ ޓީމުގެ ފޮޓޯގްރާފަރު ޝަރުހާން ކަވަރޭޖުގައި ހަރަކާތްތެރިވަނީ. --އެމްއޯސީ ފޮޓޯ/ ނިޝާން އަލީ\nމި ހުރިހާ ކުޅިވަރެއް ކަވަރުކުރަން އޮލިމްޕިކް ކޮމިޓީގެ މީޑިއާ ޓީމުގެ ގޮތުގައި ރާއްޖޭގެ 13 ނޫސްވެރިން ހަރަކާތްތެރިވެ އެވެ. ރިޕޯޓަރުންނާއި ފޮޓޯގްރާފަރުންނާއި ކެމެރާމަނުންނެވެ. އެންމެ ފުރަތަމަ އައިއޯއައިޖީ ކަވަރުކުރަން ދިވެހިރާއްޖޭގެ އަޑުން ރިޕޯޓަރެއް ފޮނުވިއިރު، އެއީ ބޭރުގެ ހަރަކާތެއް ކަވަރުކުރަން ރާއްޖޭން ދިޔަ ފުރަތަމަ ނޫސްވެރިޔާ އެވެ. އެހެންވެ މި ގޭމްސްގެ މީޑިއާ ކަވަރޭޖަކީ ވެސް، ރާއްޖޭގެ ނޫސްވެރިކަމާ ގުޅިލާމެހިފައިވާ ތާރީހީ ކަމެކެވެ.\nއިންޑިއަން އޯޝަން އައިލެންޑް ގޭމްސްއަކީ، ދުރު އަދި ކައިރި މާޒީ އަށް ބެލިޔަސް ރާއްޖޭގެ ކުޅިވަރާ ގުޅުން ހުރި ހާއްސަ ހަނދާންތަކެއް އެކުވާ ކުޅިވަރު ހަރަކާތެކެވެ. މިއަދު ރަސްމީކޮށް ފަށާ މި ގޭމްސް އިން ރާއްޖޭން 15 މެޑަލުގެ އަމާޒަށް ވާސިލްވެއްޖެ ނަމަ، ދިވެހި ކުޅިވަރުގައި މުޅިން އާ ސަފުހާއެއް ލިޔެވިގެންދާނެ އެވެ. ރާއްޖޭގެ ކުޅިވަރު ހަޔާތުގެ އެންމެ ކާމިޔާބު ގޭމްސްގެ ގޮތުގަ އެވެ.\nއިތުރު ލިޔުންތައް އިންޑިއަން އޯޝަން އައިލެންޑް ގޭމްސް މޯލްޑިވްސް އޮލިމްޕިކް ކޮމިޓީ\nރާއްޖޭން 15 މެޑަލް ހޯދައި ޓާގެޓް ހާސިލްކޮށްފި!\nއައިއޯއައިޖީ: "އިންތިޒާމްތައް ހާސްބައި ތަފާތު"\nޓިޝޫ ކަރުދާހުގައި މަރޭ ޖަހާ ހިސާބު


ނަން ހޯއްދެވުމުގެ ކުރިން.. | ކުޑަކުދިންގެ ނަން | ޢާއިލާ\nBack ކަވާސާ ޢާއިލާ ޢާއިލާގެ ބައިތައް ކުޑަކުދިންގެ ނަން ނަން ހޯއްދެވުމުގެ ކުރިން..\nނަން ހޯއްދެވުމުގެ ކުރިން..\n07 ޖަނަވަރީ 2005\nކަވާސާ.ކޮމް، އިން ތައްޔާރުކޮށްފައިވާ މި ޞަފްޙާއަކީ، ތިޔަބޭފުޅުންގެ ލޮބޮވެތި ކޮއިފުޅުންނަށް ރީތި ނަމެއް އިޚްތިޔާރު ކުރެއްވުމުގައި އެހީތެރިވުމުގެ ގޮތުން ހެދިފައިވާ ބައެކެވެ. ވީމާ މި ނަންތަކުގެ ތެރެއިން، ތި ބޭފުޅުންނަށް ރީތި ނަމެއް ފެންންނާނެ ކަމަށް އުއްމީދުކުރަމެވެ. ކިތަންމެ މަސައްކަތެއް ކުރިއަސް ހުރިހާ ނަމެއްގެ މާނަ މި ޞަފްޙާތަކުގައި ހިމެނުމަކީ ދަތިކަމެކެވެ. އެހެންވެ މިތާ ނެތް ވަރަށް ރީތި ނަންވެސް ހުރެދާނެއެވެ. އަމިއްލަ ނަމުގެ މާނަ އެނގިލައްވާ ބޭފުޅުން، އަދި ނަމެއްގެ މާނަ އެނގިލައްވާ ބޭފުޅުން، އެ ނަން ފޮނުއްވުން އެދެމެވެ. އޭރުން އަޅުގަނޑުމެންގެ މި ޞަފްޙާއަށް އިތުރު ފުރިހަމަކަމެއް ލިބޭނެކަމާމެދު ޝައްކެއް ނެތެވެ.\n* މިސާލަކަށް 'އައިމަން' ކަހަލަ ބައެއް ނަންނަމަކީ ދެ ޖިންސަށް ކިއިދާނެ ނަންނަމެވެ. މިހެންވެ ދެ ބައިގައިވެސް މިފަދަ ނަންތައް ހިމަނާފައި ވާނެއެވެ. ބޮޑަށް މުނާސިބީ ކޮން ޖިންސަކަށް ކިޔަންކަން ނިންމެވުން، އެއީ ތި ބޭފުޅުންނަށް ދޫކޮށްލެވިފައިވާ ކަމެކެވެ.\n* މިފަހުން އާ ނަންތަކެއް ޖެހިއިރު، ފާރިސީ އުރުދޫ ބައެއް ނަންތައް ވެސް ހިމަނާފައިވާނެއެވެ. ފާރިސީ، އުރުދޫ ނަމަކީ ވެސް މުސްލިމުންނަށް ކިޔާ ނަންތަކަށް ވާތީ، ދިވެހިން ޒަމާނުއްސުރެ މި ދެބަހުން އައިސްފައިވާ ނަންތައް ކުދިންނަށް ކިޔައިއުޅެއެވެ.\n* ނަމަކަށް ކިޔަން ކަމުނުދާ މާނަ ހިމެނޭ ބަސްތައް ވެސް މަދު މަދުން މީގައި ހުންނާނެއެވެ. އޭގެ ބޭނުމަކީ، މީހުންނަށް އެ ލަފްޒުތަކުގެ މާނަ ހާމަކޮށްދިނުމެވެ.\n* ނަންތައް ބެއްލެވުމުގެ ކުރިން އަންނަނިވި ނުކުތާތަކާއި ރަމްޒުތަކަށް ސަމާލުކަން ދެއްވުން މުހިއްމެވެ.\n/ = އެއްބަހެއްގައި ހިމެނޭ ގިނަ މާނަތަކެއް.\n(އ) = ނަން ނިމެނީ ކޮން އަކުރަކަށް ކަމާމެދު ޝައްކުވެދާނެ ޙާލަތެއްގައި، ކުރުއަލިފަކުން ކަން ބަޔާންކުރަން. މިސާލަކަށް ޢަލްޔާ(އ)\n(ތ) = ނަން ނިމެނީ ކޮން އަކުރަކަށް ކަމާމެދު ޝައްކުވެދާނެ ޙާލަތެއްގައި، އަކުރުކޮޅުތާ އަކަށް ކަން ބަޔާންކުރަން. މިސާލަކަށް ނަޢްމާ(ތ)\n(ޔ) = ނަން ނިމެނީ ކޮން އަކުރަކަށް ކަމާމެދު ޝައްކުވެދާނެ ޙާލަތެއްގައި، ޔާ އަކަށް ކަން ބަޔާންކުރަން. މިސާލަކަށް ނަޖްވާ (ޔ)


Sarukaarun Massakkai Kuranee Secular Visunumah Jaaga Dhinumah - Idhikolhu - Vaguthu\nސަރުކާރުން މަސައްކަތް ކުރަނީ ސެކިއުލަރ ވިސްނުމަށް ޖާގަ ދިނުމަށް - އިދިކޮޅު\n2 މަސް ކުރިން ( ސެޕްޓެމްބަރު 12, 2019 )\nޓެރަރިޒަމް މަނާކުރުމުގެ ގާނޫނަށް އިސްލާހު ގެނައުމަށް ސަރުކާރުން އުޅެނީ ރާއްޖޭގައި "ދީނީ ހަރުކަށިކަމޭ" ކިޔައިގެން ދީނީ ދަރުސްތަކުގެ އަޑު މަޑުކޮށް، އެފަދަ ދަރުސްތައް ދޭ ފަރާތްތައްވެސް ހިފާ ހައްޔަރު ކުރުމަށާއި "ސެކިއުލަރ" ވިސްނުމަށް ޖާގަ ދިނުމަށް ކަމަށް އިދިކޮޅު ކޯލިޝަނުން ބުނެފިއެވެ.\nއަދި މި ޤާނޫނުއަސާސީގެ އެންމެ އަސާސީ ސިފައަކީ މާތްވެގެންވާ އިސްލާމް ދީނުގެ އަސްލަކާ ޚިލާފު ނުވާނޭ ގޮތުގެ މަތިން ވިސްނާ ފިކުރުކުރުމާއި ޚިޔާލު ފާޅުކުރުމުގެ ޙައްޤު އެއްވެސް އިސްތިސްނާއެއް ނެތި ހުރިހާ ދިވެހި ރައްޔިތުންނަށް ލިބިދިނުމުގެ އިތުރަށް، ކުށުގެ ތުހުމަތު ކުރެވޭ ޙާލަތްތަކުގައިވެސް އެ ތުހުމަތު ކުރެވުނު މީހެއްގެ އިންސާނީ ޙައްޤުތައް ކަށަވަރުކޮށްދިނުން ކަމަށް އެ ބަޔާނުގައި ވެއެވެ.\nއަސާސީ ޙައްޤުތައް ހަނިކޮށް، އެ ޙައްޤުތައް ނިގުޅައިގަތުމަށް ރައްޔިތުންގެ މަޖިލީހުގެ ތެރެއިން ކުރަމުންދާ ޤާނޫނުއަސާސީއާ ޚިލާފު މަސައްކަތަކީ މި ކޯލިޝަނުން އެންމެ ހަރުކަށި ޢިބާރާތުން ކުށްވެރިކުރާ ކަމަށް އެ ބަޔާނުގައި ވެއެވެ.\nސެޕްޓެމްބަރު 12, 2019 21:12\nސެޕްޓެމްބަރު 12, 2019 22:52\nސެކިއުލަރު މައްސަލަ ކޮބާ؟ ގައުމު މާކުރިއަރާނެ\nސެޕްޓެމްބަރު 13, 2019 11:26\nސެކިޔުލަރިސްޓުންނަކީ ވަލު ޖަނަވާރުން. ރާ ބޮވެންވާނެ. ބޯންޖެހޭނެ. ބޯނަން. ހައިވާ ޒާތުގެ ހުރިހާ މަސްތުވާއެއްޗެއް ބޭނުންކުރެވެން ޖެހޭނެ. މީހުންނާއެކީ ބޭނުންވަރަކަށް ޒިނޭކުރެވެން ޖެހޭނެ. އާޚިރު ނަތީޖާއަކީ މީހުން ބޯގޯސްވުން. ބިކަވާދަރިން ގިނަވުން. މަސްތުވާތަކެއްޗާއި ރަލާހެދި އިސްރާފްވާ "ރައްޔިތުންގެ މުދަލާއި ޓެކްސް ފައިސާ" ގިނަވުން. އާއިލާތަށް ރޫޅި އޮޅުންބޮޅުންވުން. އިންޓަރެސްޓާއި ރިބާއާއި ގުޅޭ ޓެކްސްތަކާހެދި ރައްޔިތުން ހަނާވުން.\nއާން. މިހުރިހާ އެއްޗެއްވަނީ އިސްލާމްދީނުގައި ހަރާމްކޮށްފައި. އިސްލާމްދީނުގައި ވަނީ އިލްމު އުގެނުމަށް ބާރު އަޅުއްވައިފައި. އައިޑީލް އިސްލާމީ ސޮސައިޓީއަކީ މިސާލަކަށް އިސްލާމީ ގޯލްޑަންއޭޖްގެ އަންދަލުސް، ނޫނީ ބަގްދާދް، ނޫނީ މިސްރު. މިގައުމުތައްވަނީ އެޒަމާނުގެ އެހެންގައުމުތަކަށް ވުރެ ކުރިއަރައިގެން ގޮސްފަ. މިގައުމުތައް ވެއްޓުނީ ސެކިޔުލަރިސަމްއާއި ގާތްވުމުގެ ސަބަބުން.\nސެޕްޓެމްބަރު 13, 2019 01:03\nތެދެއް!މައުމޫނުވެސް ހިމެނޭގޮތަށްއެއީ ސެކިއުލާ ވިސްނުމުގެ ބައިގަނޑެއް! މައުމޫނަށް ބަލާ ވިސްނާ ކޮންމެ މީހަކަށް އެގޭނެ ކަލޭމެން ކޮންމެ ބަޔަކުވެސް ދީނޭ ކިޔަނީ ކޮންމެވެސް އެހެން ކަމަކުކަން! ސުވާލަކީ ތިބައިގަނޑުގައި ހުރީ ވަކި ދީނީ ވިސްނުންހޭ؟ ވެރިކަމުގެ ބާރު ލިބިގެން ތިއްބާ ދީން ނުކުރަން އަމުރުކޮށްފައިވާ ކިތައް ކަމެއްގަސްތުގައި ކުރިންތޯ؟ ވައްކަން ،ރިޝްވަތު، އިސްރާފު،ދޮގާއި އޮޅުވާލުމާއި މަކަރު، މިފަދަ އެތައް ގޮތަކުން ދީނަށް ކި ހާ ފުރައްސާރައެއް ކޮށްފައިވޭތޯ؟ކަނޑަ އެޅިގެން އެނގިތިބެ މެ މިފަ ދައެތައް ކަމެއްގައި ދެމިތިބުމުގައި ދީނުގެ ޝަރީޢަތްތަކަށް ގޮންޖަހާފައި ނުވޭތޯ؟ ތިމީހުނަށްވެސް ހުޅަނގުގެ ގޮތްތަކާ އުސޫލުތައް ރީތި ނުވޭތޯ؟ އެކަންކަން ފަތުރާ އާންމުކޮށް އެޔަށް ޢަމަލު ނުކުރަނީތޯ؟ އެފަދަ އެތައްކަމެއް ޒީނަތް ތެރި ކަމުގައިދައްކާ އާންމުންގެ ބޮލަށް ސަވާރު ނުވަންތޯ؟ ބާރު އޮއްވާ ދީނުގެ ޝަރުުޢުތަކާއި އެއްގޮތަށް ޤާނޫންތައް ބަދަލްކޮށް،ފާސްކޮށް އިސްލާމީ ޝަރީޢަތާއި އެއްގޮތަށް ވެރިކަން ހިންގީތޯ؟ އެކަމަކު ހަމަ ކަލޭމެންނެކޭ އެއްފަދައިން އެމީހުންގެތެރޭގައިވެސް އެބައުޅޭ ނަމާދުކޮށް ރޯދަ ހިފާ އެހެނިހެން އަޅުކަންތައްތައްވެސް ކުރާ މީހުން. އެމީހުންނަކީ ސެކިއުލ ާ ވިސްނުމުގެބަޔަކަށް ވާއިރުވެސް އެމީހުން އެހިގާ މަގުން، އެއް ފަޓުލޫނެއްގެ ތެރެއަށްއެރިގެން ނޫންތަ ތިމީުންނަށްވެސް ތި އުޅެވެނީ. ކަލޭމެންނަށް ވަކި ދީނީ ވެވިފަ ކޮބާ!


Vazeefaage Furusathu (Maritime Surveyor)\nވަޒީފާގެ ފުރުސަތު (މެރިޓައިމް ސަރވެޔަރ)\nމި އިދާރާގެ ނަންބަރު (IUL)426-CB/426/2021/341 (21 ސެޕްޓެންބަރު 2021) އިޢުލާނަށް އެއްވެސް ފަރާތަކުން ކުރިމަތިލާފައިނުވާތީ މި އިޢުލާން ބާޠިލުކޮށް އަލުން އިޢުލާންކުރީމެވެ.\n01 (އެކެއް) – ހިތަދޫ އަށް\n01 (އެކެއް) – ހުޅުދޫ އަށް\nޓްރާންސްޕޯޓް ސެކްޝަން، އައްޑޫސިޓީ ކައުންސިލްގެ އިދާރާ – (ހިތަދޫ އަށް ނެގޭ މުވައްޒަފު)\nހުޅުދޫ އަވަށު އޮފީސް، އައްޑޫސިޓީ ކައުންސިލްގެ އިދާރާ – (ހުޅުދޫ އަށް ނެގޭ މުވައްޒަފު)\nކަނޑު އުޅަނދު ދުއްވަން އެނގޭތޯ ބެލުމަށް ކުރާ ކޮންމެ ދުއްވުމަކަށް -/10 ރުފިޔާ\nކަނޑު އުޅަނދުފަހަރުގެ ސަލާމަތީ ކަންތައްތަކާއި ގުޅިގެން ކުރެވޭ ކޮންމެ ސަރވޭޔަކަށް -/25 ރުފިޔާ\nކަނޑުގައި ދުއްވާ އިންޖީނުލީ އުޅަނދުފަހަރު (އައްޑޫސިޓީ ސަރަޙައްދުގައި ހިމެނޭ އުޅަނދުފަހަރުތައް) ސާރވޭކުރުމަށްޓަކައި ކަނޑައެޅިފައިވާ ވަގުތައް ޤަވާއިދާއި އެއްގޮތަށް ސާރވޭ ކުރުން.\nކަނޑުގައި ދުއްވާ އިންޖީނުލީ އުޅަނދުފަހަރު ސާރވޭކުރުމަށް ހަވާލްކުރެވޭ ރިޕޯޓްތައް ޤަވާއިދާއި އެއްގޮތަށް ފުރިހަމަކޮށް ދުވަހުން ދުވަހަށް ކައުންސިލްގެ އިދާރާއާއި ޙަވާލްކުރުން.\nކަނޑުގައި ދުއްވާ އިންޖީނުލީ އުޅަނދުފަހަރުގެ ލައިސަންސްއަށް އެދޭފަރާތްތަކަށް ދުއްވުމުގެ އިމްތިހާނު ދިނުމަށްޓަކައި ކަނޑައެޅިފައިވާ ވަގުތުތަކުގައި އެ އިމްތިހާން ދިނުން.\nކަނޑުގައި ދުއްވާ އިންޖީނުލީ އުޅަނދު ފަހަރު ދުއްވުމުގެ އަމަލީ އިމްތިޙާނު ނިމުމުން ނަތީޖާ ޝީޓް ފުރިހަމަކޮށް ދުވަހުން ދުވަހަށް ކައުންސިލްގެ އިދާރާއާއި ޙަވާލްކުރުން.\nA,B,C,D,G ގެ ކެޓަގަރީ ހިމެނޭ ކަނޑުގައި ދުއްވާ އުޅަނދުފަހަރުގެ ލައިސަންސް އޮތުން\nސުންގަޑި: 2021-10-19 10:40:00


massverinna liben jeyhe faisaa hodhuma ihuthijaaja nikunnanee - AO News\nމަސްވެރިންނަށް ލިބެންޖެހޭ ފައިސާ ހޯދުމަށް އިހްތިޖާޖަށް ނިކުންނަނީ!\nމޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ ލިމިޓެޑް(މިފްކޯ) އިން މަސްވެރިންނަށް ނުލިބިހުރި ފައިސާ ހޯދުމަށްޓަކައި، އިހްތިޖާޖަށް ނިކުންނަން މަސްވެރިން ނިންމައިފިއެވެ.\nމަސްވެރިންގެ ވައިބާ ގުރޫޕްގައި، ގިނަ ބަޔަކު ހިތްހަމަނުޖެހުން ފާޅުކޮށް އިހްތިޖާޖްކުރުމަށް މަޝްވަރާކުރަމުން އަންނައިރު އެމީހުންނަށް މިދިޔަ ޖުލައި މަހުން ފެށިގެން އެއްވެސް ފައިސާއެއް ލިބިފައި ނުވާކަމަށް މަސްވެރިންވަނީ ބުނެފައެވެ. ޖުލައި 19 ވަނަ ދުވަހަށްފަހު މިއަދާ ހަމައަށްވެސް އެއްވެސް އަތޮޅެއްގެ މަސްވެރިންނަށް ފައިސާ ލިބިފައިނުވާއިރު މިފައިސާ ހޯދުމަށްޓަކައި އިހްތިޖާޖްކުރުމަށް ހުރިހާ މަސްވެރިން ގއ. ކޫއްޑުއަށް ދިއުމަށް މިހާރު އަންނަނީ ތައްޔާރުވަމުންނެވެ.\nމަސްވެރިންގެ މި ޝަކުވާތަކާއި ގުޅިގެން މިފްކޯ އިން ވާހަކަދެއްކި މީހަކު ނަން ނުޖެހުމަށް ޝަރުތުކޮށް ބުނީ މަސްވެރިންނަށް ލާރި ނުދެވިގެން އުޅޭ އެންމެ މައިގަނޑު އެއްސަބަބަކީ ބޭރުގެ މާކެޓްގައި އޮތް އަގަށްވުރެ އަގުބޮޑުކޮށް މަސްގަންނަން ޖެހުން ކަމަށެވެ. ” މިހާރު މަސްވެރިން އަތުން މި ގަންނަނީ އެއް ޓަން މަސް 21000 ރުފިޔާއަށް އެ މަސް ބޭރަށް ވިއްކަނީ 19000 ރުފިޔާއަށް. ކޮބާ ފްރީޒިން ހަރަދާއި އެހެނިހެން ހަރަދުތައް.” އެ ފަރާތުން ބުންޏެވެ. އިތުރަށް އެ ފަރާތުން ބުނީ ސަރުކާރުން ލާރި ދީފިނަމަ މަސްވެރިންނަށް ލާރި ދެވިދާނެ ކަމަށާއި ލާރި ދެވޭނެ އެނޫން އެހެން އެއްވެސް ގޮތެއް ނެތްކަމަަށެވެ.\n(މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ (މިފްކޯމަސްވެރިން


Rilwan ge massala dhiraasaa kuraa committee sirru koffi\nރިލްވާންގެ މައްސަލަ ދިރާސާ ކުރާ ކޮމިޓީ ސިއްރުކޮށްފި\nމަޖިލީހުގެ ސަލާމަތީ ހިދުމަތްތަކުގެ ކޮމިޓީން ކުރިން ބޭއްވި ބައްދަލުވުމެއް: ރިލްވާންގެ މައްސަލަ ދިރާސާ ކުރަން މިއަދު ބޭއްވި ބައްދަލުވުން ސިއްރު\nގެއްލުވާލާފައިވާ މިނިވަން ނޫހުގެ ނޫސްވެރިޔާ އަހުމަދު ރިލްވާންގެ މައްސަލާގައި ފުލުހުން ވެފައިވާ އިހުމާލުތައް ދިރާސާ ކުރަން މިއަދު ބޭއްވި ގައުމީ ސަލާމަތީ ހިދުމަތްތަކާ ބެހޭ ކޮމިޓީ (241 ކޮމިޓީ) ގެ ބައްދަލުވުން ސިއްރުކޮށްގެން ކުރިއަށް ގެންގޮސްފި އެވެ.\nއެނގިފައިވާ ގޮތުގައި މިއަދު ބޭއްވި ކޮމިޓީ ބައްދަލުވުން ސިއްރު ކުރީ ރިލްވާންގެ މައްސަލައާ ގުޅިގެން ދައުލަތުގެ އެކި މުއައްސަސާތަކުން ސިއްރު ލިޔެކިޔުންތަކެއް ކޮމިޓީއަށް ފޮނުވާފައިވާތީވެ އެ ލިޔެކިޔުންތައް ދިރާސާ ކުރަން ކޮމިޓީގެ މެންބަރުން ނިންމެވުމުންނެވެ. މީޑިއާއަށް ނުވަދެވޭ ގޮތަށް ކޮމިޓީ ބައްދަލުވުންތައް ސިއްރު ކުރަނީ އެ ގޮތަށް ކުރިއަށް ގެންދަން ކޮމިޓީގައި ހިމެނޭ މެންބަރުންގެ ވޯޓުން ފާސްކޮށްގެންނެވެ.\nރިލްވާންގެ މައްސަލާގައި ފުލުހުން ވެފައިވާ އިހުމާލުތައް ބަލަން ފުލުހުންގެ އިދާރާގެ އިސްވެރިން ހާޒިރު ކުރަން ވެސް 241 ކޮމިޓީން މީގެ ކުރިން ބޭއްވި ބައްދަލުވުމެއްގައި ނިންމި އެވެ. ނަމަވެސް ފުލުހުން ހާޒިރު ކުރާނެ ވަކި ތާރީހެއް އެ ދުވަހަކު ކަނޑައެއް ނާޅައެވެ. އެނގިފައިވާ ގޮތުގައި މިއަދުގެ ބައްދަލުވުމުގައި އެ ކަމާ ގުޅޭ ގޮތުން ވެސް މަޝްވަރާ ކުރި އެވެ.\nރިލްވާންގެ މައްސަލައާ ގުޅިގެން ހިއުމަން ރައިޓްސް ކޮމިޝަން (އެޗްއާރުސީއެމް) އިން މިހާތަނަށް ކުރި މަސައްކަތުގެ ރިޕޯޓު ރައްޔިތުންގެ މަޖިލީހަށް ހިއްސާ ކޮށްފައިވާ ކަމަށް އެ ކޮމިޝަނުން ވަނީ އިއްޔެ ބުނެފަ އެވެ.\nރިލްވާން ގެއްލުނީ އޮގަސްޓު 2014 ގަ އެވެ. އޭނާ ގެއްލުނުތާ ހަތަރު އަހަރަށްވުރެ ގިނަ ދުވަސްވީއިރު އަދިވެސް އޭނާ ވީތަނެއް ނޭނގެ އެވެ. އެ މައްސަލައަކީ ގެއްލުވާލާފައިވާ މީހުންނާއި މާރާލާފައިވާ މީހުންގެ މައްސަލަތައް ތަހުގީގު ކުރާ ރިޔާސީ ކޮމިޝަނުން ވެސް ތަހުގީގު ކުރަމުން އަންނަ މައްސަލައެކެވެ. އެ މައްސަލައިގެ ރިޕޯޓު ރައީސް އިބްރާހިމް މުހައްމަދު ސޯލިހަށް ލިބިވަޑައިގެންފައިވާާ ކަމަށް އެމަނިކުފާނު ވަނީ ވިދާޅުވެފަ އެވެ. ނަމަވެސް ރިޕޯޓުގެ ތަފުސީލުތަކެއް ހާމައެއް ނުކުރައްވަ އެވެ.\nރައްޔިތުންގެ މަޖިލިސް މޯލްޑިވްސް ޕޮލިސް ސާވިސް އެޗްއާރްސީއެމް + އަހުމަދު ރިލްވާން\nރިލްވާންގެ މައްސަލާގައި އެޗްއާރުސީއެމްގެ ރިޕޯޓު މަޖިލީހަށް


Midhiya Aadheehtha Dhuvahu Record Adhadhakah Raajje Ah Boat Jahssaifi\nމިދިޔަ އާދީއްތަ ދުވަހު ރިކޯޑު އަދަދަކަށް ރާއްޖެ އަށް ބޯޓު ޖައްސައިފި\nވެލާނާ އިންޓަނޭޝަނަލް އެއާޕޯޓު (ވީއައިއޭ) އަށް ރިކޯޑު އަދަދަކަށް މިދިޔަ އާދީއްތަ ދުވަހު ބޯޓު ޖައްސައިފިއެވެ.\nމޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ބުނީ ކޮވިޑް19 ގެ ސަބަބުން ރާއްޖޭގެ ބޯޑަރު ބަންދު ކުރުމަށްފަހު އަލުން ބޯޑަރު ހުޅުވުމުން އެންމެ ގިނައިން އެއާ ޓްރެފިކް މޫވްމަންޓު ރިކޯޑު ކުރެވިފައި ވަނީ މި މަހުގެ 12ވަނަ ދުވަހު ކަމަށެވެ. އެގޮތުން އެދުވަހު ވީއައިއޭއަށް 405 ފްލައިޓް ޖައްސާ އަދި ފުރާފައިވެއެވެ. އެދުވަހު ރާއްޖެއަށް އައިސްފައިވަނީ 4179 ފަތުވެރިންނެވެ.\nމިދިޔަ އާދިއްތަ ދުވަހު ވެލާނާ އިންޓަނޭޝަނަލް އެއަރޕޯޓަށް ޖެއްސި އަދި ފުރި ފްލައިޓްތަކުގެ އަދަދަކީ 578 އެވެ. އެދުވަހު ރާއްޖެއަށް 5848 މީހުން ވަނީ އައިސްފައެވެ.


2020 މާރިޗު ގައި ބޭއްވުމަށް ހަމަޖެހިފައިވާ ދިވެހިރާއްޖޭގެ ޤައުމީ ޔުނިވަރސިޓީގެ ދަސްވެނިވުމުގެ ރަސްމިއްޔާތުގެ އަތްމަތީފޮތް ޗާޕުކޮށްދޭނެ ފަރާތެއް ހޯދުމަށް ކުރެވުނު ނަންބަރު MNU-CA-PAMD/2020/15 އިއުލާނަށް3ފަރާތުން އަންދާސީ ހިސާބު ހުށަހަޅަން ހާޒިރުވެފައިނުވާތީ މި މަސައްކަތަށް ކުރިމަތިލުމުގެ ފުރުޞަތު އަލުން ހުޅުވާލަމެވެ. މި މަސައްކަތާ ގުޅޭ މައުލޫމާތު ކަރުދާސް މި އިއުލާނާ އެޓޭޗް ކުރެވިފައިވާނެއެވެ.\nމިކަމަށް ޝައުޤުވެރިވާ ފަރާތްތަކުން ދިވެހިރާއްޖޭގެ ޤައުމީ ޔުނިވަރސިޓީގެ އިދާރީ މަރުކަޒަށް 2020 މާރިޗު 01 ވާ އާދީއްތަ ދުވަހުގެ 10:00 އަށް އަންދާސީހިސާބު ހުށަހެޅުއްވުން އެދެމެވެ. އަންދާސީ ހިސާބު ހުށަހަޅުއްވާ ބީލަންތައް ހުންނަންވާނީ ސިޓީއުރައެއްގާ ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން، އިއުލާނު ނަންބަރު އަދި ބީލަން ހުށަހަޅާ ފަރާތުގެ ނަން ލިޔެފައި އޮންނަންވާނެއެވެ.\nސުންގަޑި: 01 މާރިޗު 2020 1000\n- Announcement & Info sheet


Ithuru2Meehaku Fassive Guraidhoo In Covid Jehunu Meehun Ge Adhadhu 11 Ah - Vaguthu\nއިތުރު ދެ މީހަކު ފައްސިވި ގުރައިދޫން ކޮވިޑް ޖެހުނު މީހުންގެ އަދަދު 11 އަށް\nކ. ގުރައިދޫއިން އިތުރު ދެމީހަކު ކޮވިޑް-19 އަށް ފައްސިވެ ޖުމްލަ އަދަދު 11 އަށް އިތުރުވެއްޖެއެވެ.\nގުރައިދޫ ސިއްހީ މަރުކަޒުން ހާމަ ކޮށްފައިވާ ތަފާސް ހިސާބުތަކުން ދައްކާ ގޮތުން ޖުމްލަ 11 މީހަކު ކޮވިޑަށް ފައްސިވި އިރު، އޭގެ ތެރެއިން އެކަކު ބަލިން ވަނީ ރަނގަލުވެފައެވެ.\nއެ ރަށުން 37 ގެއެއް ކަރަންޓީނުކޮށްފައި ވެއެވެ. އެގޮތުން މި ގެތަކުން 120 މީހުން މިވަގުތު ކަރަންޓީނުގައި ތިބިކަމަށް އެ ހެލްތު ސެންޓަރުން ވަނީ ހާމަކޮށްފައެވެ.\nފަހުން ފައްސިވި ދެމީހުންނާ ޑައިރެކްޓު ކޮންޓެކްޓު ވެފައިވާ މީހުންގެ ގޮތުގައި 32 މީހަކު ވަނީ ފާހަގަކުރެވިފައި ކަމަށާއި، މިވަގުތު ނަތީޖާ ނުލިބި 34 ސުންކެއްވާ ކަމަށް ހެލްތު ސެންޓަރުން ވަނީ ހާމަކޮށްފައެވެ.\nއެރަށުން އަލަށް މީހަކު ފައްސިވެފައި ވަނީ އޭޕްރީލް 24 ވަނަ ދުވަހުއެވެ. އެމީހާ މިހާރު ވަނީ ބަލިން ރަނގަޅުވެފައެެވެ. މިހާރު އެކްޓިވް ކޭސްގެ ގޮތުގައި ގުރައިދޫގައި ތިބީ 10 މީހުންނެވެ.\nރާއްޖެއިން މި ބައްޔަށް ފައްސިވާ މީހުންގެ އަދަދު އަންނަނީ ދުވަހެއް ދުވަހަކަށް އިތުރުވަމުންނެވެ. އިއްޔެވެސް ވަނީ ރެކޯޑް މިންވަރަކަށް މީހުން ފައްސިވެފައެވެ.\nއިއްޔެ ރާއްޖެއިން ކޮވިޑަށް ފައްސިވި ކަމަށް ދެއްކި 1091 މީހުންގެ ތެރެއިން 933 މީހަކު ފައްސިވެފައި ވަނީ މާލެ ސަރަހައްދުންނެވެ. އަދި އަތޮޅު ތެރެއިން 147 މީހަކު ފައްސިވެފައިވާއިރު، ރިސޯޓްތަކުން ހަ މީހަކާއި، ސަފާރީތަކުން ތިން މީހަކާއި، ތަރައްގީ ކުރަމުންދާ ރަށްތަކުން ދެ މީހަކު ފައްސިވެފައި ވެއެވެ.\nމިހާރު ރާއްޖެއިން ކޮވިޑަށް ފައްސިވި މީހުންގެ ޖުމްލަ އަދަދު ވަނީ 35،815 އަށް އަރާފައެވެ. މީގެ ތެރެއިން މިހާރު ބަލި ޖެހިފައި ތިބީ 9423 މީހެކެވެ. އޭގެ ތެެެރެއިން 250 މީހަކަށް ފަރުވާދެމުން ދަނީ ހޮސްޕިޓަލްތަކުގައެވެ.


ކޮވިޑް 19 އާއި ގުޅިގެން ވަންދޫގައި އެޅިފައިވާ ފިޔަވަޅުތައް އިސްލާހްކުރުން\nރާއްޖޭގައި މިހާރު ހަލުވިކަމާއިއެކު ފެތުރެމުންދާ ކޮވިޑް- 19 އާއި ގުޅިގެން 23 މެއި 2020 ގެ 00:00 ން ފެށިގެން ތ. ވަންދޫގައި ތިރީގައިވާފިޔަވަޅުތައް އެޅުމަށް ވަނީ ނިންމާފައެވެ.\nކޮވިޑް 19 އާއި ގުޅިގެން ސިއްޙީ ކުއްލި ނުރައްކަލުގެ ހާލަތުގައި ވަންދޫގެ އެކިސަރަހއްދުތަކުގައި އާއްމުން އެއްވެއުޅުމުގައި ގައިދުރުކަންހުންނާނޭ ގޮތުގެމަތީން މާސްކުއަޅައިގެން އެއްވެ އުޅުމުގެ ހުއްދަދިނުމަށް.\nރަށުގެ އެކިސަރަހައްދުތަކުގައިވާ ޖޯލިތައް ބެހެއްޓުމަށާއި ފިނިމައިޒާންތައް ހުޅުވާލުމަށް.\nރަށުގެ ކެފޭތަކުގައި ގައިދުރުކަން ހުނާނޭގޮތުގެމަތީން ހިދުމަތް ދިނުމުގެ ހުއްދަދިނުމަށް.\nރަށުގެ ފިހާރަތަކުގައި ގައިދުރުކަންހުންނާނޭގޮތައް ޚިދުމަތްދިނުމަށް.\nރަށުގެ ފިހާރަތައް ނަމާދުވަގުތުތައްފިޔަވައި ހެނދުނު 9:00 އިން ރޭގަނޑު 23:00 އަށް ހުޅުވާފައި ބެހެއްޓުމަށް.\nރަށުގައި އެސްޓީއޯގެ މިންގަނޑާއި އެއްގޮތައް ކާޑުވިއްކަމުންދާކަން ޔަގީންކުރުން އަދި ފިހާރަތަކުގައި ކާޑު ހުރިމިންވަރު ދުވަހުންދުވަހައް އަދާހަމަކުރަމުންދިއުން.\nޒަރޫރީ ބޭނުމަށް ގެނެވޭ ތަކެތިފިޔަވައި ރަށައް މުދާގެނައުމާއި ރަށުން މުދާފޮނުވާ ދުވަސްތަކުގެ ގޮތުގައި ހަފްތާގެ ހޮނިހިރު އަދި އަންގާރަދުވަސް ކަނޑައެޅުނު. މިގޮތުން އަތޮޅުފެރީ އާއި މާލެދަތުރުކުރާ ބޯޓްތައް އިސްތިސްނާވާނެއެވެ.\nއުޅަނދުފަހަރު ލަފާފުރާ ސަރަހައްދެއްގެ ގޮތުގައި ރަށުގެ ބަނދަރުގެ ދެކުނުކޮޅު ކަނޑައެޅުނު.\nމާލެއިން ތަކެތި ގެނައުމާއި ގެންދިއުމުގައި ލޯކަލް ގަވަރމަންޓް އޮތޯރިޓީން އެކުލަވާލައިފައިވާ މިންގަނޑާއި އެއްގޮތައް އަމަލުކުރުމަށް ނިންމުނު.\nފަރުމަސްވެރިކަން ކުރުމުގެ ހުއްދަދިނުމުގައި ޓްރާންސްޕޯޓް މިނިސްޓްރީގެ ޤަވާއިދާ އެއްގޮތައް އަމަލުކުރުމަށްނިންމުނު.\nރަށުގައި ދިރިއުޅޭ ބިދޭސީންގެ މައުލޫމާތުތައްނަގައި ކޮންމެފްތާއެއްގައި އެފަރާތްތަކުގެ ހާލަތު މޮނިޓަރކުރުމަށް ނިންމުނު.\nކައުންސިލްގެ ނިންމުންތަކާއި ހިލާފްވާ ފަރާތްތަކަށް ކުށުގެ ކުޑަބޮޑުމިނައްބަލައި ފުރަތަމަފަހަރަށް ނަސޭޙަތް ދިނުމަށް.\nކައުންސިލްގެ ނިންމުންތަކާއި ތަކުރާރުކޮށްހިލާފްވެއްޖެނަމަ ކުށުގެ ކުޑަބޮޑުމިނައްބަލައި މޯލްޑިވްސް ޕޮލިސް ސަރވިސްއަށް ހުށަހެޅުމަށް ނިންމުނު.\nކައުންސިލްގެ ނިންމުންތައް ކޮވިޑް 19 އާއި ގުޅިގެން އެކުލަވާލެވިފައިވާ ޓާސްކްފޯސްގެ ބެލުމުގެދަށުން ތަންފީޒްކުރުމަށް ނިންމުނު.


ހަބޭސް3ގެ ބޮޑު ޖަލްސާ ރޭ ބާއްވައިފި. | Landhooinfo\nހަބޭސް3ގެ ބޮޑު ޖަލްސާ ރޭ ބާއްވައިފި.\nސަރުކާރަށް ތިން އަހަރުފުރުން ފާހަގަކުރުމަށް ކުރިއަށް ގެންދާ ޙަރަކާތްތަކުގެ ތެރެއިން އެންމެ ބޮޑު އިވެންޓް ކަމުގައިވާ ހަބޭސް3ގެ ބޮޑުޖަލްސާ ރޭ ބާއްވައިފިއެވެ. ރޭ ކާނިވާ ސަރަހައްދުގައި ބޭއްވި އެ ޖަލްސާގައި ގިނަ އަދަދެއްގެ ސަރުކާރު މުވައްޒަފުންނާއި އާންމުން ބައިވެރިވެފައިވެ އެވެ.\nރޭ ބޭއްވި ޖަލްސާގައި ރައީސްގެ ދެކަނބަލުން ބައިވެރިވެވަޑައިގެންނެވިއިރު، ސަރުކާރުގެ އިސް ބޭފުޅުންނާއި މަޖިލިސް މެންބަރުންނާއި ސަރުކާރު ހިއްސާވާ ކުންފުނިތަކުގެ އިސްވެރިން ބައިވެރިވެލެއްވި އެވެ. މި ޖަލްސާގައި ސަރުކާރުން ހޯދާފައިވާ ކާމިޔާބީތަކާއި ކުރިއަށް ރޭވިފައިވާ މަޝްރޫއުތަކާ ގުޅޭ ގޮތުން ޕްރެޒެންޓޭޝަންތަކެއް ވެސް ދައްކާފައިވެ އެވެ. އޭގެއިތުރުން ރައީސް ޔާމީން ހޯދާފައިވާ ކާމިޔާބީތަކާ ގުޅޭ ގޮތުން ހަދާފައިވާ ލަވަ އަލްބަމެއް ވެސް ނެރެފައިވެ އެވެ. އެ އަލްބަމް ނެރެދެއްވީ ރައީސް ޔާމީނެވެ.\nހަބޭސް3ގެ ބޮޑުޖަލްސާގެ ތެރެއިން / ފޮޓޯ: ރައީސްއޮފީސް\nރޭގެ ޖަލްސާގައި ބައެއް މިނިސްޓަރުން ނާއި ކުންފުނި ތަކުގެ ވެރިން ވަނީ ވާހަކަ ދައްކަވާފަ އެވެ. އެގޮތުން ހައުސިން މިނިސްޓަރު މުހައްމަދު މުއިއްޒު އާއި އިކޮނޮމިކް މިނިސްޓަރު މުހައްމަދު ސައީދު އާއި ޔޫތް މިނިސްޓަރު އިރުތިޝާމް އާދަމް އާއި މިނިސްޓަރު މޫސާ ޒަމީރު އަދި ޕީޕީ އެމްގެ ނައިބް ލީޑާރ ޢަބުދުއްރަހީމް ޢަބުދުﷲ ގެ އިތުރުން ޕީއެސްއެމްގެ ޑެޕިއުޓީ މެނޭޖިންގ ޑިރެކްޓަރ މުޙައްމަދު އިކްރާމް ވާހަކަ ފުޅު ދެއްކެވިއެވެ.\nމި ހުރިހާ ބޭފުޅުންވެސް ވަނީ ސަރުކާރުން ވޭތުވެދިޔަ3އަހަރު ހޯދާފައިވާ ކާމިޔާބީގެ މައްޗަށް ވަރަށް ފުރިހަމައަށް ވާހަކަ ދައްކަވާފައެވެ.\nއިކޮނޮމިކް މިނިސްޓަރު މުހައްމަދު ސައީދު ވިދާޅުވީ، މި ގައުމު ރައީސް ޔާމީނަށް ދަރާފައިވާ ކަމަށާއި އެފަދަ ބޮޑެތި ތަރައްގީތައް ގެނެސްދެމުން އަންނަ ކަމަށެވެ. ގައުމަށް ތަރައްގީ ހޯދުމަށް ރައީސް ޔާމީން ކުރައްވާ މަސައްކަތްޕުޅުގައި އެހީވެ އެއްބާރުލުން ދިނުމަކީ ވާޖިބެއް ކަމަށް ވެސް އޭނާ ވިދާޅުވި އެވެ.\nޔޫތް މިނިސްޓަރު އިރުތިޝާމް އާދަމް ވިދާޅުވީ، މި ސަރުކާރުން ޒުވާނުންނަށް ގިނަ މަޝްރޫއުތަކެއް ހިންގަމުންދާއިރު ރައީސް ޔާމީނަކީ ޒުވާނުން ބަލައިގަންނަ ލީޑަރެއް ކަމަށެވެ. އަދި ރައީސް ޔާމީން ވަނީ ކުޅިވަރަށް ގާނޫނީ ބާރުވެރިކަން ގެނެސްދީފައި ކަމަށް ވިދާޅުވި އެވެ.\nޓޫރިޒަމް މިނިސްޓަރު ވިދާޅުވީ، ނިމިދިޔަ ތިން އަހަރަކީ އިންގިލާބީ ތިން އަހަރުކަމަށާއި، ރައީސް ޔާމީން ފައްޓަވާފައިވާ ބޮޑެތި ހިދުމަތްތަކަކީ ދެން ވެރިކަމަށް ވަޑައިގަންނަވާ ފަރާތަކަށް ވެސް ދޭން މަޖުބޫރުވާނެ ހިދުމަތްތަކެއް ކަމަށެވެ. މިހާރު ރާއްޖެއަށް ބޭރުގެ އިންވެސްޓަރުންގެ އިތުބާރު ބޮޑުވެފައިވާ ކަމަށާއި، އެންމެ ރަނގަޅު އިންވެސްޓްމެންޓް ކްލައިމެޓެއް އޮތީ ވެސް ރާއްޖޭގައި ކަމަށެވެ.\nޕީއެސްއެމްގެ ޑެޕިއުޓީ މެނޭޖިންގ ޑައިރެކްޓަރ އިކްރާމް ވިދާޅުވީ މިއަދު ޤައުމަށް މިއަންނަ ތަރައްޤީގެ ބަދަލު މަންޒަރުންނާއި އަޑުން މިއަދު މިދަނީ ރައްޔިތުންނަށް ފެންނަމުންކަމަށެވެ.\nސަރުކާރަށް3އަހަރު ފުރުން ފާހަގަކުރުމުގެ ގޮތުން ކުރިއަށްގެންދާ އިވެންޓް ތަކުގެ ތެރެއިން މާދަމާރޭ އޮންނާނީ މިއުޒިކް ޝޯވ އެއްކަމަށް ސަރުކާރުންވަނީ އިޢުލާން ކުރައްވާފައެވެ.


Vaaluge Sababun Jehey Madhun Noonee Nufenna Bayyehggai Meehaku Maruvejje - Vaguthu\nވާލުގެ ސަބަބުން ޖެހޭ މަދުން ނޫނީ ނުފެންނަ ބައްޔެއްގައި މީހަކު މަރުވެއްޖެ\nވާލުގެ ކުޅުން ޖެހޭ މަދުން ނޫނީ ނުފެންނަ ބައްޔެއްގެ ސަބަބުން ފްރާންސް މީހަކު މަރުވެއްޖެ އެވެ. އެ މީހާއަކީ އެކަނި ކޮޓަރިއެއްގައި ދިރިއުޅެމުން އަންނަ މީހެކެވެ.\nއެ މީހާއަކީ އުމުރުން 60 އަހަރުގެ މީހެކެވެ. އޭނާ ދިރިއުޅެމުން ގޮސްފައި ވަނީ ލިމޯގެސް ގައެވެ. ފްރާންސްގެ ނޭޝަނަލް ރެބީސް ރިފަރެންސް ސެންޓަރުން ވަނީ މި ކޭސް ކަށަވަރުކޮށްދެއްދީފައެވެ. މިއީ ފްރާންސް އިން މިފަދަ ބައްޔެއްގައި މީހަކު މަރުވި ފުރަތަމަ ފަހަރެވެ.\nއެ މިހާއަކީ 2019 ވަނަ އަހަރު އޮގަަސްޓް މަސް ތެރޭގައި ލިމޯގެސް ޔުނިވާސިޓީ ހޮސްޕިޓަލަށް ދައްކަން ދިޔަ މީހެކެވެ. ޑޮކްޓަރުން މިހާރު ބުނަނީ، އޭނާގެ ގޭގައި ހާ ހަދައިގެން އުޅޭ ވާލު އޭނާގެ ގައިގައި ދަތް އަޅާފައިވާކަމަށް ބެލެވޭ ކަމަށެވެ.\nއޭނާ މަރުވެފައި ވަނީ ހޮސްޕިޓަލްގައެވެ. އެއިރު ޑޮކްޓަރުން ބުނެފައި ވަނީ، އޭނާ މަރުވެފައި ވަނީ އެންސެފެލިޓިސްގެ ސަބަބުން ކަމަށެވެ. އެހެން ނަމަވެސް މެޑިކަލް އެކްސްޕާާޓުން ބުނަނީ އެކަން ވީ ކޮން އެއްޗެއްގެ ސަބަބުން ނޭނގޭ ކަމަށެވެ.\nއެހެންވެ އޭގެ ސާމްޕަލް ނަގާ ވަނީ ޕަރިސިރަން ނެކާ ހޮސްޕިޓަލަށް ފޮނުވާފައެވެ. މިއީ ފާއިތުވެދިޔަ 35 އަހަރު ތެރޭގައި މިފަދަ ބައްޔެއް ރެކޯޑް ކުރެވުނު ފުރަތަމަ ފަހަރެވެ.\nމީގެ ކުރިން 1985 ވަނަ އަހަރު ތެރޭގައި ރަޝިއާގައި މީހަކު މަރުވެފައި ވެއެވެ. އަދި ވާލުގެ ޒަރިއްޔާއިން ފިންލޭންޑުންވެސް 1985 ވަނަ އަހަރުގެ ތެރޭގައު ދެ މީހަކު މަރުވެފައި ވެއެވެ.\nވިހެއި ދަރިފުޅު އޮތީ މަރުވެފަައި، ބެލެވެނީ ކޮވިޑްގެ ސަބަބުން ކަމަށް


ރަނގަޅު ނަތީޖާ ނެރެވުމުގެ އަސްލު: ޝައުޤު އުފެއްދުމާއި ދެމެހެއްޓުން | މަދުރަސީ | ޢިލްމު\nBack ކަވާސާ ޢިލްމު ޢިލްމުގެ ބައިތައް މަދުރަސީ ރަނގަޅު ނަތީޖާ ނެރެވުމުގެ އަސްލު: ޝައުޤު އުފެއްދުމާއި ދެމެހެއްޓުން\nރަނގަޅު ނަތީޖާ ނެރެވުމުގެ އަސްލު: ޝައުޤު އުފެއްދުމާއި ދެމެހެއްޓުން\n14 އޯގަސްޓު 2007\n2004 ޖޫން4ވީ ހުކުރު ދުވަހުގެ ހެނދުނު، އިނގިރޭސިވިލާތުގެ ވެރިރަށް ލަންޑަނުގެ ސްކޫލެއްގެ ގޮވަތި ތެރޭގައި ހިނގަމުން ދިޔައީ އަޅުގަނޑުމެން އާއްމުކޮށް ދެކޭ ބާވަތުގެ ކަމެއްނޫނެވެ. ސްކޫލްގައި ކިޔަވައިދެމުން ދިޔައިރު، ބަޔަކުމީހުން ސްކޫލްގެ ފުރަގަހުގައި އޮތް ކުޅޭ ބިން ސާފުކުރަމުން ގެންދިޔައެވެ. އަނެއްބަޔަކު އެތަނުގައި އޮތް ހަޑިވެފައިވާ ފެންގަނޑެއް ސާފުކުރަމުން ގެންދިޔައެވެ. ފެންގަނޑުން އަރައިގެން އައި އެކި ބާވަތްބާވަތުގެ ސޫފާ ސޫފި ތަކާއި،ކުޅޭ ބިމުގެ ބިންގަނޑުން ނިކުމެގެން ދުވާ ފަނި ފަކްސައިގެ ގޮވުމުގެ އަޑާއި އެކުވެފައި އެހުރީ ހަމަ ޔަޤީނުންވެސް، ޒުވާނުންގެ ޖޯޝުން ފުރިފައިވާ ހުނުމުގެއަޑެވެ.\nކޮންމެޔަކަސް، ސްކޫލް ސާފުކުރުމުގެ މަސައްކަތުގައި ހަރަކާތްތެރިވަމުން މިދަނީ، ލަންޑަނުގައި އިންޝުއަރެންސް ކުރުމުގެ ޚިދުމަތްދޭ އެންމެ ބޮޑު ކުންފުނީގެ މުވައްޒަފުންނެވެ. އެބައިމީހުންނަކީ ދުވާލުގެ ހަތަރުދަމު، ވައި ފިނިކުރި ކޮޓަރިތަކުގައި މަސައްކަތްކުރާ، ވަރަށް ބޮޑު މުސާރައެއް ލިބޭ ބަޔެކެވެ. ނަމަވެސް މިއަދު އެބައިމީހުން، އެފަދަ ބުރަ، އަދި ހަޑި މަސައްކަތް އެކުރަނީ، ޢާއްމުކޮށް އެމީހުންގެ އޮފީހުގެ މަސައްކަތްވެސް ނުކުރާހާ، ޝައުޤުވެރިކަމާއި ހިތްހަމަ ޖެހުމާއި އެކުގައެވެ!\nކުޑަ އިރުކޮޅެއްގެ ފަހުން ދެތިން ޓީޗަރަކާއިއެކު، ސްކޫލްގެ ޕްރިންސިޕަލް އަދި ކިޔަވާކުދިންވެސް، ކިޔެވުން ދޫކޮށްލާފައި އެތަނަށް ނިކުމެއްޖެއެވެ. ކުޑަކުޑަ ކުދީންގެ ތުއްތު އަޑުވެސް، އެހެނިހެން އަޑުތަކާއި އެކުވެ އިވެން ފަށައިފިއެވެ. އެކުދީންގެ އެދުވަހުގެ ކިޔެވުން ގެއްލިގެން ދާއިރުވެސް ސްކޫލްގެ އިސް ބޭފުޅުންނާއި ޓީޗަރުން ތިއްބެވީ ހިނިތުންވެފައެވެ.\nކަންހިނގަމުން ދިޔަ ގޮތާއިމެދު ކޮންމެވެސް ވަރަކަށް ހިތްހަމަ ނުޖެހިހުރެ ނޫސްވެރިޔަކު، ޕްރިންސިޕަލްގެ އަރިހުގައި ސުވާލެއް ދެންނެވުމުން ޕްރިންސިޕަލް ޖަވާބު ދެއްވިއެވެ." ވިޔަފާރި ތަކުގައި މަސައްކަތް ކުރާބަޔަކު، ސްކޫލަށް އައިސް، މަސައްކަތް ކުރުމުގެ ފުރުޞަތު ދިނުމުން، ކިޔަވާކުދީންގެ ކިޔެވުމަށް، ސީދާ އަދި އަވަސް، އަސަރުތަކެއް ކުރުވާ. ކުރިއަށްއޮތް އަހަރެއްހާ ދުވަހު، މި މަސައްކަތުން ލިބުނު ތަޖުރިބާތައް ކުދީންގެ ހިތުގައި ހަރުލާފައި ހުންނާނެ. މިއީ ވަރަށްވެސް ފައިދާހުރި ކަމެއް. އަޅުގަނޑުމެންގެ އުއްމީދަކީ މިކަން ކުރިޔަށް ގެންދިޔުން."\n"މިފަދަ މަސައްކަތެއްގައި އެންމެން އެކުގައި ބައިވެރިވާން ލިބުނުކަމަށްޓަކައި ވަރަށް އުފާކުރަން، ކުންފުނީގެ ތަފާތު ދާއިރާ ތަކުގައި މަސައްކަތްކުރާ މީހުން، މިފަދައިން އެކުވެރި ކަމާއި އެއްބާރުލުމާއިއެކުމަސައްކަތް ކުރަން ލިބުމަކީ ވަރަށް ނާދިރު ކަމެއް. އަދި ހަމައެފަދައިން، އަޅުގަނޑުމެން ދިރިއުޅޭ މުޖްތަމަޢަށް، އަޅުގަނޑުމެނަށް ކަމެއް ކޮށްދެވޭކަމުގެ އިޙްސާސްކުރެވޭތީ ވަރަށް އުފާވޭ". ކުންފުނީގެ އެކައުންޓްސް ބެލެހެއްޓުމުގައި ހަރަކާތްތެރިވާ މީހަކު ބުންޏެވެ.\nކޮންމެ މީހެއްގެ މޫނުމަތީން ހިނިތުންވުމާއި ހިތް ހަމަޖެހުމުގެ ކުލަވަރު މި ފެންނަނީ ކީއްވެ ބާވައެވެ؟ ސްކޫލް ބަންދު ނޫން ދުވަހެއްގައި، ކިޔެވުމުގެ ބަދަލުގައި، ކުދީން ނުކުމެ ސްކޫލްތެރޭގައި އޮތް މަސައްކަތެއްގައި ބައިވެރިވުމުން ލިބެނީ ކޮން ފައިދާއެއް ބާވައެވެ؟ މަސައްކަތް އޮންނަ ދުވަހެއްގައި، ވިޔަފާރިއެއްގައި މަސައްކަތްކުރާ ބަޔަކު، ސްކޫލެއްގައިއޮތް މަސައްކަތެއްގައި ބައިވެރި ކުރުވުމުން، ވިޔަފާރިކުންފުންޏަށް ވަނީ ކޮން ފައިދާއެއްބާވައެވެ؟\nއިސްވެދިޔަ ހުރިހައި ސުވާލުތަކެއްގެ ޖަވާބަކީ "މޯޓިވޭޝަން" އެވެ. ސްކޫލުގެ އިސްވެރީން އުފާކުރަނީ އަންނަންއޮތް ދުވަސްތަކުގައި ކުދީން ކިޔެވުމަށް މޯޓިވޭޓް ވާނޭތީއެވެ. ކުންފުނީގެ ވެރީން އުފާކުރަނީ އަންނަންއޮތް ދުވަސްތަކުގައި މުވައްޒަފުން އެމީހުންގެ އޮފީހުގެ މަސައްކަތްކުރުމުގައި މޯޓިވޭޓްވެފައި ތިބޭނޭތީއެވެ.\nމޯޓިވޭޝަން އަކީ އިޤްތިޞާދީ ޢިލްމުވެރިންނާއި އެއްފަދައިން ޢިލްމުލް ނަފްސްގެ ޢިލްމުވެރީންވެސް އެ ކަމަކާއިމެދު، ދިރާސާކުރާ ކަމެކެވެ. ހޯދިފައިވާ ގިނަ ގުނަ ހޯދުންތަކުގެ ނަތީޖާއަށް ވިސްނައި، "މޯޓިވޭޝަންގެ" މާނައެއް ހޯދާއިރު، އެއީ ތިމާގެ ޢަމަލްތައް ބައްޓަން ކުރުމުގެ ބާރެވެ. އެއީ އިންސާނަކު އޭނާ އެދޭ މަޤްޞަދެއް ޙާޞިލްކުރުމަށް ޓަކައި، މަސައްކަތްކުރުމަށް ހިތްވަރުދޭ ބާރެވެ. (އެއިގެ އެންމެ ފުރިހަމަ މާނައެއް ނޫންކަމުގައި ވިޔަސް، މި ލިޔުމުގައި، ދިވެހިބަހުން މޯޓިވޭޝަންގެ މާނައެއްކަމުގައި އަޅުގަނޑު ބޭނުންކުރާނީ "ޝަޢުޤުވެރިކަން" މި ބަހެވެ.) ބައެއްފަހަރަށް މި ބާރު މޫލައި އަންނަނީ ތިމާގެ ޟަމީރުންނެވެ. އެހެނީ ޟަމީރަކީ ތިމާ ޝައުޤުވެރިވާ ކަންކަމާއި، ޙާޞިލްކުރަން ބޭނުންވާ ލަނޑުދަނޑިތަކާއި، ތިމާ ފުރިހަމަ ކުރަން ބޭނުންވާ ބޭނުންތަކުގެ މަރުކަޒެވެ. އިންސާނާގެ ޟަމީރުން އުފެދިގެންއަންނަ މިބާވަތުގެ މޯޓިވޭޝަންއަށް ކިޔަނީ "އިންޓްރިންސިކް މޯޓިވޭޝަން"އެވެ. ނުވަތަ އެތެރޭގެ މޯޓިވޭޝަންއެވެ. މީގެ މިސާލަކީ ކިޔަވާކުއްޖަކު ވަކި މާއްދާއެއް ކިޔެވުމަށް ހުންނަ ޝަޢުޤުވެރިކަމެއްގެ ސަބަބުން، އެއްވެސް މީހެއްގެ ބުނުމަކާއި ނުލައި އެމާއްދާއިން ދީފައި ހުންނަ ފިލާވަޅުތައް ދުވަހުން ދުވަހަށް ނިންމުމެވެ. އޭނާ އިނާމެއް ލިބުމަކަށް ނުވަތަ މީހެއްގެ ކިބައިން ރަނގަޅު ބަހެއް ލިބުމަކަށް ނޭދެއެވެ.\nއަނެއްބައިފަހަރު މި ބާރު މޫލައިގެން އަންނަނީ އެއިގެ މައްޗަށް ތިމާގެ އެއްވެސް އިޙްތިޔާރެއްނެތް، ކަންތައްތަކެއްގެ މައްޗަށެވެ. މިސާލަކަށް ކޮންމެވެސް މުއައްސަސާއެއްގައި މަސައްކަތްކުރާމީހަކު އޭނާގެ މަސައްކަތް ނިންމަނީ، މުސާރައިގެ ކުރިއެރުމަކަށް އުއްމީދުކުރާތީނަމަ، ނުވަތަ ވެރީންގެ ކިބައިން ތަޢުރީފުގެ ބަހެއް ބޭނުންވެގެންނަމަ، އޭނާގެ މޯޓިވޭޝަން މޫލާފައިވަނީ އޭނާގެ ޟަމީރުން ކަމުގައެއް ނުބުނެވޭނެއެވެ. އޭނާގެ މޯޓިވޭޝަން މޫލާފައިވަނީ ބޭރުން އަންނަންހުރި، އޭނާއަށްޓަކައި އަގުހުރި، ބައެއް ތަކެއްޗާއި ކަންކަމަށެވެ.\nއެހެންކަމުން މޯޓިވޭޝަންއަކީ އިންސާނާގެ ޢަމަލްތައް ބައްޓަންކޮއްދޭ ބާރެކެވެ. އެބާރުގެ ބިންގަލަކީ ތިމާއަށް ބާރުފޯރުވޭ، އެތެރޭގެ އެއްޗަކަށްވެސް ވެދާނެއެވެ. ނުވަތަ ތިމާގެ ބާރުފޯރުމެއް ނުވާ ބޭރުގެ އެއްޗަކަށްވެސް ވެދާނެއެވެ.\nބައެއް ކިޔަވާކުދީން ސްކޫލަށް އަންނަނީ އެތެރެފުށުގެ ޝަޢުޤުވެރިކަމާއި އެކުގައެވެ. އަނެއްބައެއް ކުދީން ސްކޫލަށް އަންނަނީ "އަމާކީތީ ފަރަށް ދާ އުޞޫލުން" ނެވެ. އަމިއްލައަށް ޝަޢުޤުވެރިވެގެން އަންނަ ކުދީންގެ ޝަޢުޤުވެރިކަން އިތުރުކުރުވުމާއި، ޝަޢުޤުވެރިކަން ކުޑަ ކުދީން ޝަޢުގުވެރިކުރުވުމަށް މަސައްކަތް ކުރުމަކީ ސްކޫލްތަކުގެ މަސްޢޫލިއްޔަތެކެވެ. އެކިއެކި މުއައްސަސާތަކުގައި މަސައްކަތްކުރާ މުވައްޒަފުންގެ ޝައުޤުވެރިކަމުގެ މިންވަރުވެސް ހަމަ މިފަދައިން ތަފާތުވެއެވެ. މިހެން ކަންހުރިއިރު، މެނޭޖަރުންނާއި ސްކޫލްތަކުގެ ވެރީންނަށް، ކުދީން ޝައުޤުވެރި ކުރުމަށާއި ޝައުޤުވެރިކަން އިތުރުކުރުމަށް ކުރެވިދާނޭ ކަންތައްތަކެއް ވެއެވެ.\nއަބްރަހަމް މަސްލޮވގެ "ހައިރަރކީ އޮފް ނީޑްސް ތިއަރީގައި" ވާގޮތުން، އިންސާނާގެ ބޭނުންތައް ދަރަޖަ ތަކަކަށް ބަހައިލެވިދާނެއެވެ. ތިރީގައިވާ ކުރެހުމުން އެ ފެންނަނީ އިންސާނުންގެ ބޭނުންތައް ބަހައިލެވިދާނޭ ގޮތުގެ ނަމޫނާއެކެވެ.\nމިތިއަރީގައި ވާގޮތުން، އިންސާނާ އަބަދުވެސް މަސައްކަތް ކުރާނީ އެންމެ ދަށް ފެންވަރުގެ ބޭނުންތަށް ފުއްދުމަށްފަހު އެޔާއި ޖެހިގެން ދެން ހުރި ބޭނުންތަށް ފުއްދުމަށެވެ. މިސާލަކަށް ތަނެއްގައި މަސައްކަތް ކުރާމީހަކު، އޭނާގެ މުސާރައިން، ހަށިގަނޑުގެ ބޭނުންތައް ފުދޭނަމަ، ދެން މަސައްކަތް ކުރާނީ، ސަލާމަތްތެރިކަން ހޯދުމަށެވެ. އޭނާ މަސައްކަތްކުރާ މާޙަވްލް ސާފުވުމަށް އެދޭނެއެވެ. ރައްކާތެރި ތަނަކަށް ވުމަށް އެދޭނެއެވެ. އަދި ހަމަ އެބޭނުން ފުރިހަމަ ވުމާއިއެކު، އެއިގެ މަތީގެ ބޭނުންތައް ފުރިހަމަކުރުމަށް މަސައްކަތްކުރާނެތެވެ.\nލިޔުން ފަށަމުން އަޅުގަނޑު ދިން މިސާލުން ފެންނަ ގޮތުގައި، އިންޝޫރެންސް ކުންފުނީގެ މުވައްޒަފުން، އެފަދަ ހަޑި މަސައްކަތް އެ ކުރަނީ އުފަލާއިއެކުގައެވެ. އެބައިމީހުންގެ ދަށުފަންތީގެ ބޭނުންތައް ވަނީ ފުރިހަމަ ވެފައެވެ. ރަނގަޅު މުސާރަ ލިބެޔެވެ. މަސައްކަތުގެ މާހަވްލް ރައްކާތެރިއެވެ. އެމީހުން މިހާރު ބޭނުންވަނީ، ނިޞްބަތްވުމަށާއި ލޯބި ލިބުމަށެވެ. އިޙްތިރާމް ލިބުމަށެވެ. އެހެންކަމުން އެމީހުން ދިރިއުޅޭ މުޖުތަމަޢަށް ރަނގަޅުކަމެއް ކޮއްދީގެން އެ ލިބޭ ރީތި ނަމާއި، އެ ލިބޭ ހިތްހަމަ ޖެހުން ހޯދުމަށްޓަކައި ސްކޫލެއްގެ ކުޅޭބިމެއް ސާފުކުރުންފަދަ މަސައްކަތެއް ކުރުމަކަށްވެސް ޖެހިލުމެއް ނުވެއެވެ. އެކަން ކުރުމުން ލިބުނު ހިތްހަމަޖެހުމުގެ ނަތީޖާއެއްގެ ގޮތުން އެމީހުން މިހާރު ކުރާ މަސައްކަތުގައިވެސް ފަރުވާތެރިކަން އިތުރު ވާނެއެވެ.\nސްކޫލްކުދީންވެސް ސްކޫލަށް އަންނަނީ އެކުދީންގެ ޟަރޫރީ ގިނަ ބޭނުންތަކެއް ފުރިހަމަވެގެންވާ ޙާލުގައެވެ. އެކުދީންނަށް މިހާރު ބޭނުންވަނީ ލޯތްބާއި އެކުވެރިކަމާއި ރަހްމަތްތެރިކަމެވެ. މި ދެންނެވި ކަންތައްތަކަކީ، ކިލާސް ކޮޓަރީގެ ކޮންޓްރޯލް ކުރެވިފައިވާ މާހަވްލްގައި، އެންމެ ފުރިހަމަ ގޮތުގައި، ޙާޞިލްކުރެވޭ ކަންތައްތަކެއްނޫނެވެ. އެހެންކަމުން، ސްކޫލްގެ ތެރޭގައި، އެކި ކުދީންނާއި ބައްދަލުވެ ރަޙްމަތްތެރިކަން ބަދަހިކުރުމަށް ފުރުޞަތެއް ލިބުމުން އެކުދީންނަށް ހިތްހަމަޖެހުން ޙާޞިލް ވެއެވެ. ބޮޑަތިމީހުން ކުރާ މަސައްކަތުގައި ބައިވެރި ވެވުމުން އަމިއްލަ ނަފްސް އަގުކުރަން ދަސްވެއެވެ. ނަތީޖާއެއްގެ ގޮތުން އަންނަންއޮތް ދުވަސްތަކުގައި ކިޔެވުމަށްދޭ، ސަމާލުކަން އިތުރުވެއެވެ.\nވިޔަފާރި ވެރިޔާ އޭނާގެ މުވައްޒަފުންނަށް އެއްދުވަސް "ޗުއްޓީ" އެ ދިނީ އެ މުވައްޒަފުންނަށް ހިތް ހަމަޖެހުން ހޯދައި ދިނުމަށެވެ. ކުދީންގެ ކިޔެވުން ގެއްލިގެންދާއިރު، ޕްރިންސިޕަލް އާއި މުދައްރިސުން ހިނިތުންވެފައި އެތިބީ، އެކުދީންނަށް އެކުދީންގެ ބޭނުމެއް ފުރިހަމަ ކޮއްދެވޭތީއެވެ. ބޭނުންތަށް ފުރިހަމަވަމުން، ހިތްހަމަޖެހުން ލިބެމުންދާ ބަޔަކާއި، އަބަދާއި އަބަދު ހިތުގައި ޝަކުވާއާއި ހަމަނުޖެހުން ވާ ބަޔަކާއި، އެމީހުން ކުރާ މަސައްކަތުގައި، ނުވަތަ ދިރިއުޅުމުގެ އެހެނިހެން ކަންތައްތަކުގައި، އެއްފަދަ ވާނެތޯއެވެ؟\nރާއްޖޭގައި މިއަދު އިވެމުންދާ އެންމެ ޢާއްމު ވާހަކައަކީ މަސައްކަތްކުރާ މީހުންގެ ފަރުވާ ކުޑަ ވާހަކައެވެ. ޚާއްޞަކޮށް ދިވެހީން، ކަމަށް ކަމޭ ނުހިތާ ވާހަކައެވެ. ކިޔަވާކުދީން ކިޔެވުމާއި ދުރުވެ، ގްރޫޕް ހަދައިގެން ނުރަނގަޅު ޢަމަލުތައް ކުރާވާހަކައެވެ.\nވިސްނާލަންވީކަމަކީ، މަސައްކަތުގައި ގެންގުޅޭމީހުން އެމީހުންގެ މަސައްކަތަށް ހިތް ޖެއްސުވުމަށްޓަކައި، މަސައްކަތް ކުރުވާ ފަރާތްތަކުން ކުރަނީ ކޮންކަމެއްތޯއެވެ؟ ރަނގަޅަށް މަސައްކަތް ކުރާ މުވައްޒަފުންގެ މަސައްކަތުގެ އަގު ވަޒަން ކުރެވެނީ ކިހާ މިންވަރަކަށްތޯއެވެ؟ ހަތަރު އަހަރުން ނުވަތަ ފަސް އަހަރުން އެއްފަހަރު މުސާރައިގެ ކުރިއެރުން ދިނުމުން އެ ނިމުނީތޯއެވެ؟ ކިޔަވާ ކުދީންނަށް ކޮންމެ ޓާރމެއްގައި އެއްފަހަރު ރިޕޯރޓް ފޮތް ދިނުމުން އެ ނިމުނީތޯއެވެ؟ ކުދީން ކިޔެވުމަށާއި ސްކޫލަށް އައުމަށް މޯޓިވޭޓް ކުރުމުގެ މަޤްޞަދުގައި ސްކޫލްގައި ރޭވެނީ ކިތަށް މުބާރާތްތޯއެވެ؟ އެކި ފެންވަރުގެ ކުދީންނަށް ބައިވެރި ވެވޭގޮތަށް ކްލާހުގެ ތެރޭގަޔާއި ބޭރުގައި ހިންގެނީ ކިތައް ޢަދަބީ ހަރަކާތް ތޯއެވެ؟\nގިނަ ސްކޫލްތަކުގައި އިތުރު ހަރަކާތެއް ބޭއްވޭ ނަމަ އެކަމުގައި ބައިވެރި ވެވެނީ މޮޅު ކުދީންނަށެވެ. "ލިމިޓެޑް ކަރިކިޔުލަމް" ގެ ކުދީންގެ މަތީން ހަނދާންވެސް ނުހުރެއެވެ. (މިކުދީންނަކީ ޢާއްމު ގޮތެއްގައި ކިޔެވުމަށް ޝައުޤުވެރިކަން ކުޑަކަމުގައި ފާހުގަކުރެވޭ ކުދީންނެވެ.) އޭގެ ބަދަލުގައި އެކުދީންގެ ފެންވަރުން ކަންތައްތަކެއް ރޭވި ހިންގޭނަމަ އެކުދީންގެ ކިޔެވުމަށް އެއިން ރަނގަޅު އަސަރު ކުރާނެއެވެ. ހަމަ އެފަދައިން މިހާރަށްވުރެ ގިނައިން، ތަންތަނުގައި މަސައްކަތްކުރާ މީހުންނަށް، ޚާއްޞަކޮށް ޒުވާނުންނަށް، އިޖްތިމާޢީ މަސައްކަތްތަކުގައި ބައިވެރިވުމުގެ ފުރުޞަތު ދެވޭނަމަ، އެމީހުން މަސައްކަތަށް ހުންނަ ޝަޢުޤުވެރިކަން ބޮޑުވާނެއެވެ. މަސައްކަތް ކުރާމީހުންނާއި ކިޔަވާކުދީން، ޝަޢުޤުވެރި ކުރުވުމަކީ މަސައްކަތްކުރުވާ މީހުންނާއި ސްކޫލްގެ ހިންގުމާއި ޙަވާލުވެގެން ތިއްބަވާ ވެރީންނާއި ޓީޗަރުންގެ މަސްޢޫލިއްޔަތެކެވެ. އެބައިމީހުންގެ ބޭނުންތަކުގެ ތެރެއިން ފުރިހަމަ ވެފައިވާ މިންވަރާއި ފުރިހަމަ ނުވެ ވާ މިންވަރު ދެނެގަނެ، އެބޭނުންތައް ފުއްދައިދިނުމަކީ ވެސް އެ ފަރާތްތަކުގެ މަސްއޫލިއްޔަތެކެވެ. އެހެންވެއްޖެ ނަމަ، އެއިގެ ފައިދާ މުޖްތަމަޢުގެ ހުރިހާ ފަރުދުންނަށާއި ޖަމާޢަތް ތަކަށް ލިބޭނެކަން ކަށަވަރެވެ.


Covid-19: 400 Meehunnaaeku Kaiveneege Haflaa Eh Kuriah Dhanikoh, Huttuvan Fuluhun Nukumehjje - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް - 18 މިނެޓް ކުރިން\nކޮވިޑް-19: 400 މީހުންނާއެކު ކައިވެނީގެ ހަފްލާއެއް ކުރިއަށްދަނިކޮށް، ހުއްޓުވަން ފުލުހުން ނުކުމެއްޖެ\nކޮވިޑް-19 ފެތުރެމުންދާ މި ދުވަސްވަރުގައި ލަންޑަންގެ ސްޓަމްފޯޑް ހިލްގައި 400 ގެސްޓުންނާއެކު ބާއްވަމުންދިޔަ ކައިވެނީގެ ހަފްލާއެއް ހުއްޓުވަން ފުލުހުން ނުކުމެއްޖެ އެވެ. ރޭ ކުރިއަށްދިޔަ އެ ކައިވެނީގެ ހަފްލާއަކީ ކޮވިޑް-19 އާ ގުޅިގެން އަލާފައިވާ ފިޔަވަޅުތައް ބޯނުލަނބާ ބޭއްވި ޕާޓީއެކެވެ،\nފުލުހުން ރޭ ގޮސްފައި ވަނީ އެ ކައިވެނީގެ ހަފްލާ ބޭއްވި ޔެސޮޑޭ ހަޓޮރާހް ސީނިއާ ގާލްސް ސްކޫލަަށެވެ. ރޭ 9:15ހާއިރު އެ ސްކޫލަސް ދިޔައިރު، އެ ކައިވެނި ކުރިއަށްދާ ތަނުގެ ކުޑަދޮރުތައް ހުރީ ބޭރުން އެތެރެ ނުފެންނަ ގޮތަށް ހަދާފައެވެ.\nއެ ސްކޫލަކީ ކޮވިޑް-19 ޓެސްޓިންގ ސެންޓަރެއްގެ ގޮތުގައި ރަޖިސްޓަރކޮށްފައުވާ ތަނެކެވެ.\nމީޑިއާ ރިޕޯޓްތައް ބުނާގޮތުގައި، އެ ހަފްލާއަށް ފުލުހުން ދިއުމުން، އެތަނުގައި ތިބި މީހުން ވަނީ ފިލާފައެވެ.\nއެ ސްކޫލުން ވަނީ އެ މީހުންނަށް އެނގިގެން ހިނގާފައިވާ ކަމެއް ނޫން ކަމަށް ބުނެފައެވެ. އަދި އެއީ އެހެން ކުންފުންޏަކުން ކުރިއަށްގެންދިޔަ އިވެންޓެއް ކަމަށްވެސް ބުނެފައި ވެއެވެ.\nމި އިވެންޓް ކުރިއަށްގެންގޮސްފައި ވަނީ ކޮވިޑް-19އާ ގުޅިގެން އަޅާފައިވާ ފިޔަވަޅުތަކަށް ބޯނުލަނބާ ފަރާތްތަކަށް ފިޔަވަޅު އަޅާނެ ކަމުގެ އިންޒާރު ދިންތާ މާ ގިނަ އިރުތަކެއް ނުވަނީސް އެވެ.\nފުލުހުން ބުނީ، އެ ކައިވެނީގެ ހަފްލާ ބޭއްވި ފަރާތްތަކަށް 10،000 ޑޮލަރަށް ޖޫރިމަނާ ކުރަން ނިންމާފައިވާ ކަމަަށެވެ. އަދި އެ ހަފްލާއަށް ދިޔަ ފަސް މީހަކު 200 ޑޮލަރުން ޖޫރިމަނާ ކޮށްފައިވާ ކަމަަށްވެސް ބުނެފައި ވެއެވެ.\nއިނގިރޭސިވިލާތަކީ ކޮވިޑް-19ގެ ބިރުވެރިކަން ބޮޑުވެފައިވާ ގައުމެކެވެ. އެ ގައުމަކީ ދުނިޔެއިން އެންމެ ގިނަބަޔަކަށް މި ބަލި ޖެހި، އެ ބަލީގައި މަރުވި ގައުމުތަކުގެ ތެރޭގައި ހިމެނޭ ގައުމެކެވެ.\nޖެނުއަރީ 22, 2021 20:06\nޢަންނި ވަރަށް ނައްޓާނެ ތިކަމާ، ގޮވާނެ ފުލުހުންނަށް ފިޔަވަޅު އަޅަން،


vnews - HDC ge mudhaa thakeh sirrun gendhanikoh huttuvaifi\nހުޅުމާލެއިން ބޭރުކުރަން އުޅުނު އެޗުޑީސީގެ މުދާ ދޯންޏަށް އަރުވާފައި --\nހައުސިން ޑިވެލޮޕްމަންޓް ކޯޕަރޭޝަނުގެ ބައެއް މުދާ ހުއްދަނޫންގޮތަކަށް ހުޅުމާލެއިން މިއަދު ބޭރުކުރަން އުޅެނިކޮށް އާއްމުންގެ ބަޔަކު ރިޕޯޓުކޮށްގެން ފުލުހުންގޮސް އެކަން ހުއްޓުވައިފިއެވެ.\nހުޅުމާލެއިން ބޭރުކުރަން އުޅުނު ތަކެއްޗަކީ ދަގަޑު ހޮޅިތަކެކެވެ. މީގެ ވަރަށް ގިނަ އަދަދެއްގެ ހޮޅި ދޯނިދޯންޏަށް އަރުވާފައިވާ މަންޒަރު ވަނީ ފެނިފައެވެ.\nވީނިއުސްެއަށް މައުލޫމާތުދިން އާއްމުން ބުނެފައިވަނީ މިއީ ރައީސް ޔާމީނުގެ ކެމްޕޭނުގެ ތެރޭގައި ހުޅުމާލޭގެ އެކި ހިސާބުތަކުގައި ދިދަފަތި ދަމަން ޖެހި ހޮޅިތަކެއްކަމަށާއި އެހޮޅިތައް ކޮންމެވެސް ބަޔަކު އަމިއްލަކޮށްގެން ގެންދަން އުޅުނީ ކަމުގައެވެ.\nއެޗްޑީސީގެ ހޮޅިތައް ގެންދަން އުޅުނީ ކޮން ރަށަކަށްކަން އަދި ނޭގެއެވެ. މިމައްސަލާގައި އެޗްޑީސީއަކުންވެސް އަދި ފުލުހުންވެސް އެއްޗެކޭ ނުބުނެއެވެ.\nރައީސް ޔާމީންގެ ކެމްޕޭނަށް ބޭނުންކުރި ކަމަށްބުނާ ހޮޅިތަކެއް ސިއްރުން ގެންދަން އުޅެނިކޮށް ހުއްޓުވާފައިވާއިރު، ރައީސް ޔާމީންގެ ކެމްޕޭނަށް ގަވާއިދާ ޚިލާފަށް ބޮޑު ހޭދައެއް އެޗުޑީސީން ކުރި މައްސަލަ ބެލުމަށް ޚާއްސަ އޮޑިޓެއް ކުރަން އޮޑިޓް އޮފީހުން ވަނީ ނިންމާފައެވެ.\nރައީސް ޔާމީންގެ ކެމްޕޭނަށް ހުޅުމާލޭގައި މައި ޖަގަހައެއްގެ ގޮތުގައި ބޭނުންކޮށްފައިވަނީ ވެސް އެޗުޑީސީން އިމާރާތް ކުރަމުން އަންނަ ޕްރީ ސްކޫލެވެ.\nރައީސް ޔާމީންގެ ކެމްޕޭނަށް އެޗުޑީސީން މިލިއަނުން ފައިސާ ހޭދަކުރިކަން ކުންފުނީގެ ލިޔެކިޔުންތަކުން ހާމަވެފައިވާއިރު، ކުންފުނީގެ ހާލަތު ބުނެދިނުމަށް ގޮވާލައި އޮޑިޓް އޮފީހާއި އޭސީސީއަށް އެކުންފުނީގެ މުވައްޒަފުން ވަނީ ޕެޓިޝަނެއް ވެސް ހުށަހަޅާފައެވެ.


Vaccine jahaa gina thanthanugai mirey bodu queue eh! | ThePress\nވެކްސިން ޖަހާ ކިއު މިރޭ ދިގު، ހުރިހާ މަރުކަޒެއް ފުރިފައި!\n14 April 2021, 22:10\nވެކްސިން ޖަހަން ސޯޝަލްސެންޓަރު ކައިރީގައި ކިއު ހަދާފައި / ފޮޓޯ: ދަ ޕްރެސް\nރާއްޖޭގައި ކޮވިޑް އިން ރައްކާތެރިވުމަށް ވެކްސިން ޖަހަން ފަށާފައި ވާއިރު، މި ރޯދަ މަހު ވެކްސިން ޖަހާ ގަޑިއަކީ ރޭގަނޑު9އިން 11 އަށެވެ. ރަމަޟޯން މަހުގެ ފުރަތަމަ ދުވަހު ވެކްސިން ޖެހުމުގެ ހިދުމަތް މެދުކަނޑާލި ނަމަވެސް މިރޭ ވަނީ ވެކްސިން ޖަހަން ފަށާފައެވެ.\nމިރޭ ވެކްސިން ކިއު ހުޅުވާ ނުލަނީސް، އިޝާ ނަމާދަށް ފަހު ގިނަ ބަޔަކު ވަނީ ކިއު ހަދަން ފަށާފައެވެ. މިރޭ ހުރިހާ މަރުކަޒެއްގައި ދިގު ކިއުތައް އޮތް އިރު ހާއްސަކޮށް ސޯޝަލް ސެންޓަރަށް ވެކްސިން ޖެހުމަށް ގޮސް ތިބި މީހުންގެ ކިއު ހިރިޔާ ސްކޫލާ ހަމައަށް ވަނީ ގޮސްފައެވެ.\nސޯޝަލް ސެންޓަރު އެކަންޏެއް ނޫނެވެ. މިއީ ވެކްސިން ޖަހާ ހުރިހާ ސެންޓރެއް ވެސް މިރޭ އޮތް ގޮތެވެ.\nވެކްސިން ޖަހަން ޓްރީ ޓޮޕް ހޮސްޕިޓަލަށް ގޮސް ތިބި މީހުން / ފޮޓޯ: ދަ ޕްރެސް\nމިރޭ ވެކްސިން ޖަހައިދޭނީ ހުސްވި ފެބްރުއަރީ މަހުގެ 1 އިން 17 އާ ދެމެދު ވެކްސިންގެ ފުރަތަމަ ޑޯޒް ޖެހި މީހުންނަށެވެ. މީގެ އިތުރުން މީގެ 8 ހަފްތާ ކުރިން ފުރަތަމަ ޑޯޒް ޖެހި މީހުންނާއި، ރާއްޖެއިން ބޭރަށް ދަތުރު ކުރަން ޖެހޭ މީހުންގެ ތެރެއިން ފުރަތަމަ ޑޯޒް ޖެހިތާ4ހަފްތާ ވެފައިވާ މީހުންނަށެވެ. މި މީހުން ވެކްސިން ޖަހަން ދާއިރު، ދަތުރު ކުރުމަށް ހަމަޖެހިފައިވާ ކަން އެނގޭނެ ލިޔުން ގެންދަން ޖެހެއެވެ.\nރޯދަ މަހު ޖުމްލަ7ސެންޓަރެއްގައި ވެކްސިން ޖެހުމުގެ ހިދުމަތް ދޭނެއެވެ.\nއެގޮތުން ކޮވިޝީލްޑުގެ ދެވަނަ ޑޯޒު ޖަހައިދޭނީ ސޯޝަލް ސެންޓަރު، ނެޝަނަލް އާޓް ގެލެރީ، ރައްޔިތުންގެ މަޖިލިސް، ހުޅުމާލޭ ވެކްސިން ސެންޓަރު، އަދި ވިލިމާލޭ ވެކްސިން ސެންޓަރާއި ސެނަހިޔާ ހޮސްޕިޓަލުންނެވެ. އަދި ސިނޯފާމްގެ ފުރަތަމަ ޑޯޒު ޖަހައިދޭނީ ޓްރީ ޓޮޕް ހޮސްޕިޓަލުން ކަމަށް އެޗްޕީއޭ އިން ބުނެއެވެ.\nމިދިޔަ ފެބްރުއަރީ މަހުގެ 1 އިން ފެށިގެން ރާއްޖޭގައި ކޮވިޑް ވެކްސިން ޖަހަމުން ދާ އިރު، ދެވަނަ ޑޯޒް ޖަހަން ފަށާފައި ވަނީ މި މަހުގެ3ވަނަ ދުވަހެވެ.\nމާލެ ސަރަހައްދުގައި އުމުރުން 18 އަހަރާއި 60 އަހަރާ ދެމެދުގެ މީހުންނަށް ސިނޯފާމް ވެކްސިންއާއި ކޮވިޝީލްޑް ވެކްސިން ޖަހަމުން އަންނައިރު މާލެއާއި ވިލިމާލެ އަދި ހުޅުމާލެ ހިމެނޭހެން9ސެންޓަރެއްގައި ވެކްސިން ދިނުން ކުރިއަށް ދެއެވެ. އަދި މާލެ ސަރަޙައްދުގައި ވެކްސިން ދިނުމަށް2މޯބައިލް ޓީމް އަންނަނީ ހަރަކާތްތެރި ވަމުންނެވެ. އަދި އޮތޮޅުތަކުން 237 ސެންޓަރެއްގައި އަންނަނީ ވެކްސިން ޖަހާދެމުންނެވެ.\nމިދިޔަ އާދިއްތަ ދުވަހު ހުޅުމާލެ ހޮސްޕިޓަލް އަދި އޭޑީކޭ ހޮސްޕިޓަލުގައި ފައިޒާ ވެކްސިން ޖަހަން ފަށާފައި ވާއިރު އެ ވެކްސިން ޖެހުމަށް ހަމަޖެހިފައި ވަނީ ރަޖިސްޓާ ކޮށްފައިވާ ފަރާތްތަކަށް އެކަންޏެވެ.\nފައިޒާ ވެކްސިންގެ ޖެހުމަށް ހަމަޖެހިފައި ވަނީ 16 އަދި 17 އަހަރުގެ ކުދިންގެ އިތުރުން 60 އަހަރުން މަތީގެ މީހުން ތެރެއިން ދިގު މުއްދަތަކަށް ދާއިމީ ބައްޔަށް ބޭސްކުރާ ފަރާތްތަކަށް ކަމަށް އެޗްޕީއޭއިން ވަނީ ބުނެފައެވެ.\nއޭގެ އިތުރުން 18 އަހަރާއި 60 އަހަރާއި ދެމެދުގެ ދިފާއީ ނިޒާމް ބަލިކަށިވެފައި ވާ ހާއްސަ ހާލަތްތަކުގައި ވާ ފަރާތްތަކަށް ވެސް ވެކްސިން ޖެހުމަށް ހަމަޖެހިފައިވާ ކަމަށް އެޗްޕީއޭއިން ވަނީ ބުނެފައެވެ.\nރާއްޖޭގައި ވެކްސިންގެ ފްރުތަމަ ޑޯޒް މިހާތަނަށް 265،235 މީހަކު ވަނީ ޖަހާފައެވެ. އަދި2ވަނަ ޑޯޒް 14،951 މީހަކު ޖަހާފައި ވެއެވެ.\nހަބަރު ކޮވިޑް-19 ކޮވިޑް-19 ވެކްސިން


Riyaasee Commission ge thuthumathu thah Dr. Shaheem dhogu kuravvaifi! - vNews.mv\nރިޔާސީ ކޮމިޝަނުގެ ތުހުމަތުތައް ޑރ ޝަހީމް ދޮގުކުރައްވައިފި!\nޙައްވާ މިންހާ Male' | 17 November 2019, 12:30\nއަނިޔާވެރި އަމަލުތަކުން އެމަނިކުފާނު ބަރީއަވެގެންވާކަން ﷲ ދެނެވޮޑިގެންވާނެކަމަށް ކުރީގެ އިސްލާމިކް މިނިސްޓަރ ޑރ މުހައްމަދު ޝަހީމް އަލީ ސައީދު ވިދާޅުވެއްޖެއެވެ.\nޑރ އަފްރާޝިމް އަލީ އަވަހާރަކޮށްލި މައްސަލާގައި ރިޔާސީ ކޮމިޝަނުން ތައްޔާރުކޮށްފައިވާ ރިޕޯޓުގައި ޑރ ޝަހީމަށް ވަނީ ބޮޑެތި ތުހުމަތުތަކެއް ކުރައްވާފައެވެ. އެގޮތުން ޑރ ޝަހީމް ތަހުގީގަށް ހާމަކޮށްފައިވަނީ ދޮގު މައުލޫމާތުކަމަށް ރިޕޯޓުގައި ވަނީ ބުނެފައެވެ.\nމި ތުހުމަތުތަކަށް ރައްދު ދެއްވައި ޑރ ޝަހީމް ވިދާޅުވީ ޑރ އަފްރާޝީމްގެ މަރުގެ މައްސަލާގައި ކުށެއްނެތް މައުސޫމް މީހުންގެ ބޮލުގައި އެކަމުގެ ތުހުމަތު އަޅުވަނީ ހަގީގީ ގާތިލުން ފޮރުވުމުގެ ބޭނުމުގައި ކަމަށެވެ. އަދި ޓީވީ މޯލްޑިވްސްގެ ޕްރޮގްރާމާ ބެހޭގޮތުން ކޮމިޝަނާ ހިއްސާ ކުރައްވާފައިވާނީ ތެދު މައުލޫމާތުކަމަށް ޝަހީމް ކުރެއްވި ފޭސްބުކް ޕޯސްޓުގައި ވަނީ ވިދާޅުވެއެވެ.\nމިމައްސަލައިގެ ޚުލާސާ ބަޔާނުގައިވާ ގޮތުން ޑރ. މުހައްމަދު ޝަހީމް އަލީ ސައީދު އެކޮމިޝަނަށް ހާޒިރުކޮށް މިއަހަރުގެ ޖުލައި މަހުގެ 28 ވަނަ ދުވަހު ވަނީ ސުވާލުކޮށްފައެވެ. އަދި އެސުވާލުތަކަށް ޝަހީމް ދެއްވާފައިވަނީ ތެދު ޖަވާބު ނޫންކަން ކޮމިޝަނަށް ހާމަވެފައިވާކަމަށް ބަޔާނުގައިވަނީ ބުނެފައެވެ.\nއަދި 2012 ވަނަ އަހަރުގެ އޮކްޓޫބަރު މަހުގެ އެއްވަނަ ދުވަހު ޑރ. އަފްރާޝީމް އިސްލާމިކް މިނިސްޓްރީއަށް ހާޒިރުވީ ޑރ. ޝަހީމް އެކަމަށް އެދިގެން ނޫންކަމަށް ބުނެފައިވިޔަސް ދެފަރާތުން ކޮށްފައިވާ އެސްއެމްއެސް ތަކުން އެއީ ދޮގެއްކަން ހާމަވާކަމަށް ބަޔާނުގައިވަނީ ފާހަގަކޮށްފައެެވެ.\nޑރ. އަފްރާޝީމް އަވަހާރަކޮށްލިރޭ އެމަނިކުފާނު މެހުމާނެއްގެ ގޮތުން ބައިވެރިވެ ވަޑައިގެންނެވި ޓީވީއެމްގެ ޕްރޮގްރާމަށް އެރުވުމަށް ހުށައެޅުއްވީ ޑރ. ޝަހީމް ކަމާއި އެޕްރޮގްރާމަށް ޑރ. އަފްރާޝީމް އަރުވަން ބޭނުންވީ ކީއްވެކަން ޑރ ޝަހީމަށް އެނގިވަޑައިގަންނަވާ ކަމަށް ބަޔާނުގައި ވަނީ ބުނެފައެވެ. އަދިއެއީ ކުރިން ޑރ. އަފްރާޝީމް ދެއްކެވި ވާހަކަފުޅުތަކަށް ތައުބާވެ މައާފަށް އެދިވަޑައިގަތުމަށް ކަމަށް ޑރ. ޝަހީމަށް އެނގިވަޑައިގެންފައިވާ ކަމާއި އެރޭގެ ޕްރޮގްރާމަށް ނޭރިއްޖެ ކަމުގައިވާނަމަ އެބޭނުމަށްޓަކައި އިސްލާމިކް މިނިސްޓްރީގައި ޕްރެސް ކޮންފެރެންސްއެއް ބާއްވަން ޑރ. ޝަހީމް ހުށައަޅުއްވާފައިވާ ކަންވެސް ދެފަރާތުން ބަދަލުކޮށްފައިވާ މެސެޖުތަކުން އެނގޭ ކަމަށް ބަޔާނުގައި ފާހަގަކޮށްފައިވެއެވެ.\nޑރ. އަފްރާޝިމް އަވަހާރަކޮށްލާފައިވަނީ ޓީވީއެމްގެ ޕްރޮގްރާމް ނިންމަވަލެއްވުމަށްފަހު އެނބުރި ގެއަށް ވަޑައިގެންނެވި ވަގުތު އެމަނިކުފާނު ދިރިއުޅުއްވަމުން ގެންދެވި ހ. ފުންވިލުގެ ސިޑިމަތިންނެވެ. އެމަނިކުފާނު އަވަހާރަކޮށްލާފައި އޮއްވާ ފެނުނީ 2012 ވަނަ އަހަރުގެ އޮކްޓޫބަރު މަހުގެ އެއްވަނަ ދުވަހުގުރޭ ދަންވަރުގެ ވަގުތެއްގައެވެ.\nޑރ. އަފްރާޝީމް ޑރ. މުހައްމަދު ޝަހީމް އަލީ ސައީދު ސިޔާސީ


އެކުއްޖާ2– 17 – Esfiya\nހިތާމަ އެހެނިހެން ލޯބި3days ago\n* ޓަކި ޖެހުން ހުއްޓުނު ތަނާ ދެން އިވުނީ ތަޅުދަނޑިއެއްގެ އަޑެވެ. ހައިނާއަށް ދެލޯ ބޮޑުކޮށްލެވުނެވެ. އެމީހެއްގެ އަތުގައި މިގޭގެ ތަޅުދަނޑިވެސް އޮތީ ހެއްޔެވެ.؟ “މާތްކަލާކޯ…!!!” ހައިނާ އަވަހަށް އަތު ޖެހޭ ހިސާބުގައި ހުރި ދެވަޅި އާއި ތަވާ ނެގިއެވެ. އެމީހެއް ކައިރިއަށް އައިސްފިއްޔާ ޖަހަން ތައްޔާރު ވާށެވެ. މިނެޓެއް ނުވަނީސް އެގޭ ދޮރު ހުޅުވާލި އަޑު އިވުނެވެ. ހައިނާ ތަވާ އަތަށް ހެޔޮވަރު ކޮށްލީ ކުރިއަށް ހިނގައިގަންނަމުންނެވެ. *\nހައިނާ ކުރިއަށް ނެގި ފިޔަވަޅު މަތީގައި ގަނޑުވިއެވެ. “އިކުވާން….” ކުރިމަތީ ދެލޯ ބޮޑު ކޮށްލައިގެން ހުރި އިކުވާން ފެނިފައި ހައިނާއަށް ބުނެވުނެވެ. އިކުވާން އެތާ ހުރިގޮތުން ހީވަނީ ބިރެއް ފެނިގެން ހުރިހެންނެވެ. ވާނީވެސް އެހެންތާއެވެ. ތަވާ އިކުވާން އާއި ދިމާލަށް މަޅާލައިގެން ހުރި ހައިނާ ފެނި މީހަކު ބިރުން ހޭނުނެތުނިއްޔާ ނަސީބެކެވެ. “ހޭ… ތީ ކޮންކަމެއް..؟” ބިރުން ހުރެ ނަމަވެސް އިކުވާން އެއްސެވެ. “ބަލަ މަ ހީކުރީ ތީ ވަގެއް ކަމަށޭ..!” ތަވާ ބަހައްޓާފައި ހައިނާ ބުނެލިއެވެ. “އެހެންދޯ..؟ އަސްލު ބިރުގަންނަވާލަން ވެގެން މަގޭ އާ ނަންބަރުން މި ގުޅީ.. އެކަމް ތިހާ ބިރުގަންނާނެކަމަކަށް ހީ ވެސް ނުކުރަން.. ކޮބާ ހިޔާން އާއި ހޫރީން..؟” އިކުވާން ވީ ގޮތް ބުނެދީފައި ފުރަތަމަވެސް ހޯދާލީ ލޯބިވާ ދެ ދަރިންނެވެ. “ހޫރީން އަދި ކޮލެޖުން ނާދޭ.. ހިޔާން ބޮލުގައި ރިއްސަނީއޭ ކިޔާ މިއަދު ކޮލެޖަކަށް ނުދޭ..” ހައިނާ ބުނެލިއެވެ. “މަގޭ ލޯބިވާ ވައިފް ކޮބާތަ..؟” އިކުވާން ދެއަތް ފުޅާ ކޮށްލަމުން އެއްސެވެ. “މަ މިހުރީނު…” ހިނިތުންވުމަކާއި އެކީގައި ހައިނާ ގޮސް އިކުވާންގެ ގައިގައި ބައްދާލިއެވެ. އިކުވާންވެސް ހައިނާގެ ގައިގައި ދެއަތް ވަށާލާ ހައިނާ އެ އަތުގެ ތެރޭ ހައްޔަރު ކޮށްލިއެވެ.\nކައިގެން ނީޝަލް ތައްޔާރު ވެގެން ގެއިން ނުކުތީ ހޫރީންމެންގެ ގެއަށް ދިޔުމަށެވެ. ޒިވީން ގޭގައި ނެތުމުން އައިންއަށް އަންގާލާފައި ނީޝަލް ދިޔުމުން ޒީޝްވެސް އެކަނި ގޭގައި ހުރެހުރެ ފޫހިވެގެން ގެއިން ބޭރަށް ނުކުތެވެ.\nސިނަމަން ބްރައުން ކުލައިގެ ކަކުލާއި ހަމައަށް އަރާވަރުގެ ހެދުމަކާއި ޖިންސެއް ލައިގެން ނުކުތް ނީޝަލް ފެނިފައި އިޒްކާން ވަގުތުން އެގޭ ކައިރީގައި ހުރި ގަހަކާއި ނިވާވެލިއެވެ. ނީޝަލް ދާނީ އެކަންޏޭ ބުނި ކަމުގައިވިޔަސް އިޒްކާން ނީޝަލް އެކަނިމާއެކަނި ދިޔަދޭނެހެއްޔެވެ.؟ ނީޝަލް ކުރިއަށް ހިނގައިގަތުމުން އިޒްކާން ވެސް މަޑުމަޑުން ކުރިއަށް ހިނގައިގަތެވެ. ”އޭތް…” ކުއްލިއަކަށް މީހަކު ގޮވާލި އަޑަށް ނީޝަލް ހުއްޓި ފަހަތް ބަލާލިއެވެ. އޭރު އެދިމާލަށް އާހިލް އަންނަނީއެވެ. “މިސޮރު..؟ މިގަޑީ..؟ މިތާ..؟” އިޒްކާންއަށްވެސް ބުމަ އަރުވާލެވުނެވެ. ނީޝަލް ހިނިތުންވެލިއެވެ. އިޒްކާންއަށް ބޮލުގައި އަތް އަޅާލެވުނެވެ. ކޮންމެ މީހަކާއި ވާހަކަ ދެއްކިޔަސް ނީޝަލްގެ ހިތްހެޔޮކަމަށް ބަދަލެއް ނާންނާނެކަން އެނގުމުންނެވެ. “އަހަންނަށްތަ ތި ގޮވީ..؟” ނީޝަލް އެއްސެވެ. “ނޫން ތިހިރަ ފާރަށް މަ މި ގޮވީ.. އުނހު އެ ދޮގެއް. އާނ މަންޖެއަށް މަ މި ގޮވީ..” އާހިލް ހުރީ ޖާރޒީ އަކާއި ސޯޓެއް ލައިގެންނެވެ. ފަން އިސްތަށިގަނޑު ނިވާ ކުރަންވެގެން ތޮތްޕެއް އަޅާފައި ހުރި ނަމަވެސް ބަލާލަން ނުހަނު ރީއްޗެވެ.\n“އިޒްކާން ވީތަނެއް ބުނެބަލަ… އެސޮރު ހަމަލޮލަށް ނުފެންނަތާ މިހާރު ދެދުވަސްވަރު ވަނީ..” އާހިލް ނީޝަލް އާއި އެއްވަރަކަށް ހިނގައިގަންނަމުން ބުނެލިއެވެ. “ގައިމުވެސް އިޒްކާން މިއަދު ކޮލެޖަށް ދިޔަ.. ނުދެކެންތަ..؟” ނީޝަލް އެއްސެވެ. އާހިލް ފާޑަކަށް މޫނު ހަދާލިއެވެ. “މަށަކަށް ނޭނގެ އެސޮރު ދިޔަސް ނުދިޔަސް… މަ މިއީ ފަނަރަ އަހަރުގެ ކުއްޖެކޭ.. މަ ނުދަން ކޮލެޖަކކަށް..” އާހިލްގެ ހަށިގަނޑު އެހާ ދިގުކޮށް ރީއްޗަށް ހުންނާތީ ނީޝަލްއަށް އޭނާގެ އުމުރު އޮޅުނީކަމަށް ހިތާ އާހިލް ބުނެލިއެވެ. “އޯހް އޯކޭ..” ނީޝަލް ހީނލާފައި އެހެން ބުނެލުމުން އާހިލް ބުމަ އަރުވާލައިފިއެވެ.\n“މިއީ އަދި ހާދަ ރަނގަޅު ކުއްޖެކޭ… މަ މީ އަދި މި މަންޖެ ނުވެސް ދަންނަ މީހެއް… އެވަރުންވެސް ދަތްކޮޅު ސޭލް އަޅުވައިގެން އެބަ ހީނލަހީނލާ ހުރޭ…” އާހިލަށް ބުނެވުނެވެ. “ކީކޭ..؟” އާހިލް ކީއެއްޗެއް ނީޝަލްއަކަށް ސާފެއް ނުވިއެވެ. “މި ބުނީ އިޒްކާން އާއި ދިމާވީމަ މަ ކުރާ މެސެޖްތައް ބަރާބަރަށް ޗެކް ކުރަން ބުނައްޗޭ..” އާހިލް ބުނެލިއެވެ. ނީޝަލް އަނެއްކާވެސް ހީނލާފައި ބޯ ޖަހާލިއެވެ. “މަ ދަނީ.. ބަލައިގެން ދާތި… ފިރިހެނެއް ތި ރީތި ކުއްޖާއަށް ކޮންމެ ގޮތެއްވެސް ހަދާފާނެ…” އާހިލްއަށް ވެސް ނީޝަލްގެ ރީތިކަމަށް ތައުރީފު ނުކޮށްލާ ނުހުރެވުނެވވެ. “ތި ރީތި ކުއްޖާއެއް ނޫނޭ.. ނީޝަލް އޭ…” ނީޝަލް ހީނގަތެވެ. “އާނ އޯކޭ… ބަލައިގެން ދާތި.. އެނޫނީ އިޒްކާން ވަރަށް ދެރަވާނެ…” ޖުމްލައިގެ ފަހު ބައި މަޑުމަޑުން ކިޔާލާފައި އާހިލް ހީނލިއެވެ.\n“މިސޮރު ނީޝަލްގެ ކައިރީ މި ކީކޭބާ ކިޔަނީ..؟ ނުބައި އެއްޗެއް ބުނެފިއްޔާ ޔަގީން މަ އެސޮރަށް ކުޅި ދައްކާލާނަން..” އިޒްކާން ހިތާހިތުން އެހެން ބުނެލީ އާހިލް ނީޝަލް އާއި ދެއްކި ވާހަކަތައް އޭނާއަށް އަޑު ނީވޭތީއެވެ. ދުރުގައި ހުރުމުން ވަކި އަޑު އިވޭނީވެސް ކިހިނެތްހެއްޔެވެ.؟ އާހިލް އަތް ހޫރާލާފައި ނީޝަލް އާއި ދުރަށް ހިނގައިގަތުމުން އިޒްކާން ވަގުތުން އާހިލަށް ގުޅިއެވެ.\n“އެންމެފަހުން ގުޅަން އެނގިއްޖެދޯ..؟ ދެންމެ މަ ކުރި ފަސްހާސް މެސެޖުން މެސެޖެއް ބަލާލިއްޔާ އަޅެ ކަލޭ ގައިން ބަޔެއް އުނިވަނީތަ..؟” ފޯނު ނަގާފައި އާދައިގެ މަތިން އާހިލް ކުދި ކިޔައިގަތެވެ. “ކަލޭ ނީޝަލްގެ ކައިރީ ކީކޭ ކިޔައިގެން ތި އުޅެނީ..؟” އިޒްކާން އެއްސެވެ. “އައްދޭ މަ އެކުއްޖާ އާއި ވާހަކަ ދެއްކީމަ ކަލޭ ހާދަ ރުޅިއެއް އަންނަނީ ތި..؟” އާހިލް އެއްސެވެ. “ކީކޭހޭ ކިޔައިގެން ތި އުޅެނީ..؟” އާހިލް ކައިރީގައިވެސް ނީޝަލް ދެކެ ލޯބިވާ ވާހަކަ ނުބުނަން ނިންމައިގެން ހުރެ އިޒްކާން އެއްސެވެ.\n“ކަލޭ ތިހާ ރުޅިއަންނަންވީ ކީއްވެ..؟ މަ އަޑުއެހިން އެ ރީތި މަންޖެ، މިބުނީ ނީޝަލްގެ ބިޓެއް ނުހުންނަ ވާހަކަ.. މަށާ ސެޓް ވެދާނެއެއްނު..؟” އިޒްކާން ރުޅިއައިސްފައި ހުރިކަން އިނގޭތީ އާހިލް ބޭނުންވީ އިޒްކާން އިތުރަށް ރުޅި އަރުވާލާށެވެ. އަނެއް ގޮތުން ބުނާނަމަ އަލިފާންގަނޑަކަށް ޕެޓްރޯލް އަޅާށެވެ. “މަ އިރުކޮޅަކުން ކިޔާލާނަން އިނގޭ ކަލޭ ކުރި މެސެޖުތައް..” އިޒްކާން އިތުރަށް ވާހަކަ ދައްކާކަށް ބޭނުމެއް ނުވިއެވެ. “މިއީވާ މީހެއް… ހިތަށް އަރާ ކަތިލާ ފިހެލާފައި ޖަނަވާރަކަށް ކާން ދޭނަމޭވެސް..” ފޯނު ކަނޑާލިގޮތަށް ފިޔަވަޅުތައް އަވަސްކޮށްލަމުން އިޒްކާން ހިތާހިތުން އާހިލް އާއި ދިމާލަށް ހަޅޭއްލަވައިގަތެވެ.\nމަގު ހަނދާން ކުރަމުން އެންމެ ފަހުން ނީޝަލްއަށް ހޫރީންމެންގެ ގެއާއި އަރާ ހަމަ ކުރެވުނެވެ. “އޭ އެނގިއްޖެދޯ އަންނަން…” ނީޝަލްމެން އަންނާނެ އިރަކަށް އިންތިޒާރުގައި އިން ހޫރީން އެއްސެވެ. “އާނ އެނގިއްޖެ… އިޒްކާން ނާދޭތަ..؟” ނީޝަލް ހޯދާލީ އިޒްކާންއެވެ. ފަޅި ސިކުންތަކަށް ވެސް އިޒްކާން ނުފެނި ހުރުން މިހާރު ވަނީ ނީޝަލްއަށް އުނދަގޫ ކަމަކަށްވެފައެވެ. “އަހަރެން މިހުރީ….” އިޒްކާންގެ އަޑު އިވުމުން ނީޝަލް ހިނިތުންވެލިއެވެ. “އާދޭ… މަގޭ ބައްޕަވެސް މިއަދު އައިސްފި..” އުފާވެރި އަޑަކުން ހޫރީން ބުނެލީ ދެފަހަރަކު ފުންމައިގަނެފައެވެ. “އެވަރު އެބަ އިނގެޔޭ.. އުފާވެގެން ގޮސް މިހާރު ދެފައި ވެސް އެއްތަކު ނުޖެހޭ ވިއްޔަ..” އިޒްކާން ފުމެމުން ދިޔަ ހޫރީންއަށް ބަލާލާފައި ބުނެލިއެވެ.\n“ދޮންބެ ގޮސްފި ދެންމެ ބޭރަށް..” ހޫރީން ބުނެލިއެވެ. އިޒްކާން ދެކޮނޑު އަރުވާލިއެވެ. އަދި އެއްޗެކޭ ނުބުނެ ނީޝަލް ގޮވައިގެން އެތެރެއަށް ވަނެވެ. “އަވަހަށް އާދޭ..” ނީޝަލް ފެނުމާއި އެކީގައި ހައިނާ ނީޝަލްގެ ގައިގައި ބައްދާލިއެވެ. “މީ ހައިނާ ދައްތަ އިނގޭ… ނީޝަލްގެ މަންމަގެ އެކުވެރިއެއް..” ހައިނާ ބުނެލިއެވެ. “މާތްކަލާކޯ… އަވްލީން.. ކޮންއިރަކު ބުރުގާ ނެގީ..؟ މިކޮޅަށް އައީ ކޮންއިރަކު..؟” ތުވާލިން އިސްތަށިގަނޑު ހިއްކަމުން ނުކުތް އިކުވާނަށް ނީޝަލް ފެނުމުން އެއްސެވެ. ”ސާބަހޭ މީ ނީޝަލްއޭ… އަވްލީންގެ ދަރިފުޅޭ…” ހައިނާ ބޯހޫރާލިއެވެ. އުމުރުން ކިތަންމެ ބޮޑުވިކަމުގައިވިޔަސް އިކުވާންގެ މޮޔަކަމަކަށް ބަދަލެއް އައިއްޔާ ނަސީބޭ ހިތާހިތުން ބުނެލަމުންނެވެ. ”މީ ނީޝްތަ..؟” ލޯ ބޮޑު ކޮށްލާފައި އިކުވާން އަނެއްކާ ނީޝަލްގެ މޫނަށް ބަލާލިއެވެ.\nނީޝަލްއަށް ބުނާނެ އެއްޗެއް ނޭނގުނެވެ. ކުއްލިއަކަށް ހޫރީންގެ މަންމަ އާއި ބައްޕައަށް މިވީގޮތުން ނީޝަލް ހުރީ އާގަމަވެފައެވެ. “އަވަހަށް ދޭ ކާން އިށީންނަން އިނގޭ.. ބޭބެ އެބަ ހޯދާލަން ބޭބެ އާއި ނީޝަލްގެ ފޮޓޯއެއް… އޭރު ނީޝަލް ވަރަށް ބޭބީ ވާނެ..” އިކުވާން ލަސްތަކެއް ނުވެ އޭނާ އެންމެ ކުރިން ގެންގުޅުނު ފޯނު ނެގިއެވެ. ކިތަންމެ ވަރަކަށް އާ ފޯނު ގަތަސް އިކުވާން ކުރީގެ ކޮންމެ ފޯނެއް ވެސް ގެންގުޅެނީ ރައްކާތެރިކަމާއި އެކީގައެވެ. ހޫރީން ތައްޓަށް ކާއެއްޗެހި އަޅައިގެން ގޮސް އިށީނީ ސޯފާގައެވެ. ކަމުން ފިލްމް ބަލަން މާ މަޖާވާނެކަމަށް ބުނަމުންނެވެ. “ނީޝް.. މީ މަގޭ ބައްޕަ އެންމެ ފަހުން ކުޅުނު ފިލްމް..” ހޫރީން ފިލްމް ފަށަމުން ބުނެލިއެވެ. “އޯހް… އިންތިޒާރުގައި ހުންނަމޭ ލޯބިން އެ ފިލްމް ދޯ..؟” ގާތުގައި ހުރި ކޯކު ތަށިން އެތިފޮދެއް ބޯލަމުން އިޒްކާން އަހާލިއެވެ. “ޔެޕް.. ދިސް އިޒް އިންތިޒާރުގައި ހުންނަމޭ ލޯބިން..” ހޫރީން އަޑުމަޑު ކުރުމަށް އިޝާރާތް ކުރަމުން ފިލްމަށް ސަމާލުކަން ދިނެވެ. އޭރު ހައިނާވެސް އައިސް ސޯފާގައި އިށީންނަނީއެވެ. އިކުވާން ސޯފާގައި އިނދެ ވަރަށް ނޫންކަމަށް ހަދާލާފައި ހައިނާގެ ކޮނޑަށް އަތްވައްޓާލާފައި ގެނެސް ގަޔާއި ކައިރިކޮށްލިއެވެ.\n“މިއޮތީ އިނގޭ…” ފިލްމް ޕޯސް ކޮށްލާފައި ހޫރީން ފެންތައްޓެއް ބަލާ ދިޔުމުން އިކުވާން އޭނާގެ ފޯނުން ފޮޓޯއެއް ދައްކާލިއެވެ. ނީޝަލް އެއަށް ބަލާލިއެވެ. އިކުވާން ހުރީ ފިޔާތޮށި ކުލައިގެ ކުޑަ ހެދުންކޮޅަކާއި ތޮތްޕެއް އަޅުވާފައި ހުރި ކުޑަކުޑަ ނީޝަލް އުރާލައިގެންނެވެ. އޭރު ނީޝަލްގެ މޫނު ހުންނަލެއް ކުޑަކަމާއި ލޯބިކަމުން ފެހިކުލައިގެ ބޮޑު ދެލޯ ނުހަނު ރީއްޗަށް ފާހަގަވެއެވެ. ”އޭރުވެސް ވަރަށް ލޯބިދޯ މާޝާ ﷲ..” އިޒްކާން އިކުވާން އާއި ހައިނާއަށް ނީވޭނެހެން ނީޝަލްގެ ކަންފަތްދޮށުގައި ބުނެލިއެވެ. “ވަރަށް ލޯބި.. ކުޑަކުޑަ ފުށްގަނޑެއް ހަމަ..” ހައިނާވެސް ބުނެލައިފިއެވެ. “އިޒްކާން ހުންނާނީ އޭރުވެސް އިސްތަށިގަނޑު ދިގުކޮށްފައި ފުދޭ ވަރރަކަށް… ރަނޫ އާއި ލިޔާން ނުކޮށާނެ އިޒްކާންގެ އިސްތަށިގަނޑެއް…” އެހެން ފޮޓޯއެއް ދައްކާލަމުން ހައިނާ ބުނެލިއެވެ.\nއެފޮޓޯގައި ވަނީ ހަމައެކަނި ރީނދޫ ކުލައިގެ ސޯޓުކޮޅެއް ލައްވާފައިވާ އިޒްކާންއެވެ. ރާޅު ޖަހާ ފަށުގައި އިނދެ ކުޅެނީއެވެ. އެއް އިނގިލި އަނގަޔަށް ލާފައިވާއިރު އެ ބުޅި އިސްތަށިކޮޅު ވަނީ ކުޑަ ރަބަރ ބޭންޑް އަކުން އައްސާލާފައެވެ. “ނީޝަލް އާއި މަށާއި ޔާން އާއި ކުރިން ދިމާވިއޭތަ ތި ބުނަނީ..؟” އިޒްކާން އެއްސެވެ. ”އާނ.. މިއީ ކައިޔަން ބޭބެ، ނީޝަލްގެ ބައްޕަ ފްރާންސްއަށް ބަދަލުވުމުގެ ކުރިން އެންމެން އެއްކޮށް ކުރި އެންމެ ފަހު ދަތުރު.. އޭގެފަހުން ފްރާންސަށް ބަދަލު ވީގޮތަށް އެތައް އަހަރެއް ކޮށްފައި ދޯ ނީޝް އަނބުރާ ރާއްޖެއަށް އައީ..” ހައިނާ ބުނެލިއެވެ. “ބަލަ މިއޮއް ކަމެއް..” އިކުވާން ހިނިގަނޑެއް ޖަހާލާފައި ދެން ދައްކާލީ ވީޑިޔޯއެކެވެ.\nއެ ވީޑިޔޯއިން ފެންނަމުން ދިޔައީ ހައިނާއެވެ. އެއީ ހައިނާ ހޫރީންއަށް ބަނޑުބޮޑު އިރެވެ. ރަތްކުލައިގެ ޓީޝާޓަކާއި މުށި ސޯޓެއް ލައްވާފައިވާ ހިޔާން އާއި ރީނދޫ ކުލައިގެ ސޯޓެއް ލައިގެން ހުރި އިޒްކާން ހައިނާ ވަށާލައިގެން ހުރެ އެކިއެކި ސުވާލު ކުރަނީއެވެ. ތިންއަހަރުގެ އެދެމީހުން އަނގަގަދަ ކަމުން ނީޝަލްގެ ގާތަށް ވެސް ހިނިއައެވެ. “ރަނޫ އެހުރީ ނީޝް އުރައިގެން…” ހައިނާ އާއި އެކީ ހަމަ އެ އުނދޯލީގައި ނީޝަލް އުނގަށް ލައިގެން އިން ރަނާ ދައްކާލާފައި އިކުވާން ބުނެލިއެވެ. “އެދުވަހު ހިޔާން އާއި އިޒްކާން ދެކުދިން ވެގެން ހުއްޓޭ ތަޅާފޮޅާލާފައއި.. ކީކޭތަ ކީ…؟” އިޒްކާން އާއި ހިޔާން ކޮންމެވެސް ކަމަކާއި ތަޅާފޮޅައިގެން އުޅުނުކަން ހަނދާންވި ނަމަވެސް އެކަމުގެ ސަބަބު ހައިނާ ހަނދާންވާގޮތެއް ނުވިއެވެ. “ފުރަތަމަ ހޫރީންއަށް ދެމީހުން ތަޅާފޮޅީ… އެކަކު މީ ތިމަންނަގެ ކޮއްކޮއޭ އަނެކަކު މިއީ ތިމަންނަގެ ފްރެންޑެކޭ ކިޔައިގެން..” އިކުވާން އެދުވަސް މަތިން ރަނގަޅަށް ހަނދާން ހުއްޓެވެ.\n“ދެން ދެމީހުންވެސް ތަޅާފޮޅައިގަތީ ނީޝްއަށް..” އިކުވާން އެހެން ބުނެލުމުން އިޒްކާންއަށް ފާޑަކަށް އަނގަ ހަދާލެވުނެވެ. “ނީޝަލް ކުޑަކަމުން… ދެމީހުންވެސް ބޭނުންވީ ނީޝް އުރަން.. ދެމީހުން ވެގެން އެ ލޯބި ފުށްގަނޑު ރޮއްވާވެސް ލި…” ހިނިއައިސްފައި އިކުވާން ކިޔައިދިނެވެ. އަދި ވީޑިޔޯ އާއި ޖެހިގެން ހުރި ފޮޓޯ ދައްކާލިއެވެ. އެ ފޮޓޯގައި ވަނީ އެ ތިން ކުދިންނެވެ. ނީޝަލް މެދުގައި އިންއިރު ހިޔާން އާއި އިޒްކާން އިނީ ނީޝަލްގެ ދެފަރާތުގައި އިށީނދެގެންނެވެ. އިޒްކާންއަށް ހުރެވުނީ އެ ފޮޓޯއިން ނަޒަރު ވަކިކޮށްލަން ނޭނގިފައެވެ. އެހެން މީހަކަށް ނޭނގުނަސް އިޒްކާންއަށް އެ ފޮޓޯއިން ދޭހަ ވަނީ ވަރަށް ފުން މާނައެކެވެ.\n“ފާހާނާއަށް ވެސް ގޮސްފައި މި އައީ…” ފެންތައްޓެއް ހިފައިގެން އިށީންނަމުން ހޫރީން ބުނެލިއެވެ. “އަނެއްކާ ނުރޮއްޗޭ..” އިކުވާން ބުނެލިއެވެ. “ނުރޯނަމޭ..” ހޫރީން އެހެން ބުނެލިއިރު ސޯފާ ކައިރީގައި ހުންނަ ކުޑަ މޭޒުމަތީގައި ހުރި ޓިޝޫބޮނޑި ކައިރި ކޮށްލަނީއެވެ. “ކަމުދަންޏާ ކަމުދާ ވާހަކަ ބުނާތި.. އިންޕްރޫވް ކުރަންވީ ބައިތައް ވެސް..” އިކުވާން އެދުނެވެ. ނީޝަލް ބޯ ޖަހާލިއެވެ. ނީޝަލްގެ ހިމޭން ކަން ތަނުގައި ތިބި އެންމެންނަށްވެސް ފާހަގަވިއެވެ.\nނީޝަލްގެ ޚިޔާލުގައި ވަނީ ކުރިން ދުވަހު އޭނާއާއި ދިމާވި ޒުވާނާއެވެ. އެ ޒުވާނާ އަކީ ކާކު ބާވައޭ ނީޝަލްގެ ހިތަށް އަރަމުން ދިޔައެވެ. ނަމަވެސް ކައިރިން އެ ޒުވާނާގެ ފުން ދެލޯ ފެނުމުން ހިތް އާދަޔާޚިލާފަށް ބާރަށް ތެޅެންފަށާ ކަމީ ނީޝަލްއަށްވެސް އިނގޭ ކަމެކެވެ. ބިރުވެރިކަމުން ހިތް ބަންޑުން ވާއިރު އަތްފައި ފިނިވެގެން ދަނީ އެހާ އަވަހަށެވެ. އެޒުވާނާ ކައިރިވެލާއިރަށް ސިކުނޑީގެ ކަނަކުން އޭނާއަށް ދޭ ނުރައްކާތެރިކަމުގެ ސިގްނަލްގެ މާނަ އަދިވެސް ނީޝަލްއަކަށް ނަގައެއްނުގަނެވެއެވެ. އެ ޒުވާނާ ފެންނައިރަށް އޭނާގެ ކަމީނާ ހިތް އެހެން މީހެއްގެ ހިމާޔާތްތެރި ކަމަށް އެދޭވަރު ނީޝަލްއަށް އިހުސާސްވެއެވެ. އެ ޒުވާނާ އާއި ހަތަރު ކަޅި ހަމަކުރެވޭއިރަށް ބޮލަށް އަރައިގަންނަ އެ އެނބުރުމުގެ ހަގީގަތަކީ ކޮބައިކަން ޚުދު ނީޝަލްއަށްވެސް ބުނެދޭކަށް ނޭނގެއެވެ. ސިއްރެއް ފަދަ އެ ޒުވާނާ އަކީ ކާކުކަން ނީޝަލް އެނގެން ބޭނުންވިއެވެ. ގައިމުވެސް އެއީ ކާކުކަމެއް އޭނާއަކަށް ނޭނގޭވިއްޔާއެވެ. އެމީހާއަށް އޭނާގެ ނަން އެނގުނު ގޮތް އެނގެން ނީޝަލް ބޭނުންވެއެވެ.\n“ދޭއް ޖަހަނީ މިހާރު…” އައިހަމް ހުރީ އަތިރިމައްޗަށް ދާ މަގުގައެވެ. އާހިލް ނައިސް ލަސްވެގެންނެވެ. ހިޔާން މެންދުރުގައި އަތިރިމަތިން ބައްދަލު ކުރާށޭ ބުނެފައި ވާތީއެވެ. “އޭ..” އާހިލްގެ އަޑުޖެހުމުން ދެކޮޅު ދެކޮޅަށް ހިނގަންހުރި އައިހަމް ހިނގުން ހުއްޓާލާފައި އާހިލްގެ މޫނަށް ބަލާލިއެވެ. “އާދެވިއްޖެ ދޯ…؟ އާދޭ ދާން…” އާހިލް އާއި އެއްވަރަކަށް ހިނގައިގަންނަމުން އައިހަމް ބުނެލިއެވެ. އައިހަމާއި އާހިލްއަށް އަތިރި މައްޗާއި ހަމައަށް ފޯރުނުއިރު ހިޔާން އާއި ފައިލަމް ހެއްލާ ޖޯލިތައް ކައިރީގައި މަޑު ކޮށްލައިގެން ހުއްޓެވެ. “މަ ނީޝަލް ދެކެ ލޯބިވާކަން ކަލޭމެންނަށް އިނގޭ ދޯ..؟” އައިހަމް އާއި އާހިލް އަރާ ހަމަވުމާއި އެކީގައި ހިޔާން ވަގުތު ބޭކާރު ނުކޮށް ވާހަކަ ދައްކަން ފެށިއެވެ. “މަ ހީކުރީ ކަލޭ ސަމާސާއަކަށް ކަމަށް ކުރިން އެހެން ބުނީ.. އަސްލަށްވެސް އެމަންޖެ ދެކެ ލޯބިވޭ..؟” އައިހަމް އެއްސެވެ. “އާނ.. ވޭ..” ހިޔާންގެ ޖަވާބު ވަގުތުން ލިބުނެވެ.\n“އެކަމަކު… އިޒްކާން..؟؟؟” އައިހަމް ހުރީ ވާނުވާ އޮޅިފައެވެ. އެ އެންމެންނަށް އިޒްކާން ނީޝަލްދެކެ ލޯބިވާކަން އިނގޭއިރު ހިޔާންއަށް ނޭނގިއެއް ނުދާނެއެވެ. “އަހަރެންނަށް ތި ވާހަކަ އަންގަންވެގެންތަ މިތަނަށް ތި ގެނައީ..؟” އާހިލް ބިންމައްޗަށް ވެއްޓިފައި އޮތް މަލަކަށް ފައިން އަރާ ޗިސްކޮށްލަމުން އެއްސެވެ. ހިޔާންއަށް ވާހަކަ ދައްކަން ފުރުސަތު ދިނުމުގެ ގޮތުންނެވެ. “އާނ.. އަދި އިތުރުން……” ފައިލަމް ވާހަކަ ދައްކަންފެށުމުން ހިޔާން ޝަހާދަތް އިނގިލި އޭނާގެ ތުންފަތުގައި ޖައްސާލިއެވެ. ހީވީ މިތަނުގައި ވާހަކަ ދައްކާނީ މަށޭ ބުނެލިހެންނެވެ. “ދެން ކަލޭމެންނަށްވެސް ވަންހަނާވެފައިވާ ސިއްރެއް ނޫންދޯ އެއުޅޭ އިޒްކާންވެސް ނީޝަލްދެކެ ލޯބިވާކަން..؟” ހިޔާން ބުނެލިއެވެ. އާހިލް ބަލާލީ އައިހަމްގެ މޫނަށެވެ. އައިހަމް ބޯ ޖަހާލިއެވެ. “އިނގޭ އއެކަން.. އިޒްކާން ނުބުންޏަސް ހަމަ ސަތޭކައިން ޔަގީންވާ ކަމެއް އެއީ..” އައިހަމް ބުނެލިއެވެ. “މަ މިއުޅެނީ ކޮންމެވެސް ކަމެއް ކުރަންވެގެން..” ހިޔާން ސީދާ މައުޟޫއަށް ދިޔައެވެ.\n“ކޮން ކަމެއް..؟” އާހިލް އެއްސެވެ. ވާނުވާގައި ހުރިހާލުގައެވެ. “އިޒްކާން އާއި ނީޝަލް ދުރުކުރަން.. ހިޔާންއަށް ނީޝަލް ލިބޭނެގޮތް ހަދަން..” ނުހުރެވިގެން ފައިލަމް އެންމެ ފަހުން ބބުނެލައިފިއެވެ. ގަބޫލު ނުކުރެވޭ ފާޑަކަށް އާހިލް ހިޔާންގެ މޫނަށް ބަލަންފެށިއެވެ. “ކައެ ސީރިއަހެއް ނޫންދޯ..؟ ކަލޭ ނުބައި ވިޔަސް އެހާ ނުބައި ވާނެހެންނެއް ހިޔެއް ނުވޭ…” އާހިލް ބުނެލިއެވެ. “އެއީ ތެދެއް… މަ މިއުޅެނީ އިޒްކާން އާއި ނީޝަލް އާއި ދުރުކުރަން…” ހިޔާން އަސަރެއް ނެތްގޮތަކަށް ބުނެލައިފިއެވެ. އައިހަމް ލޯބޮޑުކޮށްލިއެވެ. “މަ މި ދަނީ އިޒްކާން ކައިރީ ބުނަން…” އައިހަމްއަށް ކެތެއްނުވިއެވެ.\nފައިލަމް ހިނގައިގަތް އައިހަމްގެ މުލައްދަނޑީގައި ހިފާ މަޑުކުރުވިއެވެ. “ކަލޭމެން އިޒްކާންގެ ކައިރީ މިއިން ވާހަކައެއް ބުނިކަން އެނގިއްޖެއްޔާ…………..” އެހިސާބަށް ބުނެލާފައި ހިޔާން ދެޖީބަށް އަތް ޖަހާލާފައި ކޮންމެވެސް ދެ އެއްޗެއް ނެގިއެވެ. އާހިލް ހިތްހަމަނުޖެހިފައި ހުރެ އެއަށް ބަލާލިއެވެ. ހިޔާންގެ ކަނާތުގައި އޮތީ ރަންކުލައިގެ ފަށެވެ. ކޮކާލެއް އޭގެ ފުލަކަށް ލާފައި އޮތުމުން އެއީ ކާކުގެ އެއްޗެއްކަން ވަގުތުން އާހިލަށް އެނގުނެވެ. އޭރު އާހިލްގެ ސިކުނޑީގައި އެނބުރެމުން ދިޔައީ އައިރީން އާއި އެކީގައި އަބަދުހެން އުޅޭ ރައުލާއެވެ. ރައުލާ އެ ފަށް އަޅައިގެން އުޅޭތަން އާހިލަށް ވަނީ ގުނާ ގުނާ އަދަދު ނުކުރެވޭހާ ގިނަ ފަހަރު ފެނިފައެވެ. “ކަލޭ.. ކަލޭމެން ރައުލާއަށް ކީއްކުރީ..؟” ހިޔާންގެ އަތުން އެ ފަށް ޖަހައިގަންނަމުން އާހިލް އެއްސެވެ.\n“ދެން މިއޮތީ މީތި..” ފައިލަމް އޭނާގެ އަތުގައި އޮތް ކޮތަޅުން ނަގާ ދައްކާލީ ކަޅުކުލައިގެ ކަންލީ ބުރުގާއެކެވެ. “ކަލޭ މިހާރު ބުރުގާވެސް އަޅަންފެށީ..؟” ވާނުވާ ނޭނގިފައިހުރެ އައިހަމް އެއްސެވެ. “މިއީ ކަލޭގެ ހުދާ….” ފައިލަމް ޖުމްލަ ފުރިހަމަ ކުރާކަށް ނޫޅުނެވެ. “ހުދާއޭ…؟” އައިހަމްއަށް އެއީ ކާކުކަން ހަނދާންވާން ވެސް ވަގުތުކޮޅެއް ނެގިއެވެ. “ކަލޭ ލޯބިވާ މީހާ މަތިންވެސް މިހާރު ހަނދާން ނުވަނީ..؟” ހިޔާން އެއްސެވެ. “އެ ހުދާ ދޯ..؟ މަޑުކުރޭ.. އޭނަގެ އެއްޗެކޭ..؟؟” އައިހަމް އެއަށް ބަލާލިއެވެ. “އޭތް ކަލޭމެން ކީއްކުރަން ތި ވިސްނަނީ..؟” އާހިލަށް ވާނުވާ ރޭކާލަން ފެށިއެވެ.\n“ތި ހީވީ ރަނގަޅަށް.. ރައުލާ އާއި ހުދާ ވީ ފައިލަމްމެންގެ ގޭގައި… ކިޑްނެޕް ކޮށްފައި.. ކަލޭމެން ދެމީހުންކުރެ މީހަކު މީގެފަހުން ދެން އެގެއާއި ކައިރިވެގެން ނުވާނެ.. އިޒްކާނަށް މިއިން ކަމެއް އަންގައިގެނެއް ނުވާނެ.. އަންގައިފިއްޔާ ކަލޭމެން ދެމީހުންވެސް އެންމެ ލޯބިވާ ދެމީހުންގެ ފުރާނައަށް ނުރައްކާވާނެކަން ހަނދާން ކުރާތި…” ހިޔާން ހުރީ ހުރިހާކަމެއް ވެސް ރާވާ ނިންމާފައެވެ. ހުރިހާ ކަމެއް ވެސް ދުރާލާ ތައްޔާރުކޮށްފައެވެ. އެންމެ އަންހެން ކުއްޖެއް ހޯދުމަށްޓަކައި ހިޔާން މި ކަޑައްތު ކުރާ ރާސްތާ ފެނި އާހިލް އާއި އައިހަމް ހުރީ ބުނާނެ އެއްޗެއް ނޭނގިފައެވެ. މިއީ މީގެ ކުރިން އެމީހުންނާއި އެކުވެރިކޮށް އުޅުނު ހިޔާން ބާވައޭވެސް އާހިލްގެ ހިތަށް އެރިއެވެ. “ކަލޭ އެމީހުންނަށް އަނިޔާ ނުކުރާތި..” އާހިލަށް ބުނެވުނެވެ. “އަހަރެމެން ދަނީ…” އައިހަމް އާހިލްގެ އަތުގައި ހިފާ އެތަނުން ދާން ހިނގައިގަތެވެ.\nއެމަންޒަރު ބަލަން ހެވިފައި ހިޔާން އާއި ފައިލަމް ހުރިއިރު ތިންވަނަ ފަރާތެއް އެމީހުންގެ ވާހަކަތައް ކަނުލާ އަޑުއެހިކަމެއް ނުދަނެހުއްޓެވެ.\n“މީގަ ހުންނާނެ އިނގޭ ދެ ބައި.. މިހާރު މި ބަލަނީ އެއްވަނަ ބައި…” އިކުވާން ބުނެލިއެވެ. ހައިނާ މަޑުމަޑުން ބޯ ޖަހާލިއެވެ. ލަސްލަހުން ކަމުން ދިޔަ ހޫރީން، ނީޝަލް އަދި އިޒްކާން ވަނީ ޓީވީ އިން ދައްކަމުން ދިޔަ ފިލްމަށް ގެއްލި ހުސްވެފައެވެ. އެވަގުތު އަންނަމުން ދިޔައީ އެންމެ ނޭވާ ހިފާއްޓާލަން ޖެހޭ ބައެވެ. ފިލްމްގެ ބަތަލާއަށް އޭނާ ހައްޔަރު ކޮށްގެން ގެންގުޅުނނު މީހާގެ އަތްދަށުން ސަލާމަތްވެވޭ ބައެވެ. އެބައި ބަލަމުން ގެންދިޔައިރު ނީޝަލްގެ ބޮލުގައި އާދަޔާ ޚިލާފަށް ރިއްސަމުން ދިޔައެވެ. ބޯ ކޮށް ވާރޭ ވެހެމުން ދިޔަ އިރު ދެވޭ ދިމާލެއް ނޭނގޭ ހާލުގައި ކުރިއަށް ދުވަމުން ދިޔަ އެ އަންހެންކުއްޖާ ދިޔައީ އެހީއަކަށް އެދެމުންނެވެ. ނީޝަލްއަށް ބާރަށް ސޯފާގައި ހިފާއްޓާލެވުނެވެ. ފިލްމް ބަލަމުން ދިޔަ ވަރަކަށް ނީޝަލް ދިޔައީ ދާހިއްލަމުންނެވެ. “ވަޓް އިޒް ހެޕެނިންގ ޓު މީ..؟ މިކަން…” ނީޝަލްއަށް ދެލޯ މަރާ ބާރު ކޮށްލެވުނެވެ. ފިލްމަށް ގެއްލިފައި ހުރިވަރުން ނީޝަލްގެ ކުލަވަރު ބަދަލުވަމުން ދިޔަ މޫނު އިޒްކާންއަށް ފެންނަގޮތެއް ނުވިއެވެ.\nއެ އަނދިރި ރޭގަނޑުގައި ދެވޭ ނުދެވޭ ދިމާއެއް ނޭނގޭ ހާލު ދުވެ ދުވެ ވަރުބަލިވުމުން އެ އަންހެން ކުއްޖާ މަޑުމަޑުން ހިނގަންފެށިއެވެ. ރަހުމެއް ނެތި ވާރޭ ތިކިތައް އެ އަންހެންކުއްޖާއަށް ގޯނާކުރަމުން ގެންދިޔައެވެ. ޖެހިލާ ބާރު ވައިރޯޅިތަކަށް އެ އަންހެން ކުއްޖާ ލައިގެން ހުރި ވީދިފައިވާ ރަތްކުލައިގެ ދިގު ހެދުން މަޑުމަޑުން ނަމަވެސް ވިހުރިލައިގެން ދެއެވެ. ޖަހާ ކޮންމެ ބާރު ގުގުރިއަކާއި އެކީގައި އެ އަންހެންކުއްޖާ ބިރުން ސިހިގެން ދަނީ އެހެނެއް ބަލާފައެއް ނޫނެވެ. އެ އަންހެންކުއްޖާގެ މިނިވަން ވެފައިވާ އިސްތަށިގަނޑު ވެސް ވަނީ ތެމި ފޯވެގެން އެކި ގޮތްގޮތަށް މޫނުމަތީގައި ތަތތް ލަވާފައެވެ. ތެމިފޯވެފައި އެ އަންހެންކުއްޖާ ފަހަތް ބަލާލިއެވެ. އޭނާ ހައްޔަރު ކޮށްގެން ގެންގުޅުނު މީހާގެ އަޑު ޖެހުމުންނެވެ. ގަތް ބިރާއި އެކީގައި އެ އަންހެންކުއްޖާ ދުއްވައިގަތް ބާރާއި ކައްސާލައިގެން މަގު މެދަށް ޖެހުނެވެ. “ރީހާ…” ބަތަލާ ހައްޔަރު ކޮށްގެން ގެންގުޅުނު ފިރިހެން މީހާގެ އަޑު އިވުމުން އެ އަންހެން ކުއްޖާ ބިންމަތީގައި އޮތްގޮތަށް އޮވެ ފަހަތް ބަލާލިއެވެ.\nއެ ފިރިހެން މީހާ އެ އަންހެންކުއްޖާ އާއި ދިމާލަށް އަންނަން ފެށުމުން އެ އަންހެންކުއްޖާ ފަހަތަށް ފިރުކެން ފެށިއެވެ. މުޅިން ކަޅު ހެދުމުގައި ހުރި އެ ފިރިހެން މީހާ ޝިކާރަވެރިޔެއް ފަދައިން އެއަންހެން ކުއްޖާ ކައިރިއަށް ފިޔަވަޅު އަޅަން ފެށިއެވެ. އެ އަންހެންކުއްޖާ ނެތްހިތްވަރުން ކޮޅަށް ތެދުވިއެވެ. އޭރު އެ ފިރިހެން މީހާ އެއަންހެންކުއްޖާ އާއި ވަރަށް ގާތްވެއްޖެއެވެ. އެއަންހެންކުއްޖާ ދުއްވައިގަންނަން އުޅުނު ވަގުތު ހުދުކުލައިގެ އައްޔެއް އެޅުނެވެ. އެ ފިރިހެން މީހާވެސް ކުއްލިއަކަށް ބަލާލިއެވެ. ގަނޑު ވެފައި ބާރު ސްޕީޑެއްގައި ގަޔާ ދިމާލަށް އަންނަމުން ދިޔަ ކާރަށް ބަލަން އެ އަންހެންކުއްޖާ ހުރީ އަތެއް ފައިން ތަނެއް ގުޑުވާލަންވެސް ނޭނގިފައެވެ. އެ ފިރިހެންމީހާ ރީހާއޭ ކިޔާ ހަޅޭއްލަވައިގަނެފައި އެ އަންހެންކުއްޖާގެ އަތުގައި ހިފާ ދަމައިގަތުމުގެ ކުރިން އެ އަންހެންކުއްޖާ އެ ކާރުގެ ޝިކާރައަކަށް ވިއެވެ. މުޅި ތަނަށް ލޭތައް ބުރައިގެން ދިޔައެވެ. ދެނން އިވިގެން ދިޔައީ އެ އަންހެންކުއްޖާގެ ވޭނީ ހަޅޭކުގެ އަޑެވެ.\nނީޝަލް ހަޅޭއްލަވައިގަނެފައި ބިންމައްޗަށް ތިރިވިއެވެ.\nކަކުލުގައި ބައްދާލައިގެން ނެޒެލީ އިނެވެ. ރޫހާން އެގޭގައި ނެތް ވަގުތެއް ވީތީ އެތަނުން ސަލާމަތްވެވޭނެ ގޮތެއް ހޯދާށެވެ. މިވީ ފަސް މަހުގެ ތެރޭގައި ނެޒެލީ ވަނީ އެ ކުޑަ ގެގަނޑުން ސަލާމަތްވާން އެކި އެކި ގޮތްގޮތް ހޯދާފައެވެ. ނަމަވެސް އެކަން ކާމިޔާބު ކުރާނެ ހިތްވަރު ނުލިބިފައެވެ. ނަމަވެސް ރޫހާންގެ ދުލުން ނީޝަލް މިކޮޅުގައި ހުރި ވާހަކަ އެނގުމުން ނެޒެލީ ބޭނުންވީ ނެތްހިތްވަރުންވެސް އެތަނުން ސަލާމަތް ވާށެވެ. އާނއެކެވެ. އެއީ އެކުވެރި ކަމުގެ ގަދަފަދަ ބާރެވެ. ނެޒެލީ އައްސާފައިވާ އޭނާގެ ދެ އަތާއި ދެފަޔަށް ބަލާލިއެވެ. މޮޅު ޚިޔާލެއް އައުމުން ނެޒެލީ އުނދަގޫ ގޮތަކަށް ކޮޅަށް ތެދުވިއެވެ.\n“ޒެލީ….!!!!” ބޮލުގައި އަތް އަޅައިގެން ތިރިވެ އިނދެ ނީޝަލްއަށް ހަޅޭއްލަވައިގަނެވުނެވެ.\n“ނީޝް…” ނެޒެލީއަށް ބުނެވުނެވެ. އައްސާފައިވާ އަތް މިންޖުކުރެވޭތޯ ބަލަމުންނެވެ.\nReally sorry for uploading it late.. Yoon ge studies thah feshuneema kuda koh busy v…. thats why upload nukollevunee.. Rlly sorry everyone.. Here is part 17… Hope all of you lwbi readers enjoy it <3 Thank you so much for all those who were waiting patiently for this part.. And for everyone who keeps giving their support non-stop, thank you guys so so much.. That rlly meansalot to me <3 <3 <3\nAleyy issoke studies are more important♥♥♥♥♥♥\nWow vrh Sali mi part vxx as usual Hama sonivehtije mi part reethi kamun hehe♥♥♥😹😹😹😹\nAley Hama ikavaan dhw doru huluvy wow edemeehun haadha ROM eyy heheh\nAahil haadha majaley neesh aa vaahaka dehki iru Hama hevifaa adhi ikvaan ah neeshalh fenunu gady enme hiniaee hahahaa so funny\nAleyy hiyaan men vxxx dhw Emeehun ge vaahaka aduahan hury roohaan hen heevany\nSuhboo neeshal ge memories anany baa\nCurious kamaaeku next part ah waiting ♥♥\nLove u sooo much yooon♥♥♥\nStay safe darling ♥♥♥\nލޯބި July 15, 2018


ރައީސް ވަހީދުގެ އިނާޔަތްތައް ކަނޑާލަން ޖެހޭ – އަދުން ހުސެއިން – DhiDaily\nރައީސް ވަހީދުގެ އިނާޔަތްތައް ކަނޑާލަން ޖެހޭ – އަދުން ހުސެއިން\nރާއްޖޭގެ ކުރީގަ ރައީސް ޑރ. މުހައްމަދު ވަހީދު ހަސަންމަނިކަށް ލިބޭ ކުރީގެ ރައީސުންނަށް ދޭ އިނާޔަތް ދިނުން ހުއްޓާލަން ޖެހޭކަމަށް ރައްޔިތުންގެ މަޖިލީހުގެ ހެންވޭރު ދެކުނު ދާއިރާގެ މެމްބަރު އަދި އެމްޑީޕީގެ ޕާލަމެންޓްރީ ގްރޫޕްގެ ނައިބު ލީޑަރު ހުސެއިން ޝަހީމް (އަނދުން ހުސެއިން) ވިދާޅުވެއްޖެއެވެ.\nމިއަދުގެ ޖަލްސާގައި ވާހަކަފުޅު ދައްކަވަމުން އަނދު ހުސެއިން ވިދާޅުވީ ރައީސް ވަހީދު އަކީ ރައީސް ކަމުގެ ދައުރު ފުރިހަމަ ކޮށްފައިނުވާ ބޭފުޅެއް ކަމަށާއި، އަދި އެލިބޭ އިނާޔަތްތަށް އެލިބެނީ ބަޣާވާތް ކޮށްގެންކަމަށްވެސް ވަނީ ވިދާޅުވެފައެވެ. މީގެ އިތުރުން އަނދުން ހުސެއިން ޑރ. ވަހީދުއާއި މަޖިލީހުގެ ޖަލްސާގައި މުހާތަބު ކުރެއްވީ ”ކާޅު“ އަދި ”ބާޣީ“ ގެ ނަމުންނެނެވެ. މިގޮތަށް ރައީސް ވަހީދުއާއި މުހާތަބު ކުރުމުން މަޖިލީހުގެ ރައީސް އެކަން ހުއްޓުވާފައިނުވާކަން ފާހަގަކޮށްލެވެއެވެ.\n”އަޅުގަނޑު ދަންނަވާނީ ނަޒާހަތްތެރި ބޭފުޅުން މި ތަންތަނަށް އައިސް، ގަވައިދު ހެދުމާ އެކީގައި ކަނޑާލާށޭ އިނާޔަތް. އެއީ ގާނޫނާ ހިލާފަށް ދެމުން އަންނަ އެއްޗެއް. ނަގައިގެން ހުރެ ނުކުމެ ރާއްޖޭގެ ރައްޔިތުންނަށް ދެނީ އަނިޔާ އާއި ވޭން،“ ޝަހީމް ވިދާޅުވިއެވެ.\nމީގެ އިތުރުން މަޖިލީހުގެ ތަޅުމުގައި ވާހަކަ ދައްކަމުން އަނދުން ހުސެއިން ވިދާޅުވީ، އިއްޔެގައި ފުލުސް އޮފީހަށް ރައީސް ވަހީދު ވަޑައިގެންނެވީ ”ބޮޑު ޑިސް އެންޓެނާއެއް“ ވަރުގެ މާސްކެއް އަޅުއްވައިގެންނެވެ. އަދި މާސްކް އައްސަވާފައި ހުންނެވީ ”އޮޑި ދޯނި ފަހަރު“ ބަންނަވަރުގެ ދެ ވަލުން ކަމަށް ވެސް އޭނާ ވިދާޅުވިއެވެ.\nރައީސް ވަހީދަށް ރާއްޖޭގެ ވެރިކަން ލިބިވަޑައިގަތީ ކުރީގެ ރައީސް މުހައްމަދު ނަޝީދު އަމިއްލަ ފުޅަށް އިސްތިއުފާ ދެއްވުމާއި ގުޅިގެންނެވެ. ނަމަވެސް ފަހުން ރައީސް ނަޝީދު ވިދާޅުވީ އިސްތިއުފާ ދެއްވަން މަޖުބޫރު ކުރުވީ ކަމަށާއި، އެދުވަހު ގައުމުގައި ކުރީ ބަޣާވާތެއް ކަމަށެވެ.


އެމްޑީޕީގެ ރައީސްކަމަށް އިތުރު ދައުރަކަށް ރައީސް ނަޝީދު ޝައުވެރިވެއްޖެ | | Sangu News\nއެމްޑީޕީގެ ރައީސްކަމަށް އިތުރު ދައުރަކަށް ރައީސް ނަޝީދު ޝައުވެރިވެއްޖެ\n15 އޮކްޓޯބަރ 2019 - 05:40\nވެރިކަން ކުރާ މައި ޕާޓީ، އެމްޑީޕީގެ ރައީސް ކަމަށް އެ ޕާޓީގެ މިހާރުގެވެސް ރައީސް އަދި ކުރީގެ ރައީސް މުހައްމަދު ނަޝީދު ކުރިމަތިލައްވަން ނިންމަވައިފި އެވެ.\nއެމްޑީޕީގެ ރައީސްގެ މަގާމާއި އެ ޕާޓީގެ ނައިބު ރައީސްގެ މަގާމު ހުސްވެފައިވާތީ، އެ ދެ މަގާމުގެ އިންތިހާބު އަންނަ މަހުގެ 22 ވަނަ ދުވަހު ބާއްވަން ވަނީ ނިންމައިފަ އެވެ. އަދި އެ ދެ މަގާމަށް ކުރިމަތިލާން ބޭނުންވާ އެ ޕާޓީގެ މެންބަރުންނަށް އަންނަ ހޮނިހިރު ދުވަހުގެ ނިޔަލަށް އެ ފުރުސަތު ވަނީ ހުޅުވާލައިފަ އެވެ.\nމައްޗަންގޯޅި މެދު ދާއިރާގެ މެމްބަރު، އަދި ރައްޔިތުންގެ މަޖިލީހުގެ ރައީސްކަން ވެސް ކުރައްވާ ރައީސް ނަޝީދު ކުރެއްވި ޓްވީޓެއްގައި ވިދާޅުވީ، އެމްޑީޕީގެ ރައީސް ކަމަށް އިތުރު ދައުރަކަށް ކުރިމަތިލައްވަން ނިންމަވާފައިވާ ކަމަށެވެ. އަދި ޕާޓީގެ އެތެރޭގެ އިންތިހާބުގައި އެމަނިކުފާނަށް ވޯޓު ދެއްވުމަށް ޕާޓީގެ މެންބަރުންގެ ކިބައިން ނަޝީދު އެދިވަޑައިގެންފައި ވެއެވެ.\nއެމްޑީޕީގެ ރައީސްގެ މަގާމު ހުސްވުމުން އެ ކަމަށް ކުރިމަތިލުމުގެ ފުރުސަތު އެ ޕާޓީން ހުޅުވާލުމާއެކު، ރައީސް ނަޝީދުގެ ގިނަ އަދަދެއްގެ ސަޕޯޓަރުން ވަނީ އެމަނިކުފާނު އަލުން އެ މަގާމަށް ގެނައުމުގެ ކެމްޕޭނެއް ސޯޝަލް މީޑިއާގައި ފަށާފައެވެ.\nއެމްޑީޕީގެ ރައީސްގެ މަގާމާއި ނައިބު ރައީސްގެ މަގާމަށް ބޭފުޅުން އިންތިހާބު ކުރުމަށް ބާއްވާ އިންތިހާބުގައި ވޯޓު ލުމުގެ ހައްގު ލިބޭނީ އަންނަ ހޮނިހިރު ދުވަހުގެ ނިޔަލަށް އެ ޕާޓީގެ މެންބަރުންގެ ގޮތުގައި ތިބި މީހުނަށް ކަމަށް އެ ޕާޓީން ބުނެ އެވެ.\nރައީސް ނަޝީދަށް އެންމެ ފަހުން ބޭއްވި އިންތިހާބުގައި ލިބިވަޑައިގަތީ، 33،709 ވޯޓެވެ. އެ އިންތިހާބުގައި ޖުމްލަ ވޯޓު ދިނުމުގެ ހައްގު ލިބިގެންވާ މީހުންގެ އަދަދަކީ، 57،204 މީހުން އެވެ.\nރައީސް ނަޝީދު މީގެކުރިން ވަނީ އެޕާޓީގެ ޗެއަރޕާސަންކަމާއި ޕާޓީގެ ރައީސްކަންވެސް ކުރައްވާފައެވެ. އެންމެ ފަހުން ހުންނެވީވެސް ޕާޓީ ރައީސްގެ ގޮތުގައެވެ. ރާއްޖޭގެ ރައީސުލްޖުމްހޫރިއްޔާކަންކުރައްވާފައިވާ، ރައީސް މުހައްމަދު ނަޝީދަކީ19 ވަނަ ރައްޔިތުންގެ މަޖިލީހުގެ ރައީސްވެސްމެއެވެ.


Euro 2020: Mulhi dhuniye sihumakah, France ge thari Mbappe ge penalty naakaamiyaabu ve Switzerland quarter ah - One Online\nމުޅި ދުނިޔެ ސިހުމަކަށް، ފްރާންސްގެ ތަރި އެމްބާޕޭގެ ޕެނަލްޓީ ނާކާމިޔާބުވެ ސްވިޒަލެންޑް ކުއާޓާއަށް\nޔޫރޯ 2020 ގެ ގަދަ 16 ގައި ފްރާންސް ބަލިކޮށް ސްވިޒަލޭންޑުން ކުއާޓާ ފައިނަލަށް ދަތުރުކޮށްފިއެވެ.\nސްވިޒަލޭންޑުން ދުނިޔޭގެ ޗެމްޕިއަން ފްރާންސް ކަޓުވާލީ ޕެނަލްޓީގައި 5-4 އިން ކުރި ހޯދައިގެންނެވެ.\nބުޗަރެސްޓްގެ ނޭޝަނަލް ބުޗަރެސްޓް އެރީނާގައި ކުޅުނު މެޗުގެ ފުރިހަމަ ވަގުތާއި، އިތުރު ވަގުތު ނިމުނުއިރު 3-3 ގައި ނަތީޖާ އެއްވަރުވެފައި އޮތުމުން، މެޗުގެ ނަތީޖާ ނެރުނީ ޕެނަލްޓީގައެވެ. މެޗުގައި ފެނިގެންދިޔައީ ފުޓުބޯޅައިގެ ފޯރިގަދަ، ގަބޫލުކުރަން ދަތި މަންޒަރުތަކެކެވެ. މިރޭ ގަދަ 16 ގައި ކުޅުނު ފުރަތަމަ މެޗުވެސް ޝައުގުން ފުރިގެންވާ މެޗަކަށް ވެގެން ދިޔައިރު، މި މެޗުވެސް ނިމުނީ އެފަދަ މެޗެއްގެ ގޮތުގައެވެ.\nފްރާންސުން މެޗަށް ނުކުތީ ދުނިޔޭގެ ޗެމްޕިއަނުން ގޮތުގައެވެ. 1984 އާއި 2000 ވަނަ އަހަރު ޔޫރޯ ކާމިޔާބުކުރި ފްރާންސުން ގަދަ 16 އަށް ދަތުރުކުރީ ގްރޫޕް އެފްގެ އެއްވަނަ ޓީމުގެ ގޮތުގައެވެ. ފްރާންސުން ވަނީ ގްރޫޕް ސްޓޭޖުގައި ވަރުގަދަ ޖަރުމަނު ބަލިކޮށް، އެންމެފަހުގެ ޗެމްޕިއަން ޕޯޗުގަލާއި ހަންގޭރީއާ އެއްވަރުކޮށްފައެވެ. އަނެއްކޮޅުން ނުކުންނަ ސްވިޒަލޭންޑަކީ ގްރޫޕް އޭގެ ތިންވަނަ ޓީމެވެ އެޓީމުން ގަދަ 16 އަށް ދިޔައީ ވޭލްސްއާ އެއްވަރުކޮށް، ތުރުކީ ބަލިކޮށްގެންނެވެ. ސްވިޒަލޭންޑް ގްރޫޕް ސްޓޭޖުގައި ބަލިވީ އިޓަލީ އަތުން އެކަންޏެވެ.\nމިވަގުތު ދުނިޔޭގެ ފުޓުބޯޅައިގައި ބަލިކުރަން އެންމެ އުނދަގޫވާނެ ޓީމަކީ ފްރާންސް ކަމަށް ދަނެގެން މެޗަށް ނުކުތް ސްވިޒަލޭންޑުންވެސް ގެންގުޅުނީ ޑިފެންސިވް ޓެކްޓިކްސްއެވެ. ފްރާންސްގެ ދުވެލި ބާރު ފޯވަޑްލައިން ހިފަހައްޓަން ސްވިޒަލޭންޑުންވެސް ފުރިހަމައަށް ތައްޔާރުވެފައި އޮތްކަން މެޗުގެ ކުރީކޮޅުގައި ފެނިގެން ދިޔައެވެ. ކިލިއަން އެމްބާޕޭއާއި ކަރިމް ބެންޒެމާ ހިފެހެއްޓުމުގައި ސްވިޒަލޭންޑުން މެޗުގެ ކުރީކޮޅުގައި ވަރުގަދައަށް ހިތްވަރު ކުރިއެވެ.\nމެޗަށް ނުކުތްއިރު ފްރާންސަށް ބޮޑު މާޔޫސްކަމެއް އޮތެވެ. ފްރާންސްގެ ދެ ލެފްޓް ބެކުން ކަމަށްވާ ތިއޯ ހެނާންޑޭޒާއި ލޫކަސް ޑީނޭއަށް އަނިޔާވުމުގެ ސަބަބުން މި މެޗުގައި ފްރާންސް ކުޅޭ ފޯމޭޝަން ބަދަލުކުރަން ކޯޗަށް ވަނީ ޖެހިފައެވެ. ވިންގް ބެކުންގެ ފޯމޭޝަނަކަށް ފްރާންސުން މެޗަށް ނުކުތީ ބާސާގެ ފަހަތަށް ކުޅެމުންދާ ކްލެމެންޓް ލެންގްލޭ ފުރަތަމަ 11 ގައި ހިމަނައިގެންނެވެ.\nމެޗުގެ ކުރީކޮޅުގައި ހިތްވަރާއެކު ކުޅެމުންދިޔަ ސްވިޒަލޭންޑުން ބެލުންތެރިން ސިއްސުވާލީ "ސަޕްރައިޒް" ލީޑަކާ އެކުގައެވެ. ސްޓިވަން ޒޫބާ ނަގައިދިން ހުރަހަކުން ޕެނަލްޓީ އޭރިއާ ތެރޭ ހުރެ ބޮލުން ފޮނުވާލި ހަމަލާއަކުން ސްވިޒަލެންޑަށް ލީޑު ނަގައިދިނީ ހެރިސް ސެފެރޮވިޗެވެ. ދުނިޔޭގެ ޗެމްޕިއަން ސިހުނެވެ. ގްރޫޕް ސްޓޭޖުގައިވެސް ފްރާންސްގެ އެންމެ ފެންވަރު ރަނގަޅު ކުޅުން ނުފެނި އޮތް ކަމަށް ގިނަ ބަޔަކު ފާހަގަކޮށްފައިވާ އިރު، އެތަން މިރޭވެސް މެޗުގެ ކުރީކޮޅުގައި ފެނުނެވެ.\nގޯލާއެކު ފްރާންސުން އިތުރު އެޕްރޯޗަކުން ހަމަލާތައް ދުރުން އުފައްދަން މަސައްކަތް ކުރިކަން ފާހަގަވިއެވެ. އެމްބާޕޭއާއި އެޑްރިއަން ރެބިއޮޓް ދުރުން ފޮނުވާލި ބާރު ހަމަލާތައްވެސް ދިޔައީ ގޯލާ އަމާޒު ނުވެއެވެ. ފްރާންސުން ކުރިއަށް ޖެހި ޕްރެޝަރު ކުރިއިރުވެސް، ލިބޭ ބޯޅައިގައި ސްވިޒަލޭންޑުން ކުރިއަށް ޖެހުމުގައި ހަމަޖެހިލައިގެން ޕާސްތައް ޖަހާކަން ފާހަގަވެގެން ދިޔައެވެ. ރަނގަޅު ޓެމްޕޯއެއްގައި ފުރަތަމަ ހާފުގައި ކުޅުނު ސްވިޒަލޭންޑުގެ ފަރާތުން ފެނިގެން ދިޔައީ ފުރިހަމަ ޓެކްޓިކަލް ވިސްނުމެކެވެ. އެޓީމުން ދުނިޔޭގެ ޗެމްޕިއަނުންނަށް ގޯލަށް އަމާޒުކޮށް ޝޮޓެއް ހެދިޔަ ނުދީއެވެ.\nފްރާންސުން ނަތީޖާ އަނބުރާލަން މަޖުބޫރުވެފައި އޮވެ ދެވަނަ ހާފަށް ނުކުތްތަނުން އެޓީމަށް އިތުރު ޝޮކެއް ލިބުނެވެ. މެޗުގެ 53 ވަނަ މިނެޓުގައި ޒޫބާއަށް ބެންޖަމިން ޕަވާޑް، ޕެނަލްޓީ އޭރިއާ ތެރެއިން ފައުލް ކުރުމުން، މެޗުގައި ރެފްރީކަން ކުރަމުން ދިޔަ އާޖެންޓީނާ ރެފްރީ ވަނީ ވީއޭއާރު ބެލުމަށްފަހު ސްވިޒަލެންޑަށް ޕެނަލްޓީއެއް ދީފައެވެ.\nޕެނެލްޓީއާއެކު ފްރާންސުގެ ކުޅުންތެރިންނާއި ސަޕޯޓަރުން ކަރު އެލުވާލަން ޖެހުނު ނަމަވެސް ކެޕްޓަން ހޫގޯ ލޮރިސް ވަނީ ހުޝިޔާރު ކަމާއެކު ޕެނެލްޓީ ދިފާއުކޮށް، ފްރާންސަށް އުންމީދު ގެނެސްދީފައެވެ. ކެޕްޓަން ލޮރިސްގެ އެ ސޭވްއާއެކު ފްރާންސުން ޗެމްޕިއަނުންގެ ހިތްވަރު ނެރުނެވެ. މެޗުގެ ކުޅުން ފްރާންސްގެ އަތް ދަށަށް ގެނެސް ފުލުފުލުގައި ދެ ގޯލުވެސް ޖެހިއެވެ. ދެ ގޯލުވެސް އައީ ބާކީވެ ހުރުމަށްފަހު ޔޫރޯއަށް ޓީމާ ގުޅުނު ކަރިމް ބެންޒެމާ ފަރާތުންނެވެ. އޭނާގެ ބޭނުން ފްރާންސަށް އެންމެ ބޮޑަށް ޖެހުނު ވަގުތު، "ހީރޯ"އެއްގެ ކުޅުން ދައްކާލިއެވެ.\nބެންޒެމާގެ ގޯލަށްފަހު އުފާފާޅުކުރަނީ --- ފޮޓޯ/ ޔޫއެފާ\nމިފަހަރުގެ ގައުމީ ޓީމަށް ބެންޒެމާ އަލުން އައީ މެދު ކެނޑުމަކަށްފަހުއެވެ. 2015 ވަނަ އަހަރާ ހަމައަށް ފްރާންސަށް ކުޅެ، 27 ގޯލު ޖަހައިދިނުމަށްފަހު ބެންޒެމާ ގައުމީ ޓީމުން ބޭރުކުރީ ބްލެކްމެއިލްގެ މައްސަލައެއްގައެވެ. ފްރާންސަށް ބެންޒެމާއާއެކު ކުޅެމުންދިޔަ މަތިއު ވަލުބުއޭނާ ބްލެކްމެއިލް ކުރި މައްސަލައެއްގައި ބެންޒެމާއާ ފްރާންސްގެ ފެޑަރޭޝަން މައްސަލަތަކެއް ޖެހި މިއަހަރުގެ ޔޫރޯއާ ހަމައަށް އޭނާ ނަގަން ކޯޗު ވަނީ އިންކާރުކޮށްފައެވެ.\nއޭގެ ފަހުން ބެންޒެމާ އެހެން ގައުމެއްގެ ގައުމީ ޓީމަށް ކުޅެންވެސް މަސައްކަތް ކޮށްފައިވެއެވެ. އެހެން ނަމަވެސް މައްސަލަތައް ހައްލު ނުވެ އޮތުން އޭނާއަށް ވަނީ ގިނަ ފަހަރުތަކެއްގެ މަތިން ފުރުސަތު ގެއްލިފައެވެ.\nފްރާންސުން ދެ ގޯލާއެކު ޕްރެޝަރު ދުއްވާލައި އުފާވެރި ފުޓުބޯޅައެއް ކުޅެމުންދިޔަ މަންޒަރު ފެނުނެވެ. ހަމަލާތައް ފުލުފުލުގައި އުފެއްދިއިރު، ހިތްގައިމު ގޯލަކާއެކު ޕޮގްބާ ވަނީ ބެލުންތެރިން ހައިރާން ކޮށްލައިފައެވެ. އޭރިއާ ބޭރުން ހިތްގައިމު ކާވްއެއްލާފައި ޕޮގްބާ ފޮނުވާލި ބޯޅަ އަމާޒުކޮށްލީ ސީދާ ގޯލުގެ ކަނަށެވެ.\nއެ ގޯލާއެކު ފްރާންސުން ވަރަށް ބޮޑަށް ހަމަޖެހިލި ނަމަވެސް އެޓީމަށް ނޭވާލުމަށްވެސް ސްވިޒަލޭންޑުން ފުރުސަތު ދީފައެއް ނުވެއެވެ. އެމްބާބޫ ނަގައިދިން ހުރަހަކުން ޕެނަލްޓީ އޭރިއާ ތެރޭ ހުރެ ބޮލުން ފޮނުވާލި ބޯޅައާއެކު ސެފެރޮވިޗް ވަނީ ސްވިޒަލޭންޑަށް ފަރަގު ކުޑަކޮށްދީފައެވެ. އަނެއްކާވެސް ފްރާންސަށް ސަމާލުވާން މަޖުބޫރުވިއެވެ. ސަމާލުވެ ތިބި ނަމަވެސް ފްރާންސް ސަލާމަތެއް ނުވިއެވެ. މެޗުގެ ފަހު މިނެޓުގައި ބަދަލު ކުޅުންތެރިއެއްގެ ގޮތުގައި ދެވަނަ ހާފުގައި ކުޅެން ނުކުތް ގަވްރޮނޮވިޗް ޖެހި ގޯލާއެކު ސްވިޒަލޭންޑުން 3-3 އަށް ނަތީޖާ ބަދަލުކޮށްލިއެވެ. މެޗު އިތުރު ވަގުތުގެ ކުޅުމަށް ދިޔައެވެ.\nޔޫރޯގައި މިރޭ ފެނުނު ދެ މެޗުގައިވެސް ގިނަ ގޯލުތަކެއް ފެނި، ޝައުގުވެރި އެތައް މަންޒަރެއް ފެނިގެން ދިޔަ އިރު، މިއީ ފުޓުބޯޅައިގެ އާދަޔާ ހިލާފު ރެއެއްގެ ގޮތުގައި އެތަކެއް ސަޕޯޓަރުންނެއް ދަނީ ސިފަކުރަމުންނެވެ.\nއިތުރު ވަގުތުގެ ކުޅުން ފެށިތަނާ ބެންޒެމާއަށް އަނިޔާވެ އޮލިވިއާ ޖިރޫ އަރުވަން ޖެހުނެވެ. ފްރާންސުން ހާފުގެ ކުރީކޮޅުގައި ރަނގަޅަށް ކުޅެމުންދިޔަ އިރު، ޕަވާޑްގެ ނުރައްކާތެރި ހަމަލާއެއް ސްވިޒަލޭންޑް ގޯލްކީޕަރު ސޮމާ މަތަކުރިއެވެ. ދެވަނަ ހާފުގައި ފްރާންސްގެ ދެ ހަމަލާވެސް ފެނުނީ އެމްބާޕޭގެ ފަރާތުންނެވެ. އޭނާއަށް ލިބުނު ދެ ފުރުސަތުގައި ފޮނުވާލި ހަމަލާވެސް ގޯލާ އަމާޒެއް ނުވިއެވެ.\nނަތީޖާ 3-3 ގައި އޮވެ މެޗު ދިޔައީ ޕެނަލްޓީއަށެވެ. ޕެނެލްޓީގައި ދެޓީމުން ފުރަތަމަ ޖެހި ޕެނަލްޓީތައް ވައްދާފައިވާ އިރު، ސްވިޒަލޭންޑުން ހަތަރުވަނަ ޕެނަލްޓީ ޖެހި ވާގަސްގެ ޕެނަލްޓީ ލޮރެސްއަށް މަތަނުކުރެވި ދިޔައީ ކިރިޔާއެވެ. ބޯޅަ ގޯލަށް ވަނީ ލޮރިސް އަތުގައި ޖެހިފައެވެ. ފަސްވަނަ ޕެނަލްޓީ ފްރާންސަށް ނާކާމިޔާބު ކޮށްލީ އެމްބާޕޭއެވެ.\nމެޗުން މޮޅުވެ އޮސްޓްރިއާ ކުއާޓާގައި ކުޅެން ޖެހޭނީ ސްޕެއިންއާ ދެކޮޅަށެވެ.


Anastasia: beynumee enme koa bodu meehaaah vaan\nއެންސްޓާސިއާ: ބޭނުމީ ދުނިޔޭގެ އެންމެ ކޯ ބޮޑު މީހާއަށް ވާން\nއެނަސްޓީިސިއާ ކުރިން ހުރި ގޮތް (ވ) އަދި މިހާރު ހުންނަ ގޮތް\nއެނަސްޓާސިއާ ޕޮކްރެޝްޗުކްއަކީ ޔޫކްރެއިންގެ މީހެކެވެ. އުމުރުން 32 އަހަރުގެ އެނަސްޓާސިއާއަކީ އިންސްޓަގްރާމް މޮޑެލް އެއް ވެސް މެއެވެ. "ދުނިޔޭގެ އެންމެ ކޯ ބޮޑު މީހާ" އަށް ވުމަކީ އެނަސްޓާސިއާ އެންމެ އެދޭ ގޮތެވެ.\nދާދިފަހުން އެނަސްޓާސިއާ ވަނީ އޭނާ ކޯ ބޮޑު ކުރަން މަސައްކަތް ފެށުމުގެ ކުރިން ނަގާފައިވާ ފޮޓޯއަކާއި ކޯ ބޮޑު ކުރަން ކޮސްމެޓިކް ސާޖަރީ ހަދަން ފެށުމުގެ ކުރިން ނަގާފައިވާ ފޮޓޯއެއް އިންސްޓަގްރާމްގައި ޝެއާ ކޮށްފަ އެވެ. އޭނާ މި ދެ ފޮޓޯ ޝެއާ ކުރުމާއެކު ސޯޝަލް މީޑިއާގައި އެތައް ބަޔަކު އޭނާއަށް މަލާމާތްކޮށް ޓްރޯލް ކުރަން ފެށި އެވެ. ކުރިން ހުރި ރީތި ސޫރަ ގެއްލުވާލައިގެނެވެ.\nއިންސްޓަގްރާމްގައި އެނަސްޓާސިއާ ފޮލޯކުރާ މީހުންގެ އަދަދު 255،000 އަށް ވުރެ ގިނަ އެވެ. އޭނާގެ މޫނުގެ ސާޖަރީތައް ހަދައިގެން މޫނަށް އަންނަ ބަދަލުތައް އޭނާ އަބަދުވެސް އޭނާ ފޮލޯކުރާ މީހުންނާ ދަނީ ޝެއާ ކުރަމުންނެވެ. އެގޮތުން އެންމެ ގިނަ ބަޔަކު އެންމެ ގިނަ ކޮމެންޓުތައް ކުރީ އޭނާގެ ކުރީގެ ފޮޓޮޔާއި މިހާރުގެ ފޮޓޮޔަށެވެ.\nފޮޓޯތަކަށް ކޮމެންޓުކުރި ބައެއް މީހުން ބުނަނީ އޭނާ ހީވަނީ މާވެލް މޫވީއެއްގެ ބަތަލާއެއް ހެން ކަމަށެވެ. ބައެއް މީހުން ވަރަށް ފާޑުކިޔައި ކޮމެންޓުތައް ކޮށްފައިވާއިރު އަނެއް ބަޔަކު ބުނީ އޭނާ ހިތްހަމަޖެހޭ ގޮތަކަށް ކަންތައް ކުރީމަ ރަނގަޅުވާނެ ކަމަށެވެ.\nއެނަސްޓީސިއާ ކޯ ބޮޑު ކުރަން މަސައްކަތް ފެށީ މީގެ ހަ އަހަރު ކުރިންނެވެ. އުމުރުން 26 އަހަރުގައި އޭނާ މޫނުގެ ކޮސްމެޓިކް ސާޖަރީ ހަދައި ކޯ ބޮޑުކުރަން ފެށި އެވެ. އޭގެ ފަހުން މިހާތަނަށް ކޯ ބޮޑުކުރަން ކުރި ތަފާތު މަސައްކަތްތަކަށް ގިނަ އަދަދެއްގެ ފައިސާ އެނަސްޓީސިއާ ވަނީ ޚަރަދު ކޮށްފަ އެވެ.\nއިނގިރޭސި ވިލާތުގެ ނޫހަކަށް ދިން އިންޓަވިއު އެއްގައި އެނަސްޓީސިއާ ބުނީ ކޯ ބޮޑުކުރަން މޫނަށް މިހާތަނަށް ކުރެވުނު ކަންތައްތައް ގުނާ އަދަދު ކުރަން ވެސް ނޭނގޭ ކަމަށެވެ. އަދި މި މަސައްކަތް ހުއްޓާލުމުގެ ވިސްނުމެއް އޭނާގެ ނެތެވެ. މިހާރު އޭނާ ހުރީ ފާޑަކަށް އެކަމަށް ދެވިހިފާފަ އެވެ.\nކޮސްމެޓިކް ސާޖަރީ ހަދައިދޭ ޑޮކްޓަރުން ލައްވާ އެކަންކަން ކުރުވުމުގެ އިތުރުން އަމިއްލައަށް ވެސް މިހާރު އެނަސްޓީސިއާ ވަނީ އޭނާގެ މޫނަށް ތަފާތު އެއްޗެތި އިންޖެކްޓްކުރަން ފަށާފަ އެވެ. އަދި ރައްޓެހިންނަށް ވެސް އެކަން ކޮށްދޭ ކަމަށް އޭނާ ބުންޏެވެ.\n"މީހުންނަށް ހީވެދާނެ ކޯ މިހާރު މާ ބޮޑޭ. ނަމަވެސް އަހަންނަށް ހީވަނީ އަދިވެސް ތަންކޮޅެއް ކުޑަހެން. އެހެންވެ ވަރަށް އަވަހަށް އަދި ޖެހޭނެ މޫނު އަލުން ތާޒާކޮށްލަން،" އެނަސްޓާސިއާ ބުންޏެވެ.


އެމްޑީޕީގެ ބޮޑު އިންތިޙާބު: މޮޅުވާނީ ކޮން ފެކްޝަނެއް؟ – Feshun.mv\nއެމްޑީޕީގެ ރައީސް، މުހައްމަދު ނަޝީދާއި އެމްޑީޕީގެ އިސް ލީޑަރު އަދި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު --- ސަން ފޮޓޯ/ ފަޔާޒު މޫސާ\nއެމްޑީޕީގެ ބޮޑު އިންތިޙާބު: މޮޅުވާނީ ކޮން ފެކްޝަނެއް؟\n25 ސެޕްޓެމްބަރ 2021 - 12:03\nސަރުކާރުގެ މައި ޕާޓީ އަދި ރާއްޖޭގެ އެންމެ ބޮޑު އެއް ސިޔާސީ ޕާޓީ، މޯލްޑިވްސް ޑިމޮކްރެޓިކް ޕާޓީ(އެމްޑީޕީ) އެތެރޭގެ އިންތިހާބުގެ ވޯޓުލުން މިއަދު މިވަނީ ފަށައިފައެވެ. މި އިންތިހާބުގެ ވޯޓުލުން މިއަދު ފަށައިގެން ކުރިއަށް ދާއިރު، ހަޤީގަތުގައި މިއަދު ކުރިއަށް މިދަނީ އެމްޑީޕީގެ ދެ ރައީސުން ކުރިމަތިލުމެކެވެ. މިއަދުގެ އިންތިހާބުގެ ނަތީޖާއިން އެމްޑީޕީގެ ބާރު އޮތީ ކޮން ރައީސެއްގެ އަތުގައިކަން އެނގިގެންދާނެއެވެ.\nމި އިންތިހާބު ވާދަވެރިވާ އެންމެ ބޮޑު އެއް ސަބަބަކީ، އެމްޑީޕީގެ އެންމެ އިސް ލީޑަރު އަދި ރާއްޖޭގެ ރައީސުލް ޖުމްހޫރިއްޔާ އިބްރާހީމް މުހައްމަދު ސޯލިހް އާއި އެމްޑީޕީގެ ރައީސް އަދި ރައްޔިތުން މަޖިލީހުގެ ރައީސް މުހައްމަދު ނަޝީދު އާއި ދެމެދު އުފެދިފައިވާ ސިޔާސީ ކޯޅުމެވެ. އެމްޑީޕީގެ ދާއިރާތަކުގެ އިންތިހާބަށް މި ރައީސުންގެ ފެކްޝަނުން މި ދެބޭފުޅުން ވަނީ ކެނޑިޑޭޓުން ނެރުއްވާފައެވެ.\nއެގޮތުން ރައީސް ނަޝީދުގެ ފެކްޝަނުގައި ހިމެނިވަޑައިގަންނަވާ ކެނޑިޑޭޓުންގެ ވައުދު ފުޅަކީ ބަރުލަމާނީ ނިޒާމް ގެންނަން މަސައްކަތް ކުރުމެވެ. އަދި ރައީސް ސޯލިހްގެ ފެކްޝަނުން ނިކުމެވަޑައިގަންނަވާ ކެނޑިޑޭޓުންގެ ވައުދަކީ އެމަނިކުފާނުގެ ރިޔާސީ ވައުދުތައް ފުއްދުމަށް މަސައްކަތް ކުރުމެވެ.\nފާއިތުވި ދުވަސްތަކުގައި ރައީސް ނަޝީދު އާއި ރައީސް ސޯލިހް އާއި ދެމެދު ބަހުގެ ހަމަލާތައް ބަދަލުކުރިއިރު، މި ސަރުކާރާއެކު ސިޔާސީ ގޮތުން ދެން މަސައްކަތް ނުކުރައްވާނެ ކަން ރައީސް ނަޝީދު ވަނީ ވިދާޅުވެފައެވެ. އަދި ބަރުލަމާނީ ނިޒާމަކަށް ރާއްޖޭގެ ވެރިކަން ކުރުމުގެ ނިޒާމް ބަދަލުކުރުމަށް ރައީސް ނަޝީދު މަސައްކަތް ކުރައްވާއިރު، އެކަމަށް ރައީސް ސޯލިހް ތާއިދެއް ނުކުރައްވައެވެ. މީގެ އިތުރުން އެމްޑީޕީގެ އެތެރޭގެ އިންތިޚާބާ ދިމާކޮށް ރައީސް ސޯލިހް ރާއްޖޭގެ އަތޮޅު ކުރެއްވި ދަތުރުފުޅުގައި، އެމަނިކުފާނަކީ އެމްޑީޕީގެ އެންމެ އިސް ލީޑަރު ކަމުގައިވެސް ވަނީ ހާމަކުރައްވާފައެވެ.\nބަރުލާމާނީ ނިޒާމަކަށް ރާއްޖޭގެ ވެރިކަން ކުރުމުގެ ނިޒާމު ބަދަލު ކުރަން ރައްޔިތުންގެ ފެންނަ ނުފެންނަ ވޯޓަކަށް ދިއުމަށް އެދި ރައީސް އިބްރާހީމް މުހައްމަދު ސޯލިހަށް އަރުވާ ޕެޓިޝަންގައި ސޮއިކުރުމުގެ މަސައްކަތް ރައީސް ނަޝީދުއަށް ތާއިދުކުރައްވާ އެމްޑީޕީ މެންބަރުން މިހާރު ވަނީ ފަށައިފައެވެ. މި ޕެޓިޝަނުގައި މިހާރު ބައިލައްކަ އަށްވުރެ ގިނަ މީހުން ސޮއިކޮށްފި ކަމަށް އެމްޑީޕީން ބުނެއެވެ. މީގެ އިތުރުން ރައީސް ނަޝީދު ހާމަކުރެއްވި ގޮތުގައި، މިއަދު ކުރިއަށްދާ އެމްޑީޕީގެ އެތެރޭގެ އިންތިހާބުގައި އެމަނިކުފާނުގެ ތާއިދު އޮތީވެސް ބަރުލަމާނީ ނިޒާމަށް ތާއިދުކުރައްވާ ކެނޑިޑޭޓަކާއެކުއެވެ.\nއެމްޑީޕީގެ ކޮންޓްރޯލް ހޯއްދެވުމަށް މި ދެރައީސުންވެސް މަސައްކަތް ކުރައްވާއިރު، އެމްޑީޕީ ޕާލިމެންޓްރީ ގްރޫޕްގެ މެންބަރުންގެ އަޣުލަބިއްޔަތު އޮތީ ރައީސް ސޯލިހަށެވެ. އަދި ގައުމީ މަޖިލީހުގެ ކޮންޓްރޯލް ވެސް ރައީސްއަށް އެބަ އޮތެވެ.\nވާދަވެރި މި އިންތިހާބު ކުރިއަށްދާއިރު، ދެ ރައީސުންވެސް މިވަގުތު ތިބީ ރާއްޖެއިން ބޭރުގައެވެ. ނަޝީދު ހުންނެވީ މިދިޔަ މެއި މަހުގެ6ވަނަ ދުވަހު ބޮންގޮއްވާލާ ދިން ހަމަލާގައި ލިބުނު ޒަހަމްތަކަށް ފަރުވާ ހޯދުމަށް އިނގިރޭސިވިލާތުގައެވެ. އަދި ރައީސް ސޯލިހު ހުންނެވީ އދ. ގައި ތަގުރީރު ކުރެއްވުމަށް ވަޑައިގެން އެމެރިކާގެ ނިއު ޔޯކް ސިޓީގަ އެވެ.


Sushantge maru: Rhea hayyarukkofi | Mihaaru\nސުޝާންތުގެ މަރާ ގުޅުން ހުރި މަސްތުވާތަކެތީގެ މައްސަލައެއްގައި ލޯބިވެރިޔާ ހައްޔަރުކޮށްފި\nސުޝާންތުގެ މަރުގެ މައްސަލައާ ގުޅުން ހުރި ކަމަށް ބެލެވޭ މަސްތުވާތަކެތީގެ މައްސަލާގައި އޭނާގެ ލޯބިވެރިޔާ ރިއާ ހައްޔަރުކޮށްގެން ނާކޮޓިކްސް ކޮންޓްރޯލް ބިއުރޯ އަށް ގެންދަނީ. -- ފޮޓޯ: ރޮއިޓާސް\n08 ސެޕްޓެމްބަރ 2020 - 20:32\nޖޫން މަހު ބޮލީވުޑްގެ އެކްޓަރު ސުޝާންތު ސިންގް ރާޖްޕޫތު އަމިއްލަ އަށް މަރުވި މައްސަލާގައި އެންމެ ބޮޑަށް ތުހުމަތުކުރެވޭ އޭނާގެ ލޯބިވެރިޔާ، ބަތަލާ ރިއާ ޗަކްރަބަތީ ސުޝާންތަށް މަސްތުވާތަކެތި ދިން ކަމަށް ތުހުމަތުކުރެވޭތީ މިއަދު ހައްޔަރުކޮށްފި އެވެ.\nއުމުރުން 27 އަހަރުގެ ރިއާ ނާކޮޓިކްސް ކޮންޓްރޯލް ބިއުރޯ (އެންސީބީ) އިން ހައްޔަރު ކުރީ ސުޝާންތުގެ މަރާއި މަސްތުވާތަކެތީގެ މައްސަލަތަކާ ގުޅުން ހުރި ކަމަށް ބެލެވޭތީ އެ މައްސަލާގައި، ފާއިތުވި ދެ ދުވަހު ގިނަ އިރުތަކެއް ވަންދެން އެންސީބީން ރިއާއާ ސުވާލުކުރުމަށް ފަހު އެވެ.\nމަސްތުވާތަކެތި ޓްރެފިކްކުރާ ބަޔަކާއި ރިއާއާ ކޮށްފައިވާ މުއާމަލާތްތަކެއްގެ ވަޓްސްއެޕް މެސެޖްތަކެއްގެ ސްކްރީންޝޮޓްތަކެއް ވެސް ދާދި ފަހުން ލީކްވެފައިވެ އެވެ. އެންސީބީން ކުރިއަށް ގެންދާ ތަހުގީގުގައި މީގެ ދެ ދުވަހެއް ކުރިން ރިއާ ވަނީ މަސްތުވާތަކެތީގެ މުއާމަލާތްތަކެއް ހިންގި ކަމަށް ވެސް އެއްބަސްވެފަ އެވެ. އެކަމަކު އެކަންކޮށްފައި ވަނީ ސުޝާންތަށް މަސްތުވާތަކެތި ދޭން ކަމަށް ބުނެފައެއް ނުވެ އެވެ. ނަމަވެސް މީގެ ހަފުތާއެއްހާ ދުވަސްކުރިން އެންޑިޓީވީ އަށް ދިން އިންޓަވިއުއެއްގައި ރިއާ ވަނީ ސުޝާންތަކީ މެރުއާނާ ބޭނުންކުރަމުން ދިޔަ މީހެއް ކަމަށާއި އެކަން ހުއްޓުވަން ވެސް މަސައްކަތްކުރި ކަމަށް ބުނެފަ އެވެ.\nޒުވާން އެކްޓަރު މަރުވި މައްސަލާގައި ރިއާ އަށް ސުޝާންތުގެ އާއިލާ އިން ކުރާ ތުހުމަތުތަކުގެ ތެރޭގައި ވެސް އޭނާ އަށް ރިއާ މަސްތުވާތަކެތި ދީފައިވާ ކަމަށް ބުނެފައިވެ އެވެ. ސުޝާންތުގެ މަރާއި މަސްތުވާތަކެއްޗާ ގުޅުވައިގެން ކުރާ ތަހުގީގުގެ ތެރެއިން ރިއާ ހައްޔަރުކުރީ ޖޫން މަހުގެ ތެރޭގައި ސުޝާންތުގެ ދައްތަ ޕްރިޔަންކާ ސިންގް ސުޝާންތަށް ފޮނުވި ބޭސް ސިޓީއެއް ވެސް ލީކްވެފައި ވަނިކޮށެވެ. އޭގައިވާ ގޮތުން ފޯޖްކޮށްފައިވާ އެ ބޭސް ސިޓީގައި ވަނީ ސުޝާންތުގެ ނަފުސާނީ މައްސަލަތަކެއް ހުންނާތީ އެކަމަށް ބޭނުންކުރަން ލަފާ ދީފައިވާ ބޭސްތަކަކެވެ.\nމި މައްސަލާގައި ރިއާ ވަނީ ހޯމަ ދުވަހު ޕްރިޔަންކާ އަށް ދައުވާކުރަން ވެސް ހުށަހަޅައިފަ އެވެ. އޭގައި ބުނެފައި ވަނީ ސުޝާންތު ޖޫން މަހުގެ 14 ގައި މަރުވީ ބޭސް ސިޓީ ލިބުނުތާ ފަސް ދުވަސް ފަހުން ކަމަށާއި އެ މަރާއި އެ ބޭސް ސިޓީއާ ގުޅުން އޮތް ކަމަށް ބެލެވޭ ކަމަށެވެ. އަދި ސުޝާންތު މަރުގެ މައްސަލާގައި އޭނާގެ އާއިލާގެ އަތެއްވާކަމަށް ދައުވާގައި ބުނެފައިވެ އެވެ.\nސުޝާންތުގެ މަރުގެ ތަހުގީގު ވަރަށް ސީރިއަސްކޮށް މިހާރު ސެންޓްރަލް ބިއުރޯ އޮފް އިންވެސްޓިގޭޝަން (ސީބީއައި) އިން ކުރިއަށް ގެންދާއިރު، މަރާއި މަސްތުވާތަކެއްޗާ އޮތް ގުޅުމަށް ރިއާޔަޔްކޮށް ރިއާގެ ކޮއްކޮ ޝޯވިކް ޗަކްރަބަތީ އާއި އިތުރު ދެ މީހަކު ވެސް މިދިޔަ ހުކުރު ދުވަހު ހައްޔަރުކޮށްފައިވެ އެވެ.\nއެއީ ސެމުއަލް މިރަންޑާ ކިޔާ މީހަކާއި ސުޝާންތު ދިރިއުޅުނު އެޕާޓްމަންޓްގައި ސުޝާންތުގެ މުވައްޒަފެއްގެ ގޮތުގައި މަސައްކަތްކުރި ދިޕޭޝް ސާވަންތެވެ.\nބޮލީވުޑް އިންޑިއާ މުމްބާއީ އަމިއްލައަށް މަރުވުން މަސްތުވާތަކެތި\nއިންޑިޔާގަ އެތައް ބަޔަކު ކޮންމެ ދުވަހަކު ގޮތް ނޭނގޭ ގޮތްގޮތަށް މަރުވޭ.ދެން މީނަގެ ވާހަކަ އަބަދު މިދައްކަނީ ކޮންކަމެއްގަ.ދެރަ ކަމެއް.\nޝުޝާންތަ މަރާއެކު މުޅި ބޮލީވުޑަށް މިއޮތީ ސުނާމީއަރާފާ.


iOS 11 ah update kuraanee kihineh? | Mihaaru\n11 އޯގަސްޓް 2017 - 06:20\nއެޕަލް އިން މިހާރު ވަނީ އައިއޯއެސް 11ގެ ޕަބްލިކް ބީޓާ ވާޝަން އާންމުކޮށްފަ އެވެ. އެޕަލް އައިޑީ ޖެހުމަށް ފަހު ހަމަ ހިލޭ އިންސްޓޯލްކުރެވޭނެ އެވެ. މިކަން ކުރުމަށް "އެޕަލް ބީޓާ ސޮފްޓްވެއާ ޕްރޮގްރާމް" ގައި ބައިވެރިވާށެވެ. އެއީ މާބޮޑު ކަމެއް ނޫނެވެ. https://beta.apple.com/sp/betaprogram/ މި ވެބްސައިޓަށް ވަދެ އެޕަލް އައިޑީ ޖަހައިގެން ސައިންއަޕް ކޮށް، ދެން ބުނާ ދެތިން ކަމެއް ކޮށްލުމުން ނިމުނީ އެވެ.\nއޭރުން އައިއޯއެސް 11 ގެ އަޕްޑޭޓް ފޯނުން ފެންނާނެ އެވެ. އެކަމަކު މި ހިސާބަށް ދިއުމުގެ ކުރިން ރައްކާތެރިކަމުގެ ފިޔަވަޅު އަޅަން ވާނެ އެވެ. ލެޕްޓޮޕަކަށް ފޯނުގެ ބެކަޕެއް ނަގަންވާނެ އެވެ. އެއީ މިއީ ބީޓާ ވާޝަންއަށް ވާތީ ބަގްތަކުގެ ސަބަބުން ފޯނުން ޑޭޓާއެއް ގެއްލި ނުވަތަ މައްސަލައެއް ދިމާވެދާނެތީ އެވެ.\nއައިއޯއެސް 11 ގައި ވަރަށް ފުރިހަމަ އާ ފީޗާތައް އެބަހުއްޓެވެ. އެކަމަކު އަދި ދޫކޮށްފައި ވަނީ ޓެސްޓް މަރުހަލާގެ ވާޝަން ކަމަށް ވާތީ ބައެއް މައްސަލަތައް ހުންނާނެ އެވެ. އެ ކަންކަން ގަބޫލުކޮށް، އެޕަލް އަށް އަންގައިދޭން ބޭނުން ނަމަ ހަމަ ކުރިއަށް ދާންވީ އެވެ.


Raa Boe Majaa kollumah Kuri Dhathuru, Islaahu vumuge sababakah Vee gothuge Vaahaka ރާބޮއެ މަޖާކޮށްލުމަށް ކުރި ދަތުރު, އިޞްލާހުވުމުގެ ސަބަބަކަށްވީ ގޮތުގެ ވާހަކަ – Ilm Raa Boe Majaa kollumah Kuri Dhathuru, Islaahu vumuge sababakah Vee gothuge Vaahaka\nރާބޮއެ މަޖާކޮށްލުމަށް ކުރި ދަތުރު, އިޞްލާހުވުމުގެ ސަބަބަކަށްވީ ގޮތުގެ ވާހަކަ\n“އަހަރެމެން ދެމީހުންނީ މަދީނާތުލް މުނައްވަރާގެ ފުރާވަރު ދެޒުވާނުންނެވެ.\nއިސްޠަންބުލަށް ހަމަޖެހިލައި މަޖާކޮށް ރާ ބުއިމަށް ދަތުރު ކުރީމެވެ. އަދި ދެވުމާއި އެކު ޓެކްސީ އަކަށް އަރައި އެތާގެ ސަހަރަކުވާ ހޮޓަލަކަށް ގޮސް އެތާގެ ކޮޓަރިއެއް ހިފުމަށް ޤަޞްދު ކުރީމެވެ.\nއަދި އަހަރެމެން އެތާގެ ކޮޓަރިއެއް ހިފުމުގެ ތެރެއިން އެތާގެ ރިސެޕްޝަނުގައި ވާ ފަރާތް އަހަރެމެންނާއި ސުއާލުކުރިއެވެ.\n“ތި ދެބޭފުޅުން ތީ ކޮންތަނެއްގެ ދެބޭފުޅުން ތޯއެވެ.؟”\nއަހަރެމެން ޖަވާބުގައި …\n“މަދީނަތުލް މުނައްވަރާއެވެ.” ބުނީމެވެ.\nނަބިއްޔާ ﷺ އަށާއި މަދީނާގެ އަހުލުވެރިންނަށް އެއަޚާގެ ހިތުގައި ވީ ލޯތްބެއްގެ ބޮޑު ކަމުން، ވީ އުފަލުން އަހަރެމެންނަށް ކޮޓަރިއެއްގެ ބަދަލު މުޅި އެޕާޓްމަންޓެއް ދިނެވެ.\nއަހަރެމެން ދެމީހުން ވަރަށް އަވަހަށް އެޕާޓްމަންޓަށް ވަދެ، މުޅި ރޭ ރާބޮއި މަސްތުވުމުގައި ހޭދަ ކުރީމެވެ. އެކަކު އަނެކަކަށް ރާ ދީ މުޅި ރޭ އެ ފާފައިގެ ތެރެއަށް ޣަރަޤުވެ ދެމީހުންނަށް ވެސް ނިދިއްޖެއެވެ.\nދެމީހުން ނިދިން ކުއްލިއަކަށް ހޭލަށްވާލީ ފަތިހު ހަތަރު ގަޑި ބައިކަށް ހާއިރު ދޮރުގައި ކޮންމެސް މީހަކު ޓަކި ޖެހުމުންނެވެ. ތެދުވެ ރަނގަޅަށް ލޯވެސް ނުހުޅުވޭ ޙާލު ގޮސް ދޮރު ހުޅުވާލީމެވެ. ދޮރު ކުރިމަތީގައި ވީ ރިސެޕްޝަނުގައި ހުރި މުވައްޒަފެވެ. އޭނާ ބުންޏެވެ:\n“މިސްކިތުގެ އިމާމު، މަދީނާ ގެ ދެބޭފުޅުން އަވަށުގައި ވާކަން އެނގުމުން، ތި ދެބޭފުޅުން ވާ ހާ ހިނދަކު އިމާމުވެ ނަމާދު ނުކުރައްވާނެކަމަށް ބުނުއްވިއެވެ. އަޅުގަނޑުމެން މިތާ ތިރީ މިސްކިތުގައި ތިބޭފުޅުންގެ އިންތިޒާރުގައި އެބަ ތިބީމުއެވެ.\nއެޚަބަރު ލިބުމުން އަހަރެންގެ ގައިން ހީބިހި ނަގައިގެން ދިޔައެވެ. ވަރަށް އަވަހަށް އެކުވެރިޔާ ނަގައި އޭނާ ކުރެއް އެހީމެވެ: “ތިބާއަށް ޤުރްއާނުން އެއްވެސް މިންވަރެއް އެނގޭ ހެއްޔެވެ.؟!!”\nއިމާމުވެ ނަމާދު ކުރުމުގެ ޤާބިލްކަން ނެތްކަމަށް އެކުވެރިޔާ ބުންޏެވެ. ހަދާނެ ގޮތަކާއި މެދު ވިސްނަން ދެމީހުން އިށީނީމެވެ. އަނެއްކާވެސް ދޮރުގައި ޓަކި ޖަހާ އަޑު އިވުނެވެ. ނަމާދު ވަޤުތު ޖެހެން ކައިރިވާ ކަމާއި އެންމެން އަހަރެމެންގެ އިންތިޒާރުގައި މިސްކިތުގައި ތިބި ވާހަކަ ބުންޏެވެ. “\nއެ އެކުވެރިޔާ ކިޔައިދިނެވެ….\n“ދެމީހުންވެސް އަވަހައި ފެންވަރައި މިސްކިތަށް ދިޔާއީމެވެ. މުޅި މިސްކިތް ވަނީ ފުރި ބާރު ވެފައެވެ. ހުކުރު ނަމާދެކޭ އެއްފަދަ ހެން ހީވިއެވެ. ހުރިހާ އެންމެން އަހަރެމެންނަށް ސަލާމް ގޮވަމުން ދިޔައެވެ.\nދެމީހުން ކުރެއް އަހަރެން ކުރިއަށް ޖެހި… ތަކްބީރު ކިޔައި ނަމާދު ކުރަން ފެށީމެވެ.\n…. “الْحَمْدُ لِلّهِ رَبِّ الْعـالَمِــيْــــــــنَ”…\nފާތިޙާ ސޫރަތުގެ މިއާޔަތާއި އެކު ނަބިއްޔާ ﷺ ގެ މިސްކިތްކޮޅު މަސްޖިދުއް ނަބަވީ މަތިން ހަނދާން އާވެ މުޅި މިސްކިތް ރޮއްވާލިއެވެ.\nއެމީހުންނާއި އެކު އަހަރެންނަށް ވެސް ރޮވިއްޖެއެވެ . ދެ ރަކްޢަތުގައި ވެސް ސޫރަތުލް ފާތިޙާ އަދި ޢިޚްލާޞް ސޫރަތް ކިޔެވީމެވެ. އެ ދެ ސޫރަތް ނޫނީ އަހަރެންނަކަށް ނޭނގެއެވެ.\nނަމާދުގެ ސަލާމަށް ފަހު މުޅި މިސްކިތުގެ އަހްލުވެރިން އަހަރެމެން ދެމީހުންނާއި ސަލާމް ކުރުމަށް އަވަސްވެގަތެވެ.”\nއިންސާނާ އޭނާގެ ޖާހިލުކަމާއި ނުބައިކަމުގައި އޭނާގެ ވެރި ރައްބު ﷲ ސުބްޙާނަހޫ ވަތަޢާލާ އަށް އުރެދިނުމުގައި އޭނާގެ ޙަޔާތް ހޭދަ ކުރާ ޙާލުވެސް، އެއިލާހު އެއިލާހުގެ އަޅާ ދޫނުކުރައްވައި އެމީހުންނަށް ހިދާޔަތުގެ ދޮރުތައް ގުނާ ޢަދަދު ނުކުރެވޭ ހައި ވެސް ގިނައިން ހުޅުއްވައި ދެއްވައެވެ….\nމިޙާދިޘާ އެދެޒުވާނުންނަށް ހިދާޔަތް ދެއްކެވުމުގެ ސަބަބަކަށް ﷲ ތަޢާލާ މެދުވެރި ކުރެއްވިއެވެ. މިއަދު މިވާހަކަ ކިޔައިދިން ޒުވާނާ އަކީ ދީނީ ދަޢުވަތު ދެމެންދާ ދާޢީ އެކެވެ.